Bhojarāja

Rājamārtaṇḍa or Bhojavṛtti A SARIT edition

Title: Rājamārtaṇḍa or Bhojavṛtti

Title: A SARIT edition

Author: Bhojarāja

RespStmt: Suryansu Ray Creation of machine-readable version.

Maṅgalam

||pātañjalayogasūtram||

|| dhāreśvarabhojadevaviracitarājamārtaṇḍavṛttisametam ||

dehārddhayogaḥ śivayoḥ sa śreyāṃsi tanotu vaḥ|

duṣprāpamapi yatsmṛtyā janaḥ kaivalyamaśnute ||1||

trividhānyapi duḥkhāni yadanusmaraṇānnṛṇām|

prayānti sadyo vilayaṃ taṃ stumaḥ śivamavyayam ||2||

patañjalimuneruktiḥ kāpyapūrvā jayatyasau|

puṃprakṛtyorviyogo+api yoga ityudito yayā ||3||

jayanti vācaḥ phaṇibharturāntarasphurattamastomaniśākaratviṣaḥ|

vibhāvyamānāḥ satataṃ manāṃsi yāḥ satāṃ sadānandamayāni kurvate||4||

śabdānāmanuśāsanaṃ vidadhatā pātañjale kurvatā

vṛttiṃ rājamṛgāṅkasaṃjñakamapi vyatanvatā vaidyake|

vākcetovapuṣāṃ malaḥ phaṇibhṛtāṃ bhartreva yenoddhṛtas

tasya śrīraṇaraṅgamallanṛpatervāco jayantyujjvalāḥ ||5||

durbodhaṃ yadatīva tadvijahati spaṣṭārthamityuktibhiḥ

spaṣṭārtheṣvativistṛtiṃ vidadhati vyarthaiḥ samāsādikaiḥ|

asthāne+anupayogibhiśca bahubhirjalpairbhramaṃ tanvate

śrotṝṇāmiti vastuviplavakṛtaḥ sarve+api ṭīkākṛtaḥ ||6||

utsṛjya vistaramudasya vikalpajālaṃ

phalguprakāśamavadhārya ca samyagarthān|

antaḥpatañjalimate vivṛtirmayeyam

ātanyate budhajanapratibodhahetuḥ ||7||

Samādhipāda

atha samādhipādaḥ ||1||

atha yogānuśāsanam ||samādhi 1||

vṛttiḥ --- anena sūtreṇa śāstrasya sambandhābhidheyaprayojanānyākhyāyante| athaśabdo+adhikāradyotako maṅgalārthakaśca| yogo yuktiḥ samādhānam| yuja samādhau 1 (dhā0 pā0 4|67)| anuśiṣyate vyākhyāyate lakṣaṇabhedopāyaphalairyena tadanuśāsanam| yogasyānuśāsanaṃ yogānuśāsanam| tadā+a+aśāstraparisamāpteradhikṛtaṃ boddhavyamityarthaḥ| tatra śāstrasya vyutpādyatayā yogaḥ sasādhanaḥ saphalo+abhidheyaḥ| tadvyutpādanaṃ ca phalam| vyutpāditasya yogasya kaivalyaṃ phalam| śāstrābhidheyayoḥ pratipādyapratipādakabhāvalakṣaṇaḥ sambandhaḥ| abhidheyasya tatphalasya ca kaivalyasya sādhyasādhanabhāvaḥ| etaduktaṃ bhavati --- vyutpādyasya yogasya sādhanāni śāstreṇa pradarśyante| tatsādhanasiddho yogaḥ kaivalyākhyaṃ phalamutpādayati ||1||

tatra ko yoga ityāha ---

yogaścittavṛttinirodhaḥ ||samādhi 2||

vṛttiḥ --- cittasya nirmalasattvapariṇāmarūpasya yā vṛttayo+aṅgāṅgibhāvapariṇāmarūpāstāsāṃ nirodho bahirmukhatayā pariṇativicchedādantarmukhatayā pratilomapariṇāmena svakāraṇe layo yoga ityākhyāyate| sa ca nirodhaḥ sarvāsāṃ cittabhūmināṃ sarvaprāṇināṃ dharmaḥ kadācit kasyāñcidbhūmavāvirbhavati| tāśca kṣiptaṃ mūḍhaṃ vikṣiptam ekāgraṃ niruddhamiti cittasya bhūmayaścittasyāvasthāviśeṣāḥ| tatra kṣiptaṃ rajasa udrekādasthiraṃ bahirmukhatayā sukhaduḥkhādiviṣayeṣu vikalpiteṣu vyavahiteṣu vā rajasā preritam| tacca sadaiva daityadānavādīnām| mūḍhaṃ tamasa udrekāt kṛtyākṛtyavibhāgamantareṇa krodhādibhirviruddhakṛtyeṣveva niyamitam| tacca sadaiva rakṣaḥpiśācādīnām| vikṣiptaṃ tu sattvodrekādvaiśiṣṭyena parihṛtya duḥkhasādhanaṃ sukhasādhaneṣveva śabdādiṣu pravṛttam| tacca sadaiva devānām| etaduktaṃ bhavati --- rajasā pravṛttirūpaṃ tamasā parāpakāraniyataṃ sattvena sukhamayaṃ cittaṃ bhavati| etāstisraścittāvasthāḥ samādhāvanupayoginyaḥ| ekāgraniruddharūpe dve ca sattvotkarṣādyathottaramavasthitattvāt samādhāvupayogaṃ bhajete| sattvādikramavyutkrame tvayamabhiprāyaḥ --- dvayorapi rajastamasoratyantaheyatve+apyetadarthaṃ rajasaḥ prathamamupādānam| yāvanna pravṛttirdarśitā tāvannivṛttirna śakyate darśayitumiti dvayorvyatyayena pradarśanam| sattvasya tvetadarthaṃ paścāt pradarśanaṃ yat tasyotkarṣeṇottare dve bhūmī yogopayoginyāviti| anayordvayorekāgraniruddhayorbhūmyoryaścittasyaikāgratārūpaḥ pariṇāmaḥ sa yoga ityuktaṃ bhavati| ekāgre bahirvṛttinirodhaḥ| niruddhe ca sarvāsāṃ vṛttināṃ saṃskārāṇāṃ ca pravilaya ityanayoreva bhūmyoryogasya sambhavaḥ||2||

idānīṃ sūtrakāraścittavṛttinirodhapadāni vyākhyātukāmaḥ prathamaṃ cittapadaṃ vyācaṣṭe ---

tadā draṣṭuḥ svarūpe+avasthānam ||samādhi 3||

vṛttiḥ --- draṣṭuḥ puruṣasya tasmin kāle svarūpe cinmātratāyāmavasthānaṃ sthitirbhavati| ayamarthaḥ --- utpannavivekakhyāteścitsaṃkramābhāvāt kartṛtvābhimānanivṛttau procchannapariṇāmāyāṃ buddhāvātmanaḥ svarūpeṇāvasthānaṃ sthitirbhavati ||3||

vyutthānadaśāyāṃ tu tasya kiṃ rūpamityāha ---

vṛttisārūpyamitaratra ||samādhi 4||

vṛttiḥ --- itaratra yogādanyasmin kāle vṛttayo yā vakṣyamāṇalakṣaṇāstābhiḥ sārūpyaṃ tadrūpatvam| ayamarthaḥ --- yādṛśyo vṛttayaḥ sukhaduḥkhamohātmikāḥ prādurbhavanti tādṛgrūpa eva saṃvedyate vyavahartṛbhiḥ puruṣaḥ| tadevaṃ yasminnekāgratayā pariṇate citiśakteḥ svasmin rūpe pratiṣṭhānaṃ bhavati yasmiṃścendriyavṛttidvāreṇa viṣayākāreṇa pariṇate puruṣastadrūpākāra iva paribhāvyate| yathā jalataraṅgeṣu calatsu candraścalanniva pratibhāṣate taccittam ||4||

vṛttipadaṃ vyākhyātumāha ---

vṛttayaḥ pañcatayyaḥ kliṣṭā+akliṣṭāḥ ||samādhi 5||

vṛttiḥ --- vṛttayaścittapariṇāmaviśeṣāḥ| vṛttisamudāyalakṣaṇasyā+avayavino yā+avayavabhūtā vṛttayastadapekṣayā tayappratyayaḥ (aṣṭā0 5|2|42)| etaduktaṃ bhavati --- pañca vṛttayaḥ kīdṛśyaḥ| kliṣṭā akliṣṭāḥ| kleśairvakṣyamāṇalakṣaṇairākrāntāḥ kliṣṭāḥ| tadviparītā akliṣṭāḥ ||5||

etā eva pañca vṛttayaḥ saṅkṣipya uddiśyante ---

pramāṇaviparyayavikalpanidrāsmṛtayaḥ ||samādhi 6||

vṛttiḥ --- āsāṃ krameṇa lakṣaṇamāha ---

pratyakṣānumānāgamāḥ pramāṇāni ||samādhi 7||

vṛttiḥ --- atrātiprasiddhatvāt pramāṇānāṃ śāstrakāreṇa bhedanirūpaṇenaiva gatatvāllakṣaṇasya pṛthak lakṣaṇaṃ na kṛtam| pramāṇalakṣaṇantu --- avisaṃvādi jñānaṃ pramāṇamiti| indriyadvāreṇa bāhyavastūparāgāccittasya tadviṣayasāmānyaviśeṣātmano+arthasya viśeṣāvadhāraṇapradhānā vṛttiḥ pratyakṣam| gṛhītasambandhālliṅgālliṅgini sāmānyādhyavasāyo+anumānam| āptavacanamāgamaḥ ||7||

evaṃ pramāṇarūpāṃ vṛttiṃ vyākhyāya viparyayarūpāmāha ---

viparyayo mithyājñānamatadrūpapratiṣṭham ||samādhi 8||

vṛttiḥ --- atathābhūte+arthe tathotpadyamānaṃ jñānaṃ viparyayaḥ| yathā śuktikāyāṃ rajatajñānam| atadrūpapratiṣṭhamiti| tasyārthasya yadrūpaṃ tasmin rūpe na pratiṣṭhati tasyārthasya yat pāramārthikaṃ rūpaṃ na tat pratibhāsayatīti yāvat| saṃśayo+apyatadrūpapratiṣṭhitatvānmithyājñānam| yathā sthāṇurvā puruṣo veti ||8||

vikalpavṛttiṃ vyākhātumāha ---

śabdajñānānupātī vastuśūnyo vikalpaḥ ||samādhi 9||

vṛttiḥ --- śabdajanitaṃ jñānaṃ śabdajñānaṃ| tadanupatituṃ śīlaṃ yasya saḥ śabdajñānānupātī| vastunastathātvamanapekṣamāṇo yo+adhyavasāyaḥ sa vikalpa ityucyate| yathā puruṣasya caitanyaṃ svarūpamiti| atra devadattasya kambala iti śabdajanite jñāne ṣaṣṭhyā yo+adhyavasito bhedastamihāvidyamānamapi samāropya pravartate+adhyavasāyaḥ| vastutastu caitanyameva puruṣaḥ ||9||

nidrāṃ vyākhyātumāha ---

abhāvapratyayālambanā vṛttirnidrā ||samādhi 10||

vṛttiḥ --- abhāvapratyaya ālambanaṃ yasyāḥ sā tathoktā| etaduktaṃ bhavati --- yā santatamudriktatvāttamasaḥ samastaviṣayaparityāgena pravartate vṛttiḥ sā nidrā| tasyāśca sukhamahamasvāpsamiti smṛtidarśanāt smṛteścānubhavavyatirekeṇānupapattervṛttittvam ||10||

smṛtiṃ vyākhyātumāha ---

anubhūtaviṣayāsampramoṣaḥ smṛtiḥ ||samādhi 11||

vṛttiḥ --- pramāṇenānubhūtasya viṣayasya yo+ayamasampramoṣaḥ saṃskāradvāreṇa buddhāvārohaḥ sā smṛtiḥ| tatra pramāṇaviparyayavikalpā jāgradavasthāḥ| tā eva tadanubhavabalāt prakṣīyamāṇāḥ svapnaḥ 2 pā0 pratyakṣāyamāṇāḥ svapnāḥ| nidrā tvasaṃvedyamānaviṣayā| smṛtiśca pramāṇaviparyayavikalpanidrānimittaḥ ||11||

evaṃ vṛttīrvyākhyāya sopāyaṃ nirodhaṃ vyākhyātumāha ---

abhyāsavairāgyābhyāṃ tannirodhaḥ ||samādhi 12||

vṛttiḥ --- abhyāsavairāgye vakṣyamāṇalakṣaṇe tābhyāṃ prakāśapravṛttiniyamarūpā yā vṛttayastāsāṃ nirodho bhavatītyuktaṃ bhavati| tāsāṃ vinivṛttabāhyābhiniveśānāmantarmukhatayā svakāraṇa eva citte śaktirūpatayā+avasthānam| tatra viṣayadoṣadarśanajena vairāgyeṇa tadvaimukhyamutpādyate| abhyāsena ca sukhajanakaṃ śāntapravāhapradarśanadvāreṇa dṛḍhasthairyamutpādyate| itthaṃ tābhyāṃ bhavati cittavṛttinirodhaḥ ||12||

abhyāsaṃ vyākhyātumāha ---

tatra sthitau yatno+abhyāsaḥ ||samādhi 13||

vṛttiḥ --- vṛttirahitasya cittasya svarūpaniṣṭhaḥ pariṇāmaḥ sthitistasyāṃ yatna utsāhaḥ punaḥpunastathātvena cetasi niveśanamabhyāsa ityucyate ||13||

tasyaiva viśeṣamāha ---

sa tu dīrghakālādaranairantaryasatkārāsevito dṛḍhabhūmiḥ ||samādhi 14||

vṛttiḥ --- bahukālaṃ nairantaryeṇādarātiśayena ca sevyamāno dṛḍhabhūmiḥ sthiro bhavati| dārḍhyāya prabhavatītyarthaḥ ||14||

vairāgyasya lakṣaṇamāha ---

dṛṣṭānuśravikaviṣayavitṛṣṇasya vaśīkārasaṃjñā vairāgyam ||samādhi 15||

vṛttiḥ --- dvividho hi viṣayo dṛṣṭa ānuśravikaśca| dṛṣṭa ihaivopalabhyamānaḥ śabdādiḥ| devalokādāvānuśravikaḥ| anuśrūyate gurumukhādityanuśravo vedastata āgata ānuśravikaḥ| tayordvayorapi viṣayayoḥ pariṇāmavirasatvadarśanādvigatagardhasya yā vaśīkārasaṃjñā mamaite vaśyā nāhameteṣāṃ vaśya iti yo+ayaṃ vimarśastadvairāgyamucyate ||15||

tasyaiva viśeṣamāha ---

tatparaṃ puruṣakhyāterguṇavaitṛṣṇyam ||samādhi 16||

vṛttiḥ --- tadvairāgyaṃ paraṃ prakṛṣṭaṃ prathamaṃ vairāgyaṃ viṣayaviṣayaṃ dvitīyaṃ guṇaviṣayamutpannaguṇapuruṣavivekakhyātereva bhavati| nirodhasamādheratyantānukūlatvāt ||16||

evaṃ yogasya svarūpamuktvā samprajñātasvarūpabhedamāha ---

vitarkavicārānandāsmitārūpānugamātsamprajñātaḥ ||samādhi 17||

vṛttiḥ --- samādhiriti śeṣaḥ| samyak saṃśayaviparyayarahitatvena prajñāyate prakarṣeṇa jñāyate bhāvyasya rūpaṃ yena sa samprajñātaḥ samādhirbhāvanāviśeṣaḥ| sa vitarkādibhedāccaturvidhaḥ --- savitarkaḥ savicāraḥ sānandaḥ sāsmitaśca| bhāvanā bhāvyasya viṣayāntaraparihāreṇa cetasi punaḥpunarniveśanam| bhāvyaṃ ca dvividham --- īśvarastattvāni ca| tānyapi dvividhāni jaḍājaḍabhedāt| jaḍāni caturviṃśatiḥ| ajaḍaḥ puruṣaḥ| tatra yadā mahābhūtānīndriyāṇi sthūlāni viṣayatvenādāya pūrvāparānusandhānena śabdārthollekhasambhedena ca bhāvanā kriyate tadā savitarkaḥ samādhiḥ| asminnevāvalambane pūrvāparānusandhānaśabdollekhaśūnyatvena yadā bhāvanā pravartate tadā nirvitarkaḥ| tanmātrāntaḥkaraṇalakṣaṇaṃ sūkṣmaviṣayamālambya tasya deśakāladharmāvacchedena yadā bhāvanā tadā savicāraḥ| tasminnevāvalambane deśakāladharmāvacchedaṃ vinā dharmimātrāvabhāsitvena bhāvanā kriyamāṇā nirvicāra ityucyate| evaṃparyantaḥ samādhiḥ grāhyasamāpattiriti vyapadiśyate| yadā tu rajastamoleśānuviddhamantaḥkaraṇasattvaṃ bhāvyate tadā guṇabhāvāccitiśakteḥ sukhaprakāśamayasya sattvasya bhāvyamānasyodrekāt sānandaḥ samādhirbhavati| tasminneva samādhau ye baddhadhṛtayastattvāntaraṃ pradhānapuruṣarūpaṃ na paśyanti te vigatadehāhaṃkāratvādvidehaśabdavācyāḥ| iyaṃ grahaṇasamāpattiḥ| tataḥ paraṃ rajastamoleśānabhibhūtaśuddhasattvamālambanīkṛtya yā pravartate bhāvanā tasyāṃ grāhyasya nyagbhāvāccitiśakterudrekāt sattāmātrāvaśeṣatvena samādhiḥ sāsmita ityucyate| na cāhaṃkārāsmitayorabhedaḥ śaṅkanīyaḥ| yato yatrāntaḥkaraṇamahamiti ullekhena viṣayān vedayate so+ahaṃkāraḥ| yatrāntarmukhatayā pratilomapariṇāme prakṛtilīne cetasi sattāmātramavabhāti sā+asmitā| asminneva samādhau ye kṛtaparitoṣāḥ paraṃ paramātmānaṃ puruṣaṃ na paśyanti teṣāṃ cetasi svakāraṇe layamupāgate prakṛtilayā ityucyante| ye paraṃ puruṣaṃ jñātvā bhāvanāyāṃ pravartante teṣāmiyaṃ vivekakhyātirgrahītṛsamāpattirityucyate| tatra samprajñāte samādhau catasro+avasthāḥ śaktirūpatayā+avatiṣṭhante| tatraikaikasyāstyāga uttarottareti caturavastho+ayaṃ samprajñātaḥ samādhiḥ ||17|| asamprajñātamāha --- virāmapratyayābhyāsapūrvaḥ saṃskāraśeṣo+anyaḥ ||samādhi 18||

vṛttiḥ --- viramyate+aneneti virāmo vitarkādicintātyāgaḥ| virāmaścāsau pratyayaśceti virāmapratyayaḥ| tasyābhyāsaḥ paunaḥpunyena cetasi niveśanam| tatra yā kācidvṛttirullasati tasyā neti netīti nairantaryeṇa paryudasanaṃ virāmapratyayābhyāsaḥ| tatpūrvaḥ samprajñātasamādhiḥ| saṃskāraśeṣo+anyastadvilakṣaṇo+ayamasamprajñāta ityarthaḥ| na tatra kiñcidvedyam| asamprajñāto nirbījaḥ samādhiḥ| iha caturvidhaścittasya pariṇāmaḥ --- vyutthānaṃ samādhiprārambha ekāgratā nirodhaśca| tatra kṣiptamūḍhe cittabhūmī vyutthānam| vikṣiptā bhūmiḥ satvodrekāt samādhiprārambhaḥ| niruddhaikāgrate ca paryantabhūmī| pratipariṇāmaṃ ca saṃskārāḥ| tatra vyutthānajanitāḥ saṃskārāḥ samādhiprārambhajaiḥ saṃskāraiḥ pratyāhanyante| tajjāścaikāgratājaiḥ| nirodhajanitairekāgratājā nirodhajāḥ saṃskārāḥ svarūpaṃ ca hanyante| yathā suvarṇasaṃvalitaṃ dhmāyamānaṃ sīsakamātmānaṃ suvarṇamalaṃ ca nirdahati| evamekāgratājanitān saṃskārān nirodhajāḥ svātmānaṃ ca nirdahanti ||18||

tadevaṃ yogasya svarūpaṃ bhedaṃ ca saṃkṣepeṇopāyāṃścābhidhāya vistārarūpeṇopāyaṃ yogābhyāsapradarśanapūrvakamupakramate ---

bhavapratyayo videhaprakṛtilayānām ||samādhi 19||

vṛttiḥ --- videhāḥ prakṛtilayāśca vitarkādibhūmikāsūtre (1|17) vyākhyātāḥ| teṣāṃ samādhirbhavapratyayaḥ| bhavaḥ saṃsāraḥ sa eva pratyayaḥ kāraṇaṃ yasya sa bhavapratyayaḥ| ayamarthaḥ --- ādhimātrāntarbhūtā eva te saṃsāre 3 āvirbhūtā eva saṃsāre te tathāvidhasamādhibhājo bhavanti| teṣāṃ paratattvā+adarśanādyogābhāso+ayam| ataḥ paratattvajñāne tadbhāvanāyāṃ ca muktikāmena mahān yatno vidheya ityetadarthamupadiṣṭam ||19||

tadanyeṣāntu ---

śraddhāvīryasmṛtisamādhiprajñāpūrvaka itareṣām ||samādhi 20||

vṛttiḥ --- videhaprakṛtilayavyatiriktānāṃ śraddhādipūrvakaḥ śraddhādayaḥ pūrve upāyā yasya sa śraddhādipūrvakaḥ| te ca śraddhādayaḥ kramādupāyopeyabhāvena pravartamānāḥ samprajñātasamādherupāyatāṃ pratipadyante| tatra śraddhā yogaviṣaye cetasaḥ prasādaḥ| vīryamutsāhaḥ| smṛtiranubhūtāsampramoṣaḥ| samādhirekāgratā| prajñā prajñātavyavivekaḥ| tatra śraddhāvato vīryaṃ jāyate yogaviṣaya utsāhavān bhavati| sotsāhasya ca pāścātyāsu bhūmiṣu smṛtirutpadyate| tatsmaraṇācca cetaḥ samādhīyate| samāhitacittaśca bhāvyaṃ samyagvivekena jānāti| ta ete samprajñātasya samādherupāyāstasyābhyāsāt parācca vairāgyādbhavatyasamprajñātaḥ ||20||

uktopāyavatāṃ yogināmupāyabhedādbhedānāha ---

tīvrasaṃvegānāmāsannaḥ ||samādhi 21||

vṛttiḥ --- samādhilābha iti śeṣaḥ| saṃvegaḥ kriyāheturdṛḍhataraḥ saṃskāraḥ| sa tīvro yeṣāmadhimātropāyānāṃ teṣāmāsannaḥ samādhilābhaḥ samādhiphalaṃ cāsannaṃ bhavati| śīghrameva sampadyata ityarthaḥ ||21||

ke te tīvrasaṃvegā ityāha ---

mṛdumadhyādhimātratvāttato+api viśeṣaḥ ||samādhi 22||

vṛttiḥ --- tebhya upāyebhyo mṛdvādibhedabhinnebhya upāyavatāṃ viśeṣo bhavati| mṛdurmadhyo+adhimātra ityupāyabhedāḥ| te pratyekaṃ mṛdusaṃvegamadhyasaṃvegatīvrasaṃvegabhedāt tridhā| tadbhedena ca nava yogino bhavanti --- mṛdūpāyo mṛdusaṃvego madhyasaṃvegastīvrasaṃvegaśca| madhyopāyo mṛdusaṃvego madhyasaṃvegastīvrasaṃvegaśca| adhimātropāyo mṛdusaṃvego madhyasaṃvegastīvrasaṃvegaśca| adhimātra upāye tīvre saṃvege ca mahān yatnaḥ kartavya iti bhedopadeśaḥ ||22||

idānīmetadupāyavilakṣaṇaṃ sugamamupāyāntaraṃ darśayitumāha ---

īśvarapraṇidhānādvā ||samādhi 23||

vṛttiḥ --- īśvaro vakṣyamāṇalakṣaṇaḥ| tatra praṇidhānaṃ bhaktiviśeṣo viśiṣṭamupāsanaṃ sarvakriyāṇāṃ tatrārpaṇam| viṣayasukhādikaṃ phalamanicchan sarvāḥ kriyāstasmin paramagurāvarpayati| tatpraṇidhānaṃ samādhestatphalalābhasya ca prakṛṣṭa upāyaḥ ||23||

īśvarasya praṇidhānāt samādhilābha ityuktam| tatreśvarasya svarūpaṃ pramāṇaṃ prabhāvaṃ vācakamupāsanākramaṃ tatphalaṃ ca krameṇa vaktumāha ---

kleśakarmavipākāśayairaparāmṛṣṭaḥ puruṣaviśeṣa īśvaraḥ ||samādhi 24||

vṛttiḥ --- kliśnantīti kleśā avidyādayo vakṣyamāṇāḥ| vihitaniṣiddhavyāmiśrarūpāṇi karmāṇi| vipacyanta iti vipākāḥ karmaphalāni jātyāyurbhogāḥ| āphalavipākāccittabhūmau śerata ityāśayo vāsanākhyasaṃskāraḥ| tairaparāmṛṣṭastriṣvapi kāleṣu na saṃspṛṣṭaḥ| puruṣaviśeṣo+anyebhyaḥ puruṣebhyo viśiṣyate iti viśeṣa īśvaraḥ īśanaśīla icchāmātreṇa sakalajagaduddharaṇakṣamaḥ| yadyapi sarveṣāmātmaṇāṃ kleśādisparśo nāsti tathāpi cittagatāsteṣāmupadiśyante| yathā yoddhṛgato jayaparājayau svāminaḥ| asya tu triṣvapi kāleṣu tathāvidho+api kleśādiparāmarśo nāsti| ataḥ savilakṣaṇa eva bhagavānīśvaraḥ| tasya ca tathāvidhamaiśvaryamanādeḥ sattvotkarṣāt| tasya sattvotkarṣasya prakṛṣṭājjñānādeva| na cānayorjñānaiśvaryayoritaretarāśrayatvaṃ parasparānapekṣatvāt| te dve jñānaiśvarye īśvarasattve vartamāne anādibhūte tena tathāvidhena sattvena tasyānādireva sambandhaḥ| prakṛtipuruṣasaṃyogaviyogayorīśvarecchāvyatirekeṇānupapatteḥ| yathetareṣāṃ prāṇināṃ sukhaduḥkhamohātmakatayā pariṇataṃ cittaṃ nirmale sāttvike dharmānuprakhye pratisaṅkrāntaṃ cicchāyāsaṃkrānte saṃvedyaṃ bhavati naivamīśvarasya| tasya kevala eva sāttvikaḥ pariṇāma utkarṣavānanādisambandhena bhogyatayā vyavasthitaḥ| ataḥ puruṣāntaravilakṣaṇatayā sa eva īśvaraḥ| muktātmanāntu punaḥpunaḥ kleśādiyogastaistaiḥ śāstroktairupāyairnivartitaḥ| asya punaḥ sarvadaiva tathāvidhatvānna muktātmatulyatvam| na ceśvarāṇāmanekatvam| teṣāṃ tulyatve bhinnābhiprāyatvāt kāryasyaivānupapatteḥ| utkarṣāpakarṣayuktatve ya evotkṛṣṭaḥ sa eveśvarastatraiva kāṣṭhāprāptatvādaiśvaryasya ||24||

evamīśvarasya svarūpamabhidhāya pramāṇamāha ---

tatra niratiśayaṃ sārvajñyabījam ||samādhi 25||

vṛttiḥ --- tasmin bhagavati sarvajñatvasya yadbījamatītānāgatādigrahaṇasyālpatvaṃ mahatvaṃ ca mūlatvādbījamiva bījam| tat tatra niratiśayaṃ kāṣṭhāṃ prāptam| dṛṣṭā hyalpatvamahatvādīnāṃ dharmāṇāṃ sātiśayānāṃ kāṣṭhāprāptiḥ| yathā paramāṇāvalpatvasyākāśe paramamahatvasya| evaṃ jñānādayo+api cittadharmāstāratamyena paridṛśyamānāḥ kvacinniratiśayatāmāsādayanti| yatra caite niratiśayāḥ sa īśvaraḥ| yadyapi sāmānyamātre+anumānasya paryavasitatvānna viśeṣāvagatiḥ sambhavati tathāpi śāstrādasya sarvajñatvādayo viśeṣā avagantavyāḥ| tasya svaprayojanābhāve kathaṃ prakṛtipuruṣayoḥ saṃyogaviyogāvāpādayatīti nā+a+aśaṅkanīyaṃ tasya kāruṇikatvādbhūtānugraha eva prayojanam| kalpapralayamahāpralayeṣu niḥśeṣān saṃsāriṇa uddhariṣyāmīti tasyādhyavasāyaḥ| yadyasyeṣṭaṃ tattasya prayojanamiti ||25||

evamīśvarasya pramāṇamabhidhāya prabhāvamāha ---

sa pūrveṣāmapi guruḥ kālenānavacchedāt ||samādhi 26||

vṛttiḥ --- ādyānāṃ sraṣṭṝṇāṃ brahmādīnāmapi sa gururupadeṣṭā yataḥ sa kālena nāvacchidyate+anāditvāt| teṣāṃ brahmādīnāṃ punarādimattvādasti kālenāvacchedaḥ ||26||

evaṃ prabhāvamuktvopāsanopayogāya vācakamāha ---

tasya vācakaḥ praṇavaḥ ||samādhi 27||

vṛttiḥ --- itthamuktasvarūpasyeśvarasya vācako+abhidhāyakaḥ prakarṣeṇa nūyate stūyate+aneneti nauti stautīti vā praṇava oṃkāraḥ| tayośca vācyavācakalakṣaṇaḥ sambandho nityaḥ saṃketena prakāśyate na tu kenacit kriyate| yathā pitāputrayorvidyamāna eva sambandho+asyāyaṃ pitā+asyāyaṃ putra iti kenacit prakāśyate ||27||

upāsanamāha ---

tajjapastadarthabhāvanam ||samādhi 28||

vṛttiḥ --- tasya sārdhatrimātrikasya praṇavasya japo yathāvaduccāraṇaṃ tadvācyasya ceśvarasya bhāvanaṃ punaḥpunaścetasi niveśanamekāgratāyā upāyaḥ| ataḥ samādhisiddhaye yoginā praṇavo japyastadartha īśvaraśca bhāvanīya ityuktaṃ bhavati ||28||

upāsanāyāḥ phalamāha ---

tataḥ pratyakcetanā+adhigamo+apyantarāyābhāvaśca ||samādhi 29||

vṛttiḥ --- tasmājjapāttadarthabhāvanāyāśca yoginaḥ pratyakcetanā+adhigamo bhavati| viṣayaprātikūlyena svāntaḥkaraṇābhimukhamañcati yā cetanā dṛkśaktiḥ sā pratyakcetanā tadadhigamo jñānaṃ bhavatītyarthaḥ| antarāyā vakṣyamāṇāḥ| teṣāmabhāvaḥ śaktipratibandho+api bhavati ||29||

atha ke+antarāyā ityāśaṅkāyāmāha ---

vyādhistyānasaṃśayapramādālasyāviratibhrāntidarśanālabdhabhūmikatvānavasthitatvāni cittavikṣepāste+antarāyāḥ ||samādhi 30||

vṛttiḥ --- navaite rajastamobalāt pravartamānāścittasya vikṣepā bhavanti| tairekāgratāvirodhibhiścittaṃ vikṣipyata ityarthaḥ| tatra vyādhirdhātuvaiṣamyanimitto jvarādiḥ| styānamakarmaṇyatā cittasya| ubhayakoṭyālambanaṃ jñānaṃ saṃśayaḥ --- yogaḥ sādhyo na veti| pramādo+anavadhānatā samādhisādhaneṣvaudāsīnyam| ālasyaṃ kāyacittayorgurutvaṃ yogaviṣaye pravṛttyabhāvahetuḥ| aviratiścittasya viṣayasamprayogātmā gardhaḥ| bhrāntidarśanaṃ śuktikāyāṃ rajatavadviparyayajñānam| alabdhabhūmikatvaṃ kutaścinnimittāt samādhibhūmeralābho+asamprāptiḥ| anavasthitattvaṃ labdhāyāmapi bhūmau cittasya tatrāpratiṣṭhā| ta ete samādherekāgratāyā yathāyogaṃ pratipakṣatvādantarāyā ityucyate ||30||

cittavikṣepakārakānanyānapyantarāyān pratipādayitumāha ---

duḥkhadaurmanasyāṅgamejayatvaśvāsapraśvāsā vikṣepasahabhuvaḥ ||samādhi 31||

vṛttiḥ --- kutaścinnimittādutpanneṣu vikṣepeṣu ete duḥkhādayaḥ pravartante| tatra duḥkhaṃ cittasya rajasaḥ pariṇāmo bādhanālakṣaṇo yadbādhāt prāṇinastadupaghātāya pravartante| daurmanasyaṃ bāhyābhyantaraiḥ kāraṇairmanaso dauḥsthyam| aṅgamejayatvaṃ sarvāṅgīno vepathurāsanamanaḥsthairyasya bādhakaḥ| prāṇo yadbāhyaṃ vāyumācāmati sa śvāsaḥ, yat kauṣṭhyaṃ vāyuṃ niḥśvasiti sa praśvāsaḥ| ete vikṣepaiḥ saha pravartamānā yathoditābhyāsavairāgyābhyāṃ niroddhavyā ityeṣāmupadeśaḥ ||31||

sopadravavikṣepapratiṣedhārthamupāyāntaramāha ---

tatpratiṣedhārthamekatattvābhyāsaḥ ||samādhi 32||

vṛttiḥ --- teṣāṃ vikṣepāṇāṃ pratiṣedhārthamekasmin kasmiṃścidabhimate tattve+abhyāsaścetasaḥ punaḥpunarniveśanaṃ kāryaḥ| yadbalāt pratyuditāyāmekāgratāyāṃ te vikṣepāḥ praṇāśamupayānti ||32||

idānīṃ cittasaṃskārāpādakaparikarmakathanamupāyāntaramāha ---

maitrīkaruṇāmuditopekṣāṇāṃ sukhaduḥkhapuṇyāpuṇyaviṣayānāṃ bhāvanātaścittaprasādanam ||samādhi 33||

vṛttiḥ --- maitrī sauhārdam| karuṇā kṛpā| muditā harṣaḥ| upekṣaudāsīnyam| etā yathākramaṃ sukhiteṣu duḥkhiteṣu puṇyavatsvapuṇyavatsu ca vibhāvayet| tathāhi --- sukhiteṣu sādhuṣu eṣāṃ sukhitvamiti maitrīṃ kuryānna tu īrṣyām| duḥkhiteṣu kathaṃ nu nāmaiṣāṃ duḥkhanivṛttiḥ syāditi kṛpāmeva kuryānna tāṭasthyam| puṇyavatsu puṇyānumodanena harṣameva kuryānna tu kimete puṇyavanta iti vidveṣam| apuṇyavatsu caudāsīnyameva bhāvayennānumodanaṃ na vā dveṣam| sūtre sukhaduḥkhādiśabdaistadvantaḥ pratipāditāḥ| tadevaṃ maitryādiparikarmaṇā citte prasīdati sukhena samādherāvirbhāvo bhavati| parikarma caitadbāhyaṃ karma| yathā gaṇite miśrakādivyavahāro gaṇitaniṣpattaye saṃkalitādikarmopakārakatvena pradhānakarmaniṣpattaye bhavatyevaṃ dveṣarāgādipratipakṣabhūtamaitryādibhāvanayā samutpāditaprasādaṃ cittaṃ samprajñātādisamādhiyogyaṃ sampadyate| rāgadveṣāveva mukhyatayā vikṣepamutpādayataḥ| tau cet samūlamunmūlitau syātāṃ tadā prasannatvānmanaso bhavatyekāgratā ||33||

upāyāntaramāha ---

pracchardanavidhāraṇābhyāṃ vā prāṇasya ||samādhi 34||

vṛttiḥ --- pracchardanaṃ kauṣṭyasya vāyoḥ prayatnaviśeṣānmātrāpramāṇena bahirniḥsāraṇam| mātrāpramāṇenaiva prāṇasya vāyorbahirgativicchedo vidhāraṇā| sā ca dvābhyāṃ prakārābhyāṃ bāhyasyābhyantarāpūraṇena pūritasya vā tatraiva nirodhena| tadevaṃ recakapūrakakumbhakastrividhaḥ prāṇāyāmaścittasya sthitimekāgratāyāṃ nibadhnāti sarvāsāmindriyavṛttīnāṃ prāṇavṛttipūrvakatvāt| manaḥprāṇayośca svavyāpāraparasparamekayogakṣematvājjīyamāṇaḥ prāṇaḥ samastendriyavṛttinirodhadvāreṇa cittasyaikāgratāyāṃ prabhavati| samastadoṣakṣayakāritvaṃ cāsyāgame śrūyate| doṣakṛtāśca sarvā vikṣepavṛttayaḥ| ato doṣanirharaṇadvāreṇāpyasyaikāgratāyāṃ sāmarthyam ||34||

idānimupāyāntarapradarśanopakṣepeṇa samprajñātasya samādheḥ pūrvāṅgaṃ kathayati ---

viṣayavatī vā pravṛtirutpannā sthitinibandhinī ||samādhi 35||

vṛttiḥ --- manasa iti vākyaśeṣaḥ| viṣayā gandharasarūpasparśaśabdāste vidyante phalatvena yasyāḥ sā viṣayavatī pravṛttirmanasaḥ sthairyaṃ karoti| tathāhi nāsāgre cittaṃ dhārayato divyagandhasaṃvidupajāyate| tādṛśya eva jihvāgre rasasaṃbit| tālvagre rūpasaṃvit| jihvāmadhye sparśasaṃvit| jihvāmūle śabdasaṃvit| tadevaṃ tattadindriyadvāreṇa tasmiṃstasminviṣaye divye jāyamānā saṃviccittasyaikāgratāyā heturbhavati| asti yogasya phalamiti yoginaḥ samāśvāsotpādanāt ||35||

evamvidhamevopāyāntaramāha ---

viśokā vā jyotiṣmatī ||samādhi 36||

vṛttiḥ --- pravṛttirutpannā cittasya sthitinibandhinīti vākyaśeṣaḥ| jyotiḥśabdena sāttvikaḥ prakāśa ucyate| sa praśasto bhūyānatiśayavāṃśca vidyate yasyāḥ sā jyotiṣmatī pravṛttiḥ| viśokā vigataḥ sukhamayasattvābhyāsavaśācchoko rajaḥpariṇāmo yasyāḥ sā viśokā cetasaḥ sthitinibandhinī| ayamarthaḥ --- hṛtpadmasampūṭamadhye praśāntakallolakṣīrodadhiprakhyaṃ cittasya sattvaṃ bhāvayataḥ prajñālokāt sarvavṛttikṣaye cetasaḥ sthairyamutpadyate ||36||

upāyāntarapradarśanadvāreṇa samprajñātasamādherviṣayaṃ darśayati ---

vītarāgaviṣayaṃ vā cittam ||samādhi 37||

vṛttiḥ --- manasaḥ sthitinibandhanaṃ bhavatīti śeṣaḥ| vītarāgaḥ parityaktaviṣayābhilāṣastasya yaccittaṃ parihṛtakleśaṃ tadālambanīkṛtaṃ cetasaḥ sthitiheturbhavati ||37||

evaṃvidhamupāyāntaramāha ---

svapnanidrājñānālambanaṃ vā ||samādhi 38||

vṛttiḥ --- pratyastamitabāhyendriyavṛttermanomātreṇaiva yatra bhoktṛtvamātmanaḥ sa svapnaḥ| nidrā pūrvoktalakṣaṇā| tadālambanaṃ svapnālambanaṃ nidrālambanaṃ vā jñānamālambyamānaṃ cetasaḥ sthitiṃ karoti ||38||

nānārucitvāt prāṇināṃ yasmin kasmiṃścidvastuni yoginaḥ śraddhā bhavati| tasya dhyānenāpīṣṭasiddhiriti pratipādayitumāha ---

yathābhimatadhyānādvā ||samādhi 39||

vṛttiḥ --- yathābhiprete vastuni bāhye candrādāvabhyantare nāḍicakrādau vā bhāvyamāne cetaḥ sthirībhavati ||39||

evamupāyān pradarśya phaladarśanāyāha ---

paramāṇuparamamahattvānto+asya vaśīkāraḥ ||samādhi 40||

vṛttiḥ --- ebhirupāyaiścittasya sthairyaṃ bhāvayato yoginaḥ sūkṣmaviṣayabhāvanādvāreṇa paramāṇvanto vaśīkāro+apratighātarūpo jāyate| na kvacit paramāṇuparyante sūkṣme viṣaye+asya manaḥ pratihanyate ityarthaḥ| evaṃ sthūlamākāśādiparamamahatvaparyantaṃ bhāvayato na kvaciccetasaḥ pratighāta utpadyate sarvatra svātantryaṃ bhavatītyarthaḥ ||40||

evamebhirupāyaiḥ saṃskṛtasya cetasaḥ kīdṛgrūpaṃ bhavatītyāha ---

kṣīṇavṛtterabhijātasyeva maṇergrahītṛgrahaṇagrāhyeṣu tatsthatadañjanatā samāpattiḥ ||samādhi 41||

vṛttiḥ --- kṣīṇā vṛttayo yasya sa kṣīṇavṛttistasya grahītṛgrahaṇagrāhyeṣvātmendriyaviṣayeṣu tatsthatadañjanatā samāpattirbhavati| tatsthatvaṃ tatraikāgratā| tadañjanatā tanmayatvam| kṣīṇabhūte citte viṣayasya bhāvyamānasyaivotkarṣaḥ| tathāvidhā samāpattistadrūpaḥ pariṇāmo bhavatītyarthaḥ| dṛṣṭāntamāhā+abhijātasyeva maṇeriti| yathā+abhijātasya nirmalasphaṭikamaṇestattadupādhivaśāt tattadrūpāpattirevaṃ nirmalasya cittasya tattadbhāvanīyavastūparāgāttattadrūpāpattiḥ| yadyapi grahītṛgrahaṇagrāhyeṣu ityuktaṃ tathāpi bhūmikākramavaśādgrāhyagrahaṇagrahītṛṣu iti bodhyam| yataḥ prathamaṃ grāhyaniṣṭha eva samādhistato grahaṇaniṣṭhastato+asmitāmātrarūpo grahītṛniṣṭhaḥ kevalasya puruṣasya grahīturbhāvyatvāsambhavāt| tataśca sthūlasūkṣmagrāhyoparaktaṃ cittaṃ tatra samāpannaṃ bhavati| evaṃ grahaṇe grahītari ca samāpannaṃ bodhyavyam ||41||

idānīmuktāyā eva samāpatteścāturvidhyamāha ---

śabdārthajñānavikalpaiḥ saṅkīrṇā savitarkā samāpattiḥ ||samādhi 42||

vṛttiḥ --- śrotrendiyagrāhyaḥ sphoṭarūpo vā śabdaḥ| artho jātyādiḥ| jñānaṃ sattvapradhānā buddhivṛttiḥ| vikalpa uktalakṣaṇaḥ| taiḥ saṃkīrṇāḥ| yasyāmete śabdādayastrayaḥ parasparādhyāsena vikalparūpeṇa pratibhāsante gauriti śabdo gaurityartho gauriti jñānamityanenākāreṇa sā savitarkā samāpattirucyate ||42||

uktalakṣaṇaviparītāṃ nirvitarkāmāha ---

smṛtipariśuddhau svarūpaśūnyevā+arthamātranirbhāsā nirvitarkā ||samādhi 43||

vṛttiḥ --- śabdārthasmṛtipravilaye sati pratyuditaspaṣṭagrāhyākārapratibhāsatayā nyagbhūtajñānāṃśatvena svarūpaśūnyeva nirvitarkā samāpattiḥ ||43||

bhedāntaraṃ pratipādayitumāha ---

etayaiva savicārā nirvicārā ca sūkṣmaviṣayā vyākhyātā ||samādhi 44||

vṛttiḥ --- etayaiva savitarkayā nirvitarkayā ca samāpatyā savicārā nirvicārā ca vyākhyātā| kīdṛśī| sūkṣmaviṣayā sūkṣmastanmātrendriyādirviṣayo yasyāḥ sā tathoktā| etena pūrvasyāḥ sthūlaviṣayatvaṃ pratipāditaṃ bhavati| sā hi mahābhūtendriyālambanā| śabdārthaviṣayatvena śabdārthavikalpasahitatvena deśakāladharmādyavacchinnaḥ sūkṣmo+arthaḥ pratibhāti yasyāṃ sā savicārā| deśakāladharmādirahito dharmimātratayā sūkṣmārthastanmātrendriyarūpaḥ pratibhāti yasyāṃ sā nirvicārā ||44||

asyā eva sūkṣmaviṣayāyāḥ kimparyantaḥ sūkṣmaviṣaya ityāha ---

sūkṣmaviṣayatvaṃ cāliṅgaparyavasānam ||samādhi 45||

vṛttiḥ --- savicāranirvicārayoḥ samāpattyoryat sūkṣmaviṣayatvamuktaṃ tadaliṅgaparyavasānam| na kvacillīyate na vā kiñcilliṅgati gamayatītyaliṅgaṃ pradhānam| tatparyantaṃ sūkṣmaviṣayatvam| tathāhi --- guṇānāṃ pariṇāme catvāri parvāṇi --- viśiṣṭaliṅgamaviśiṣṭaliṅgaṃ liṅgamātramaliṅgaṃ ceti| viśiṣṭaliṅgaṃ bhūtendriyāṇi| aviśiṣṭaliṅgāṃ tanmātrāntaḥkaraṇāni| liṅgamātraṃ buddhiḥ| aliṅgam pradhānamiti| nātaḥ paraṃ sūkṣmamastītyuktaṃ bhavati ||45||

etāsāṃ samāpattīnāṃ prakṛte prayojanamāha ---

tā eva sabījaḥ samādhiḥ ||samādhi 46||

vṛttiḥ --- tā evoktalakṣanāḥ samāpattayaḥ sabījaḥ saha bījenālambanena vartata iti sabījaḥ samprajñātaḥ samādhirucyate sarvāsāṃ sālambanatvāt ||46||

athetarāsāṃ samāpattīnāṃ nirvicāraphalatvānnirvicārāyāḥ phalamāha ---

nirvicāravaiśāradye+adhyātmaprasādaḥ ||samādhi 47||

vṛttiḥ --- nirvicāratvaṃ vyākhyātam (1|44)| vaiśāradyaṃ nairmalyam| savitarkāṃ sthūlaviṣayāmapekṣya nirvitarkāyāḥ prādhānyam| tato+api sūkṣmaviṣayāyāḥ savicārāyāḥ| tato+api nirvicārāyāḥ| tasyāstu nirvikalparūpāyāḥ prakṛṣṭābhyāsavaśādvaiśāradye nairmalye satyadhyātmaprasādaḥ samupajāyate| cittaṃ kleśavāsanārahitaṃ sthitipravāhayogyaṃ bhavati| etadeva cittasya vaiśāradyaṃ yat sthitau dārḍhyam ||47

tasmin sati kiṃ bhavatītyāha ---

ṛtambharā tatra prajñā ||samādhi 48||

vṛttiḥ --- ṛtaṃ satyaṃ vibharti kadācidapi na viparyayeṇācchādyate sā ṛtambharā prajñā tasmin bhavatītyarthaḥ| tasmācca prajñālokāt sarvaṃ yathāvat paśyan yogī prakṛṣṭaṃ yogaṃ prāpnoti ||48||

asyāḥ prajñāntarādvailakṣaṇyamāha ---

śrutānumānaprajñābhyāmanyaviṣayā viśeṣārthatvāt ||samādhi 49||

4 prajñābhyāṃ sāmānyaviṣayā iti pāṭho+api dṛśyate|

vṛttiḥ --- śrutamāgamajñānam| anumānamuktalakṣaṇam (1|7)| tābhyāṃ yā jāyate prajñā sā sāmānyaviṣayā| na hi śabdaliṅgayorindriyavadviśeṣapratipattau sāmarthyam| iyaṃ punaḥ nirvicāravaiśāradyasamudbhavā prajñā tābhyāṃ vilakṣaṇā viśeṣaviṣayatvāt| asyāṃ hi prajñāyāṃ sūkṣmavyavahitaviprakṛṣṭānāmapi viśeṣaḥ sphuṭenaiva rūpeṇa bhāsate| atastasyāmeva yoginā paraḥ prayatnaḥ kartavya ityupadiṣṭaṃ bhavati ||49||

asyāḥ prajñāyāḥ phalamāha ---

tajjaḥ saṃskāro+anyasaṃskārapratibandhī||samādhi 50||

vṛttiḥ --- tayā prajñayā janito yaḥ saṃskāraḥ so+anyān saṃskārān vyutthānajān samādhijāṃśca saṃskārān pratibadhnāti svakāryakaraṇākṣamān karotītyarthaḥ| yatastattvarūpatayā+anayā janitāḥ saṃskārā balavatvādatattvarūpaprajñājanitān saṃskārān bādhituṃ śaknuvanti| atastāmeva prajñāmabhyasedityuktaṃ bhavati ||50||

evaṃ samprajñātasamādhimabhidhāyāsamprajñātaṃ vaktumāha ---

tasyāpi nirodhe sarvanirodhānnirbījaḥ samādhiḥ ||samādhi 51||

vṛttiḥ --- tasyāpi samprajñātasya nirodhe vilaye sati sarvāsāṃ cittavṛttīnāṃ kāraṇe pravilayādyā saṃskāramātrādvṛttirudeti tasyāṃ neti neti kevalaṃ paryudasanānnirbījaḥ samādhirbhavati yasmin sati puruṣaḥ svarūpaniṣṭhaḥ śuddho bhavati ||51||

tadatrādhikṛtasya yogasya lakṣaṇaṃ cittavṛttinirodhapadānāṃ vyākhyānamabhyāsavairāgyalakṣaṇasyopāyadvayasya svarūpaṃ bhedaṃ cābhidhāya samprajñātāsamprajñātabhedena yogasya mukhyāmukhyabhedamuktvā yogābhyāsapradarśanapūrvakaṃ vistāreṇopāyān pradarśya sugamopāyapradarśanaparatayā īśvarasya svarūpapramāṇaprabhāvavācakopāsanāni tatphalāni ca nirṇīya cittavikṣepāṃstattatsahabhuvaśca duḥkhādīn vistareṇa ca tatpratiṣedhopāyānekatvābhyāsamaitryādiprāṇāyāmādīn samprajñātāsamprajñātapūrvāṅgabhūtaviṣayavatī pravṛttirityādīnākhyāyopasaṃhāradvāreṇa ca samāpattiṃ lakṣaṇaphalasahitāṃ svasvaviṣayasahitāṃ coktvā samprajñātāsamprajñātayorupasaṃhāramabhidhāya sabījapūrvakanirbījasamādhirabhihita iti vyākṛto yogapādaḥ|

dhāreśvarabhojadevaviracitāyāṃ rājamārtaṇḍābhidhāyāṃ pātañjalavṛttau samādhipādaḥ ||1|| iti samādhipādaḥ ||1||

Sādhanapāda

atha sādhanapādaḥ ||2||

te te duṣprāpayogarddhisiddhaye yena darśitāḥ| upāyāḥ sa jagannāthastryakṣo+astu prārthitāptaye|| tadevaṃ prathame pāde samāhitacittasya sopāyaṃ yogamabhidhāya vyutthitacittasyāpi kathamupāyābhyāsapūrvako yogaḥ svāsthyamupayātīti tatsādhanānuṣṭhānapratipādanāya kriyāyogamāha ---

tapaḥ svādhyāyeśvarapraṇidhānāni kriyāyogaḥ ||sādhana 1||

vṛttiḥ --- tapaḥ śāstrāntaropadiṣṭaṃ kṛcchracāndrāyaṇādi| svādhyāyaḥ praṇavapūrvāṇāṃ mantrāṇāṃ japaḥ| īśvarapranidhānaṃ sarvakriyāṇāṃ tasmin paramagurau phalanirapekṣatayā samarpaṇam| etāni kriyāyoga ityucyate ||1||

sa kimarthamityāha ---

samādhibhāvanārthaḥ kleśatanūkaraṇārthaśca ||sādhana 2||

vṛttiḥ --- kleśā vakṣyamāṇāsteṣāṃ tanūkaraṇaṃ svakāryakaraṇapratibandhaḥ| samādhiruktalakṣaṇaḥ (1|17)| tasya bhāvanā cetasi punaḥpunarniveśanaṃ sā+arthaḥ prayojanaṃ yasya sa tathoktaḥ| etaduktaṃ bhavati --- ete tapaḥprabhṛtayo+abhyasyamānāścittagatānavidyādīn kleśān śithilīkurvantaḥ samādherupakārakatāṃ bhajante| tasmāt prathamaṃ kriyāyogavidhānapareṇa yoginā bhavitavyamityupadiṣṭam ||2||

kleśatanūkaraṇārtha ityuktam| tatra ke kleśā ityāha ---

avidyā+asmitārāgadveṣābhiniveśāḥ kleśāḥ ||sādhana 3||

vṛttiḥ --- avidyādayāḥ vakṣyamāṇalakṣaṇāḥ pañca| te bādhanālakṣaṇaṃ paritāpamupajanayantaḥ kleśaśabdavācyā bhavanti| te hi cetasi pravartamānāḥ saṃskāralakṣaṇaṃ guṇapariṇāmaṃ draḍhayanti ||3||

satyapi sarveṣāṃ tulyakleśatve mūlabhūtatvādavidyāyāḥ prādhānyaṃ pratipādayitumāha ---

avidyā kṣetramuttareṣāṃ prasuptatanuvicchinnodārāṇām ||sādhana 4||

vṛttiḥ --- avidyā moho+anātmanyātmābhimāna iti yāvat| sā kṣetraṃ prasavabhūmiruttareṣāmasmitādīnāṃ pratyekaṃ prasuptatanvādibhedena caturvidhānām| ato yatrāvidyā viparyayajñānarūpā śithilībhavati tatra kleśānāmasmitādīnāṃ nodbhavo dṛśyate| viparyayajñānasadbhāve ca teṣāmudbhavadarśanāt sthitameva mūlatvamavidyāyāḥ| prasuptatanuvicchinnodārāṇāmiti| tatra ye kleśāścittabhūmau sthitāḥ prabodhakābhāve svakāryaṃ nārabhante te prasuptā ityucyante| yathā bālāvasthāyāṃ bālasya hi vāsanārūpāḥ sthitā api kleśāḥ prabodhakasahakāryabhāve nābhivyajyante| te tanavo ye svasvapratipakṣabhāvanayā śithilīkṛtakāryasampādanaśaktayo vāsanā+avaśeṣatayā cetasyavasthitāḥ prabhūtāṃ sāmagrīmantareṇa svakāryamārabdhumakṣamā yathā+abhyāsavato yoginaḥ| te vicchinnā ye kenacidbalavatā kleśenābhibhūtaśaktayastiṣṭhanti yathā dveṣāvasthāyāṃ rāgo rāgāvasthāyāṃ vā dveṣaḥ| na hyanayoḥ parasparaviruddhayoryugapat sambhavo+asti| te udārā ye prāptasahakārisannidhayaḥ svaṃ svaṃ kāryamabhinirvartayanti yathā sadaiva yogaparipanthino vyutthānadaśāyām| eṣāṃ pratyekaṃ caturvidhānāmapi mūlabhūtatvena sthitā+apyavidyā+anvayitvena pratīyate| na hi kvacidapi kleśānāṃ viparyayānvayanirapekṣāṇāṃ svarūpamupalabhyate| tasmāt 5 pā0 tasyāṃ ca mithyājñānarūpāyāmavidyāyāṃ samyagjñānena nivartitāyāṃ dagdhabījakalpānāmeṣāṃ na kvacit praroho+asti| ato+avidyānimittatvamavidyānvayaścaiteṣāṃ niścīyate| ataḥ sarve+apyavidyāvyapadeśabhājaḥ| sarveṣāṃ ca kleśānāṃ cittavikṣepakāritvādyoginā prathamameva taducchede yatnaḥ kārya iti ||4||

avidyālakṣaṇamāha ---

anityāśuciduḥkhānātmasu nityaśucisukhātmakhyātiravidyā ||sādhana 5||

vṛttiḥ --- atasmiṃstatpratibhāso+avidyetyavidyāyāḥ sāmānyalakṣaṇam| tasyā eva bhedapratipādanam --- anityeṣu ghaṭādiṣu nityatvābhimāno+avidyetyucyate| evamaśuciṣu kāyādiṣu śucityābhimāno duḥkheṣu viṣayeṣu sukhābhimāno+anātmaśarīra ātmābhimānaḥ| etenāpuṇye puṇyabhramo+anarthe+arthabhramo vyākhyātaḥ ||5||

asmitāṃ lakṣayitumāha ---

dṛgdarśanaśaktyorekātmatevāsmitā ||sādhana 6||

vṛttiḥ --- dṛkśaktiḥ puruṣaḥ| darśanaśaktī rajastamobhyāmanabhibhūtaḥ sātvikaḥ pariṇāmo+antaḥkaraṇarūpaḥ| anayorbhoktṛbhogyatvena jaḍājaḍatvenātyantabhinnarūpayorekatābhimāno+asmitetyucyate| yathā prakṛtirvastutaḥ kartṛtvabhoktṛtvarahitāpi kartryahamityabhimanyate 6 pā0 yathā prakṛtivatā kartṛtvarahitenāpi kartāhamityabhimanyate so+ayamasmitākhyo viparyāsaḥ kleśaḥ ||6||

rāgasya lakṣaṇamāha ---

sukhānuśayī rāgaḥ ||sādhana 7||

vṛttiḥ --- sukhamanuśeta iti sukhānuśayī| sukhajñasya sukhānubhūtipūrvakaḥ sukhasādhaneṣu tṛṣṇārūpo gardho rāgasaṃjñakaḥ kleśaḥ ||7||

dveṣalakṣaṇamāha ---

duḥkhānuśayī dveṣaḥ ||sādhana 8||

vṛttiḥ --- duḥkhamuktalakṣaṇam| tadabhijñasya tadanusmṛtipūrvakaṃ tatsādhaneṣvanabhilaṣato yo+ayaṃ nindātmakaḥ krodhaḥ sa dveṣalakṣaṇaḥ kleśaḥ ||8||

abhiniveśasya lakṣaṇamāha ---

svarasavāhī viduṣo+api tathārūḍho+abhiniveśaḥ ||sādhana 9||

vṛttiḥ --- pūrvajanmānubhūtamaraṇaduḥkhānubhavavāsanābalādbhayarūpaḥ samupajāyamānaḥ śarīraviṣayādibhirmama viyogo mā bhūdityanvahamanubandharūpaḥ sarvasyaivā+a+akṛmerbrahmaparyantaṃ nimittamantareṇa pravartamāno+abhiniveśākhyaḥ kleśaḥ ||9||

tadevaṃ vyutthānasya kleśātmakatvādekāgratā+abhyāsakāmena prathamaṃ kleśāḥ parihartavyāḥ| na cājñātānāṃ teṣāṃ parihāraḥ kartuṃ śakya iti tajjñānāya teṣāmuddeśaṃ lakṣaṇaṃ kṣetraṃ vibhāgaṃ cābhidhāya sthūlasūkṣmabhedabhinnānāṃ teṣāṃ prahāṇopāyavibhāgamāha ---

te pratiprasavaheyāḥ sūkṣmāḥ ||sādhana 10||

vṛttiḥ --- te sukṣmāḥ kleśāḥ ye vāsanārūpeṇaiva sthitāḥ svavṛttirūpaṃ pariṇāmaṃ nārabhante| te pratiprasavena pratilomapariṇāmena heyāstyaktavyāḥ| svakāraṇe+asmitāyāṃ kṛtārthaṃ savāsanaṃ cittaṃ yadā praviṣṭaṃ bhavati tadā kutasteṣāṃ nirmūlānāṃ sambhavaḥ ||10||

sthūlānāṃ hānopāyamāha ---

dhyānaheyāstadvṛttayaḥ ||sādhana 11||

vṛttiḥ --- teṣāṃ kleśānāmārabdhakāryāṇāṃ yāḥ sukhaduḥkhamohātmikā vṛttayastā dhyānaheyāḥ| dhyānenaiva cittaikāgratālakṣaṇena hātavyā ityarthaḥ| cittaparikarmābhyāsamātreṇaiva sthūlatvāt tāsāṃ nivṛttirbhavati| yathā vastrādau sthūlo malaḥ prakṣālanamātreṇaiva nivartate| yastatra sūkṣmāṃśaḥ sa taistairupāyairuttāpanaprabhṛtibhireva nivartayituṃ śakyate ||11||

evaṃ kleśānāṃ tattvamabhidhāya karmāśayasya tadabhidhātumāha ---

kleśamūlaḥ karmāśayo dṛṣṭādṛṣṭajanmavedanīyaḥ ||sādhana 12||

vṛttiḥ --- karmāśaya ityanena svarūpaṃ tasyābhihitam| ato vāsanārūpāṇyeva karmāṇi| kleśamūla ityanena kāraṇamabhihitaṃ yataḥ karmaṇāṃ śubhāśubhānāṃ kleśā eva nimittam| dṛṣṭādṛṣṭajanmavedanīya ityanena phalamuktam| asminneva janmani anubhavanīyo dṛṣṭajanmavedanīyaḥ| janmāntarānubhavanīyo+adṛṣṭajanmavedanīyaḥ| tathāhi --- kānicit puṇyāni devatārādhanādīni tīvrasaṃvegena kṛtāni ihaiva janmani jātyāyurbhogalakṣaṇaṃ phalaṃ prayacchanti yathā nandīśvarasya bhagavanmaheśvarārādhanabalādihaiva janmani jātyādayo viśiṣṭāḥ prādurbhūtāḥ| evamanveṣāṃ viśvāmitrādīnāṃ tapaḥprabhāvājjātyāyuṣī| keṣāñcijjātireva yathā tīvrasaṃvegena duṣṭakarmakṛtāṃ nahuṣādīnāṃ jātyantarādipariṇāmaḥ| urvaśyāśca kārtikeyavane latārūpatayā| evaṃ vyastasamastatvena yathāyogyaṃ yojyamiti ||12||

idānīṃ karmāśayasya svabhedabhinnaṃ phalamāha ---

sati mūle tadvipāko jātyāyurbhogāḥ ||sādhana 13||

vṛttiḥ --- mūlamuktalakṣaṇāḥ kleśāḥ| teṣvanabhibhūteṣu satsu karmaṇāṃ kuśalākuśalarūupāṇāṃ vipākaḥ phalaṃ jātyāyurbhogā bhavanti| jātirmanuṣyādiḥ| āyuścirakālamekaśarīrasambandhaḥ| bhogā viṣayā indriyāṇi sukhasaṃvidduḥkhasaṃvicca sukhaduḥkhādīni karmakaraṇabhāvabodhanavyutpatyā bhogaśabdasya| idamatra tātparyam --- cittabhūmāvanādikālasañcitāḥ karmavāsanā yathā yathā pākamupayānti tathā tathā guṇapradhānabhāvena sthitā jātyāyurbhogalakṣaṇaṃ svakāryamārabhante ||13||

uktānāṃ karmaphalatvena jātyādīnāṃ svakāraṇakarmānusāriṇāṃ kāryakartṛtvamāha ---

te hlādaparitāpaphalāḥ puṇyāpuṇyahetutvāt ||sādhana 14||

vṛttiḥ --- hlādaḥ sukhamṃ paritāpo duḥkhaṃ tau phalaṃ yeṣāṃ te tathoktāḥ| puṇyaṃ kuśalaṃ karma tadviparītamapuṇyaṃ te karmaṇī kāraṇaṃ yeṣāṃ teṣāṃ bhāvastasmāt| etaduktaṃ bhavati --- puṇyakarmārabdhā jātyāyurbhogā hlādaphalāḥ| apuṇyakarmārabdhāstu paritāpaphalāḥ| etacca prāṇimātrāpekṣayā dvaividhyam ||14|| yoginastatsarvaṃ duḥkhamityāha --- pariṇāmatāpasaṃskāraduḥkhairguṇavṛttivirodhācca duḥkhameva sarvaṃ vivekinaḥ ||sādhana 15||

vṛttiḥ --- vivekinaḥ parijñātakleśādivivekasya dṛśyamātraṃ sakalameva bhogasādhanaṃ saviṣaṃ svādvannamiva duḥkhameva pratikūlavedanīyamevetyarthaḥ| yasmādatyantābhijāto yogī duḥkhaleśenāpyudvijate| yathā --- akṣipātramūrṇātantusparśamātreṇaiva mahatīṃ pīḍāmanubhavati netaradaṅgaṃ tathā vivekī svalpaduḥkhānubandhenāpyudvijate| kathamityāha --- pariṇāmatāpasaṃskāraduḥkhaiḥ| viṣayāṇāmupabhujyamānānāṃ yathāyathaṃ gardhābhivṛddhestadaprāptikṛtasya sukhaduḥkhasyāparihāryatayā duḥkhāntarasādhanatvānnāstyeva sukharūpateti pariṇāmaduḥkhatvam| upagṛhyamāṇeṣu sukhasādhaneṣu tatpratipanthinaṃ prati dveṣasya sarvadaivāvasthitatvāt sukhānubhavakāle+api tāpaduḥkhaṃ duṣpariharamiti tāpaduḥkhatā| saṃskāraduḥkhaṃ tu svābhimatānabhimataviṣayasannidhāne sukhasaṃvidduḥkhasaṃviccopajāyamānā tathāvidhameva svakṣetre saṃskāramārabhate| saṃskārācca punastathāvidhasaṃvidanubhava ityaparimitasaṃskārotpattidvāreṇa sarvasyaiva duḥkhānuvedhādduḥkhatvam| evamuktaṃ bhavati --- kleśakarmāśayavipākasaṃskārānucchedāt sarvasyaiva duḥkhatvam| guṇavṛttivirodhācceti| guṇānāṃ satvarajastamasāṃ yā vṛttayaḥ sukhaduḥkhamoharūpāḥ parasparamabhibhāvyābhibhāvakatvena viruddhā jāyante| tāsāṃ sarvatraiva duḥkhānuvedhād duḥkhatvam| etaduktaṃ bhavati --- aikāntikīmātyantikīṃ ca duḥkhanivṛttimicchato vivekina uktarūpakāraṇacatuṣṭayāḥ sarve viṣayā duḥkharūpatayā pratibhānti| tasmācca sarvakarmavipāko duḥkharūpa evetyuktaṃ bhavati ||15||

tadevamuktasya kleśakarmāśayavipākarāśeravidyāprabhavatvādavidyāyāśca mithyājñānarūpatayā samyagjñānocchedyatvāt samyagjñānasya ca sasādhanaheyopādeyāvadhāraṇarūpatvāt tadabhidhānamāha ---

heyaṃ duḥkhamanāgatam ||sādhana 16||

vṛttiḥ --- bhūtasyātikrāntatvādanubhūyamānasya tyaktumaśakyatvādanāgatameva saṃsāraduḥkhaṃ hātavyamityuktaṃ bhavati ||16||

heyahetumāha ---

draṣṭṛdṛśyayoḥ saṃyogo heyahetuḥ ||sādhana 17||

vṛttiḥ --- draṣṭā cidrūpaḥ puruṣaḥ| dṛśyaṃ buddhisattvaṃ| tayoravivekakhyātipūrvako yo+asau saṃyogo bhoktṛbhogyatvena sannidhānaṃ sa heyasya duḥkhasya guṇapariṇāmarūpasya saṃsārasya hetuḥ kāraṇam| tannivṛtyā saṃsāranivṛttirbhavatītyarthaḥ ||17||

draṣṭṛdṛśyayoḥ saṃyoga ityuktam| tatra dṛśyasya svarūpaṃ kāryaṃ prayojanaṃ cāha ---

prakāśakriyāsthitiśīlaṃ bhūtendriyātmakaṃ bhogāpavargārthaṃ dṛśyam ||sādhana 18||

vṛttiḥ --- prakāśaḥ sattvasya dharmaḥ| kriyā pravṛttirūpā rajasaḥ| sthitirniyamarūpā tamasaḥ| tāḥ prakāśakriyāsthitayaḥ śīlaṃ svābhāvikaṃ rūpaṃ yasya tattathāvidhamiti svarūpamasya nirdiṣṭam| bhūtendriyātmakamiti| bhūtāni sthūlasūkṣmabhedena dvividhāni pṛthivyādīni gandhatanmātrādīni ca| indriyāṇi buddhīndriyakarmendriyāntaḥkaraṇabhedena trividhāni| ubhayametadgrāhyagrahaṇarūpātmā svarūpābhinnaḥ pariṇāmo yasya tattathāvidhamityanenāsya kāryamuktam| bhogaḥ kathitalakṣaṇaḥ| apavargo vivekakhyātipūrvikā saṃsāranivṛttiḥ| tau bhogāpavargavarthaḥ prayojanaṃ yasya tattathāvidhaṃ dṛśyamityarthaḥ ||18||

tasya dṛśyasya nānāvasthārūpapariṇāmātmakasya heyatvena jñātavyatvāt tadavasthāḥ kathayitumāha ---

viśeṣāviśeṣaliṅgamātrāliṅgāni guṇaparvāṇi ||sādhana 19||

vṛttiḥ --- guṇānāṃ parvāṇyavasthāviśeṣāścatvāro jñātavyā ityupadiṣṭaṃ bhavati| tatra viśeṣā mahābhūtendriyāṇi| aviśeṣāstanmātrāntaḥkaraṇāni| liṅgamātraṃ buddhiḥ| aliṅgamavyaktamityuktam| sarvatra triguṇarūpasyāvyaktasyānvayitvena pratyabhijñānādavaśyaṃ jñātavyatvena yogakāle catvāri parvāṇi nirdiṣṭāni ||19||

evaṃ heyatvena dṛśyasya prathamaṃ jñātavyatvāt tadavasthāsahitaṃ vyākhyāyopādeyaṃ draṣṭāraṃ vyākhyātumāha ---

draṣṭā dṛśimātraḥ śuddho+api pratyayānupaśyaḥ ||sādhana 20||

vṛttiḥ --- draṣṭā puruṣo dṛśimātraścetanāmātram| mātragrahaṇaṃ dharmadharminirāsārtham| keciddhi cetanāmātmano dharmamicchanti| sa śuddho+api pariṇāmitvādyabhāvena svapratiṣṭho+api pratyayānupaśyaḥ| pratyayā viṣayoparaktāni vijñānāni tāni anu avyavadhānena pratisaṃkramādyabhāvena paśyati| etaduktaṃ bhavati --- jātaviṣayoparāgāyāmeva buddhau sannidhimātreṇaiva puruṣasya draṣṭutvamiti ||20||

sa eva bhoktetyāha ---

tadartha eva dṛśyasyātmā ||sādhana 21||

7 = tadarthaḥ eva

vṛttiḥ --- dṛśyasya prāguktalakṣaṇasya ya ātmā yat svarūpaṃ tadartha eva| tasya puruṣārthabhoktṛtvasampādanaṃ nāma svārthaparihāreṇa proyojanam| na hi pradhānaṃ pravartamānamātmanaḥ kiñcit prayojanamapekṣya pravartate kintu puruṣasya bhoktṛtvaṃ sampādayitumiti ||21||

yadyevaṃ puruṣsya bhogasampādanameva proyojanaṃ tadā smpādite tasmiṃstanniṣprayojanaṃ viratavyāpāraṃ syāt| tasmiṃśca pariṇāmaśūnye śuddhatvāt sarve draṣṭāro bandharahitāḥ syuḥ| tataśca saṃsāroccheda ityāśaṅkyāha ---

kṛtārthaṃ prati naṣṭamapyanṣṭaṃ tadanyasādhāraṇatvāt ||sādhana 22||

vṛttiḥ --- yadyapi vivekakhyātiparyantādbhogasampādanāt kamapi kṛtārthaṃ puruṣaṃ prati tannaṣṭaṃ viratavyāpāraṃ tathāpi sarvapuruṣasādhāraṇatvādanyān pratyanaṣṭavyāpāramavatiṣṭhate| ataḥ pradhānasya sakalabhoktṛsādhāraṇatvānna kadācidapi vināśaḥ| ekasya muktau vā na sarvamuktiprasaṅga ityuktaṃ bhavati ||22||

dṛśyadraṣṭārau vyākhyāya saṃyogaṃ vyākhyātumāha ---

svasvāmiśaktyoḥ svarūpopalabdhihetuḥ saṃyogaḥ ||sādhana 23||

vṛttiḥ --- kāryadvāreṇāsya lakṣaṇaṃ karoti| svaśaktirdṛśyasya svabhāvaḥ| svāmiśaktirdraṣṭuḥ svarūpam| tayordvayorapi saṃvedyasaṃvedakatvena vyavasthitayoryā svarūpopalabdhistasyāḥ kāraṇaṃ yaḥ sa saṃyogaḥ| sa ca sahajo bhogyabhoktṛbhāvasvarūpānanyaḥ 8 pā0 sa ca sahajabhogyabhoktṛbhāvasvarūpānnānyaḥ| na hi tayornityayorvyāpakayoḥ svarūpādatiriktaḥ kaścit saṃyogaḥ| yadeva bhogyasya bhogyatvaṃ bhoktuśca bhoktṛtvamanādisiddhaṃ sa eva saṃyogaḥ ||23||

tasyāpi kāraṇamāha ---

tasya heturavidyā ||sādhana 24||

vṛttiḥ --- yā pūrvaṃ viparyāsātmikā moharūpā+avidyā vyākhyātā (2|4-5) sā tasyāvivekakhyātirūpasya saṃyogasya kāraṇam ||24||

heyaṃ hānikriyākarmocyate| kiṃ punastaddhānamityāha ---

tadabhāve saṃyogābhāvo hānaṃ taddṛśeḥ kaivalyam ||sādhana 25||

vṛttiḥ --- tasyā avidyāyāḥ svarūpaviruddhena samyagjñānenonmūlitāyā yo+ayamabhāvastasmin sati tatkāryasya saṃyogasyāpyabhāvastaddhānamityucyate| ayamarthaḥ --- naitasyā+amūrtavastuno vibhāgo yujyate 9 pā0 naitasya mūrtadravyavat parityāgo yujyate kintu jātāyāṃ vivekakhyātavavivekanimittaḥ saṃyogaḥ svayameva nivartata iti tasya hānam| yadeva ca saṃyogasya hānaṃ tadeva nityaṃ kevalasyāpi puruṣasya kaivalyaṃ vyapadiśyate ||25||

tadevaṃ dṛśyasaṃyogasya svarūpaṃ kāraṇaṃ kāryaṃ cābhihitam| atha hānopāyakathanadvāreṇa upādeyakāraṇamāha ---

vivekakhyātiraviplavā hānopāyaḥ ||sādhana 26||

vṛttiḥ --- anye guṇā anyaḥ puruṣa ityevaṃvidhasya vivekasya yā khyātiḥ prakhyā sā+asya hānasya dṛśyaduḥkhaparityāgasyopāyaḥ kāraṇam| kīdṛśī| aviplavā na vidyate viplavo vicchedo+antarā+antarā+abhyutthānarūpo yasyāḥ sā aviplavā| idamatra tātparyam --- pratipakṣabhāvanābalādavidyāpralaye vinivṛttakartṛtvabhoktṛtvābhimānāyā rajastamomalānabhibhūtāyā buddherantarmukhā yā cicchāyāsaṃkrāntiḥ sā vivekakhyātirucyate| tasyāṃ ca santatatvena pravṛttāyāṃ satyāṃ dṛśyasyādhikāranivṛtterbhavatyeva kaivalyam ||26||

utpannavivekakhyāteḥ puruṣasya yādṛśī prajñā bhavati tāṃ kathayan vivekakhyātereva svarūpamāha ---

tasya saptadhā prāntabhūmau prajñā ||sādhana 27||

10 tasya saptadhā prāntabhūmiḥ prajñā iti vā bahusammataḥ sūtrapāṭhaḥ|

vṛttiḥ --- tasyotpannavivekajñānasya jñātavyavivekarūpā prajñā prāntabhūmau sakalasālambanasamādhiparyante saptaprakārā bhavantītyarthaḥ| tatra kāryavimuktirūpā catuṣprakārā ---

1| jñātaṃ mayā jñeyam| jñātavyaṃ na kiñcidasti|

2| kṣīṇā me kleśāḥ| na kiñcit kṣetavyamasti|

3| adhigataṃ mayā jñānam|

4| prāptā mayā vivekakhyātiriti| pratyayāntaraparihāreṇa tasyāmavasthāyāmīdṛśyeva prajñā jāyate| īdṛśī prajñā kāryaviṣayaṃ nirmalaṃ jñānaṃ kāryavimuktirityucyate| cittavimuktistridhā ---

5| caritārthā me buddhiḥ| guṇā hṛtādhikārā giriśikharanipatitā iva grāvāṇo na punaḥ sthitiṃ yāsyanti|

6| svakāraṇe pravilayābhimukhānāṃ guṇānāṃ mohābhidhānamūlakāraṇābhāvānniṣprayojanatvāccāmīṣāṃ kutaḥ praroho bhavet|

7| svasthībhūtaśca 11 pā0 sātmībhūtaśca me samādhistasmin sati svarupapratiṣṭho+ahamiti| īdṛśī triprakārā cittavimuktiḥ|

tadevamīdṛśyāṃ saptavidhabhūmiprajñāyāmupajātāyāṃ puruṣaḥ kevala ityucyate ||27||

vivekakhyātiḥ saṃyogābhāvaheturityuktam| tasyāstu utpattau kiṃ nimittamityāha ---

yogāṅgānuṣṭhānādaśuddhikṣaye jñānadīptirāvivekakhyāteḥ ||sādhana 28||

vṛttiḥ --- yogāṅgāni vakṣyamāṇāni| teṣāmanuṣṭhānājjñānapūrvakābhyāsādāvivekakhyāteraśuddhikṣaye cittasattvasya prakāśāvaraṇarūpakleśātmakāśuddhikṣaye yā jñānadīptistāratamyena sāttvikaḥ pariṇāmo vivekakhyātiparyantastasyāḥ khyāterheturityarthaḥ ||28||

yogāṅgānāmanuṣṭhānādaśuddhikṣaya ityuktam| kāni punastāni yogāṅgānīti teṣāmuddeśamāha ---

yamaniyamāsanaprāṇāyāmapratyāhāradhāraṇādhyānasamādhayo+aṣṭāvaṅgāni ||sādhana 29||

vṛttiḥ --- iha kānicit samādheḥ sākṣādupakārakāṇi yathā dhāraṇādīni kānicit pratipakṣabhūtahiṃsādivitarkonmūlanadvāreṇa samādhimupakurvanti yathā yamādayaḥ| tatrāsanādīnāmuttarotaramupakārakatvam| tadyathā --- satyāsanajaye prāṇāyāmasthairyam| evamuttaratrāpi yojyam ||29||

krameṇaiṣāṃ svarūpamāha ---

ahiṃsāsatyāsteyabrahmacaryāparigrahā yamāḥ ||sādhana 30||

vṛttiḥ --- tatra prāṇaviyogaprayojanavyāpāro hiṃsā| sā ca sarvānarthahetuḥ| tadabhāvo+ahiṃsā| hiṃsāyāḥ sarvaprakāreṇaiva parihāryatvāt prathamaṃ tadabhāvarūpāyā ahiṃsāyā nirdeśaḥ| satyaṃ vāṅmanasoryathārthatvam| steyaṃ parasvāpaharaṇaṃ tadabhāvo+asteyam| brahmacaryamupasthasaṃyamaḥ| aparigraho bhogasādhanānāmanaṅgīkāraḥ| ta ete+ahiṃsādayaḥ pañca yamaśabdavācyā yogāṅgatvena nirdiṣṭāḥ ||30||

eṣāṃ viśeṣamāha ---

jātideśakālasamayānavacchinnāḥ sārvabhaumā mahāvratam ||sādhana 31||

vṛttiḥ --- jātirbrāhmaṇatvādiḥ| deśastīrthādiḥ| kālaścaturdaśyādiḥ| samayo brāhmaṇaprayojanādiḥ| etaiścaturbhiranavacchinnāḥ pūrvoktā ahiṃsādayo yamāḥ sarvāsu kṣiptādiṣu cittabhūmiṣu bhavā mahāvratamityucyate| tadyathā --- brāhmaṇaṃ na haniṣyāmi tīrthe na kaṃcana haniṣyāmi caturdaśyāṃ na haniṣyāmi devabrāhmaṇaprayojanavyatirekeṇa kamapi na haniṣyāmīti| evaṃ caturvidhāvacchedavyatirekeṇa kiṃcit kadācit kasmiṃścidarthe na haniṣyāmītyanavacchinnāḥ| evaṃ satyādiṣu yathāyogaṃ yojyam| itthamaniyatīkṛtāḥ sāmānyenaiva pravṛttā mahāvratamityucyate na punaḥ parakīyaparicchinnāvadhāraṇam 12 pā0 na punaḥ paricchinnāvadhāraṇam ||31||

niyamānāha ---

śaucasantoṣatapaḥsvādhyāyeśvarapraṇidhānāni niyamāḥ ||sādhana 32||

vṛttiḥ --- śaucaṃ dvividham --- bāhyamābhyantaraṃ ca| bāhyaṃ mṛjjalādibhiḥ kāyādiprakṣālanam| ābhyantaraṃ maitryādibhiścittamalānāṃ prakṣālanam| santoṣastuṣṭiḥ| śeṣāḥ prāgeva (2|1) kṛtavyākhyānāḥ| ete śaucādayo niyamaśabdavācyāḥ ||32||

kathameṣāṃ yogāṅgatvamityāha ---

vitarkabādhane pratipakṣabhāvanam ||sādhana 33||

vṛttiḥ --- vitarkyante iti vitarkā yogaparipanthino hiṃsādayaḥ| teṣāṃ pratipakṣabhāvane sati yadā bādhā bhavati tadā yogaḥ sukaro bhavatīti bhavatyeva yamaniyamayoryogāṅgatvam ||33||

idānīṃ vitarkāṇāṃ svarūpaṃ bhedaprakāraṃ phalaṃ ca krameṇāha ---

vitarkā hiṃsādayaḥ kṛtakāritānumoditā lobhakrodhamohapūrvakā mṛdumadhyādhimātrā duḥkhājñānānantaphalā iti pratipakṣabhāvanam ||sādhana 34||

vṛttiḥ --- ete pūrvoktā hiṃsādayaḥ prathamaṃ tridhā bhidyante kṛtakāritānumodanabhedena| tatra svayaṃ niṣpāditāḥ kṛtāḥ| kuru kurviti prayojakavyāpāreṇa samutpāditāḥ kāritāḥ| anyena kriyamāṇāḥ sādhvityaṅgīkṛtā anumoditāḥ| etacca traividhyaṃ parasparaṃ vyāmohanirākaraṇāvadhāraṇāyocyate| anyathā mandamatirevaṃ manyeta na mayā svayaṃ hiṃsā kṛteti nāsti me doṣaḥ| eteṣāṃ kāraṇapratipādanāya lobhakrodhamohapūrvakā iti| yadyapi lobhaḥ prathamaṃ nirdiṣṭastathā+api sarvakleśānāṃ mohasyā+anātmanyātmābhimānalakṣaṇasya nidānatvāt tasmin sati svaparavibhāgapūrvakatvena lobhakrodhādīnāmudbhavānmūlatvamavaseyam| mohapūrvikā sarvā doṣajātirityarthaḥ| lobhastṛṣṇā| krodhaḥ kṛtyākṛtyavivekonmūlakaḥ prajvalanātmakaścittadharmaḥ| pratyekaṃ kṛtādibhedena triprakārā api hiṃsādayo mohādikāraṇatvena tridhā bhidyante| eṣāmeva punaravasthābhedena traividhyamāha --- mṛdumadhyādhimātrāḥ| mṛdavo mandāḥ na tīvrā nāpi madhyāḥ| madhyā nāpi mandā nāpi tīvrāḥ| adhimātrāstīvrāḥ| pāścāttyā navabhedāḥ| itthaṃ traividhye sati saptaviṃśatirbhavati| mṛdvādīnāmapi pratyekaṃ mṛdumadhyādhimātrabhedāt traividhyaṃ sambhavati| tadyathāyogaṃ yojyam| tadyathā --- mṛdumṛdurmṛdumadhyo mṛdutīvra iti| eṣāṃ phalamāha --- duḥkhājñānānantaphalā duḥkhaṃ pratikūlatayā+avabhāsamāno rājasaścittadharmaḥ| ajñānaṃ mithyājñānaṃ saṃśayaviparyayarūpam| te duḥkhājñāne+anantamaparicchinnaṃ phalaṃ yeṣāṃ te tathoktāḥ| itthaṃ teṣāṃ svarūpakāraṇādibhedena jñātānāṃ pratipakṣabhāvanayā yoginā parihāraḥ kartavya ityupadiṣṭaṃ bhavati ||34||

eṣāmabhyāsavaśāt prakarṣamāgacchatāmanuniṣpādinyaḥ siddhayo yathā bhavanti tathā krameṇa pratipādayitumāha ---

ahiṃsāpratiṣṭhāyāṃ tatsannidhau vairatyāgaḥ ||sādhana 35||

vṛttiḥ --- tasyā+ahiṃsāṃ bhāvayataḥ sannidhau sahajavirodhināmapyahinakulādīnāṃ vairatyāgo nirmatsaratayā+avasthānaṃ bhavati| hiṃsrasvabhāvā api hiṃsāṃ tyajantītyarthaḥ 13 pā0 hiṃsrā api hiṃsratvaṃ parityajantītyarthaḥ ||35||

satyābhyāsavataḥ kiṃ bhavatītyāha ---

satyapratiṣṭhāyāṃ kriyāphalāśrayatvam ||sādhana 36||

vṛttiḥ --- kriyamāṇā hi kriyā yāgādikāḥ phalaṃ svargādikaṃ prayacchanti| tasya tu satyābhyāsavato yoginastathā satyaṃ prakṛṣyate yathā kriyāyāmakṛtāyāmapi yogī phalamāpnoti| tadvacanādyasya kasyacit kriyāmakurvato+api kriyāphalaṃ bhavatītyarthaḥ ||36||

asteyābhyāsavataḥ phalamāha ---

asteyapratiṣṭhāyāṃ sarvaratnopasthānam ||sādhana 37||

vṛttiḥ --- asteyaṃ yadā+abhyasati tadāsya tatprakarṣānnirabhilāṣasyāpi sarvato divyāni ratnānyupatiṣṭhante ||37||

brahmacaryābhyāsasya phalamāha ---

brahmacaryapratiṣṭhāyāṃ vīryalābhaḥ ||sādhana 38||

vṛttiḥ --- yaḥ kila brahmacaryamabhyasyati tasya tatprakarṣānniratiśayaṃ vīryaṃ sāmarthyamāvirbhavati| vīryanirodhe hi brahmacaryasya prakarṣāccharīrendriyamanaḥsu vīryaṃ prakarṣamāgacchati ||38||

aparigrahasya phalamāha ---

aparigrahasthairye janmakathantāsambodhaḥ ||sādhana 39||

vṛttiḥ --- kathamityasya bhāvaḥ kathantā| janmanaḥ kathantā janmakathantā| tasyāḥ sambodhaḥ samyagjñānaṃ janmāntare ko+ahamāsaṃ kīdṛśaḥ kiṃkāryakārīti jijñāsāyāṃ sarvameva samyagjānātītyarthaḥ| na kevalaṃ bhogasādhanaparigraha eva parigraho yāvadātmanaḥ śarīraparigraho+api parigraho bhogasādhanatvāccharīrasya| tasmin sati rāgānubandhādbahirmukhāyāmeva pravṛttau na tāttvikajñānaprādurbhāvaḥ| yadā punaḥ śarīrādiparigrahanairapekṣyeṇa mādhyasthyamavalambate tadā madhyasthasya rāgādityāgāt samyagjñānaheturbhavatyeva pūrvāparajanmasambodhaḥ ||39||

uktā yamānāṃ siddhayaḥ| atha niyamānāmāha ---

śaucātsvāṅgajugupsā parairasaṃsargaḥ ||sādhana 40||

vṛttiḥ --- yaḥ śaucaṃ bhāvayati tasya svāṅgeṣvapi kāraṇasvarūpaparyālocanadvāreṇa jugupsā ghṛṇā samupajāyate --- aśucirayaṃ kāyo nātrāgrahaḥ kārya iti| amunaiva hetunā parairanyaiśca kāyavadbhirasaṃsargaḥ samparkābhāvaḥ saṃsargaparivarjanamityarthaḥ| yaḥ kila svameva kāyaṃ jugupsate tattadavadyadarśanāt sa kathaṃ parakīyaistathābhūtaiśca kāyaiḥ saṃsargamanubhavati ||40||

śaucasyaiva phalāntaramāha ---

sattvaśuddhisaumanasyaikāgratendriyajayātmadarśanayogyatvāni ca ||sādhana 41||

vṛttiḥ --- bhavantīti vākyaśeṣaḥ| sattvaṃ prakāśasukhādyātmakaṃ tasya śuddhī rajastamobhyāmanabhibhavaḥ| saumanasyaṃ khedānanubhavena mānasī prītiḥ| ekāgratā niyataviṣaye cetasaḥ sthairyam| indriyajayo viṣayaparāṅmukhāṇāmindriyāṇāmātmanyavasthānam| ātmadarśane vivekakhyātirūpe cittasya yogyatvaṃ samarthatvam| śaucābhyāsavata eva ete sattvaśuddhyādayaḥ krameṇa prādurbhavanti| tathāhi --- sattvaśuddheḥ saumanasyam| saumanasyādekāgratā| ekāgratāyā indriyajayaḥ| tasmādātmadarśanayogyateti ||41||

santoṣābhyāsasya phalamāha ---

santoṣādanuttamaḥ sukhalābhaḥ ||sādhana 42||

vṛttiḥ --- santoṣaprakarṣeṇa yoginastathāvidhamāntaraṃ sukhamāvirbhavati yasya bāhyaṃ viṣayasukhaṃ śatāṃśenāpi na samam ||42||

tapasaḥ phalamāha ---

kāyendriyasiddhiraśuddhikṣayāttapasaḥ ||sādhana 43||

vṛttiḥ ---tapaḥ samabhyasyamānaṃ cetasaḥ kleśādilakṣaṇāśuddhikṣayadvāreṇa kāyendriyāṇāṃ siddhiprakarṣamādadhāti| ayamarthaḥ --- cāndrāyaṇādinā cittakleśakṣayastatkṣayādindriyādīnāṃ sūkṣmavyavahitaviprakṛṣṭadarśanādisāmarthyamāvirbhavati kāyasya yatheccham aṇutvamahattvādīni ||43||

svādhyāyasya phalamāha ---

svādhyāyādiṣṭadevatāsamprayogaḥ ||sādhana 44||

vṛttiḥ --- abhipretamantrajapādilakṣaṇe svādhyāye prakṛṣyamāṇe yogina iṣṭayā+abhipretayā devatayā samprayogo bhavati| sā devatā pratyakṣā bhatītyarthaḥ ||44||

īśvarapraṇidhānasya phalamāha ---

samādhisiddhirīśvarapraṇidhānāt ||sādhana 45||

vṛttiḥ --- īśvare yat praṇidhānaṃ bhaktiviśeṣastasmāt samādheruktalakṣaṇasyāvirbhāvo bhavati yasmāt sa bhagavānīśvaraḥ prasannaḥ sannantarāyarūpān kleśān parihṛtya samādhiṃ sambodhayati ||45||

yamaniyamānuktvā āsanamāha ---

sthirasukhamāsanam ||sādhana 46||

vṛttiḥ --- āsyate+anenetyāsanaṃ padmāsanadaṇḍāsanasvastikāsanādi| tadyadā sthiraṃ niṣkampaṃ sukhamanudvejanīyaṃ ca bhavati tadā yogāṅgatāṃ bhajate ||46||

tasyaiva sthirasukhaprāptyarthamupāyamāha ---

prayatnaśaithilyānantyasamāpattibhyām ||sādhana 47||

vṛttiḥ --- tadāsanaṃ prayatnaśaithilyenā+a+anantyasamāpattyā ca sthiraṃ sukhaṃ bhavatīti sambandhaḥ| yadā yadā+a+asanaṃ badhnāmīti icchāṃ karoti prayatnaśaithilye+apyakleśenaiva tadā tadā+a+asanaṃ sampadyate| yadā cākāśādigata ānantye cetasaḥ samāpattiḥ kriyate+avadhānena 14 pā0 avyavadhānena tādātmyamāpadyate tadā dehāhaṃkārābhāvānnāsanaṃ duḥkhajanakaṃ bhavati| asmiṃścāsanajaye sati samādhyantarāyabhūtā na prabhavantyaṅgamejayatvādayaḥ ||47||

tasyaivānuniṣpādi phalamāha ---

tato dvandvānabhighātaḥ ||sādhana 48||

vṛttiḥ --- tasminnāsanajaye sati dvandvaiḥ śītoṣṇakṣuttṛṣṇādibhiryogī nābhihanyata ityarthaḥ ||48||

āsanajayādanantaraṃ prāṇāyāmamāha ---

tasminsati śvāsapraśvāsayorgativicchedaḥ prāṇāyāmaḥ ||sādhana 49||

vṛttiḥ --- āsanasthairye sati tannimittakaprāṇāyāmalakṣaṇo yogāṅgaviśeṣo+anuṣṭheyo bhavati| kīdṛśaḥ| svāsapraśvāsayorgativicchedalakṣaṇaḥ| śvāsapraśvāsau niruktau (1|31) tayostridhā recanastambhanapūraṇadvāreṇa bāhyābhyantareṣu sthāneṣu gateḥ pravāhasya vicchedo dhāraṇaṃ prāṇāyāma ucyate ||49||

tasyaiva sukhāvagamāya vibhajya svarūpaṃ kathayati --- sa tu

bāhyābhyantarastambhavṛttirdeśakālasaṅkhyābhiḥ paridṛṣṭo dīrghasūkṣmaḥ ||sādhana 50||

vṛttiḥ --- bāhyavṛttiḥ śvāso recakaḥ| antarvṛttiḥ praśvāsaḥ pūrakaḥ| āntarastambhavṛttiḥ kumbhakaḥ| tasmin jalamiva kumbhe niścalatayā prāṇā avasthāpyanta iti kumbhakaḥ| trividho+ayaṃ prāṇāyāmaḥ deśena kālena saṃkhyayā copalakṣito dīrghasūkṣmasaṃjño bhavati| deśopalakṣito yathā nāsāddvādaśāntādi nāsāmārabhya dvādaśāṅguliparyantamityarthaḥ| kālopalakṣito yathā ṣaṭtriṃśanmātrādipramāṇaḥ| saṃkhyayopalakṣito yathā iyato vārān kṛta etāvadbhiḥ śvāsapraśvāsaiḥ prathama udghāto bhavatīti| etajjñānāya saṃkhyāgrahaṇamupāttam| udghāto nāma nābhimūlāt preritasya vāyoḥ śirasyabhihananam ||50||

trīn prāṇāyāmānabhidhāya caturthamabhidhātumāha ---

bāhyābhyantaraviṣayākṣepī caturthaḥ ||sādhana 51||

vṛttiḥ --- prāṇasya bāhyo viṣayo nāsāddvādaśāntādiḥ| ābhyantaro viṣayo hṛdayanābhicakrādiḥ| tau dvau viṣayāvākṣipya paryālocya yaḥ stambharūpī gativicchedaḥ sa caturthaḥ prāṇāyāmaḥ| tṛtīyasmāt kumbhakākhyādayamasya viśeṣaḥ --- sa bāhyābhyantaraviṣayāvaparyālocyaiva sahasā taptopalanipatitajalanyāyena yugapat stambhavṛttyā niṣpādyate 15 pā0 niṣpadyate| asya tu viṣayadvayākṣepako nirodhaḥ| ayamapi pūrvavaddeśakālasaṃkhyābhirupalakṣito draṣṭavyaḥ ||51||

caturvidhasyāsya phalamāha ---

tataḥ kṣīyate prakāśāvaraṇam ||sādhana 52||

vṛttiḥ --- tatastasmāt prāṇāyāmāt prakāśasya cittasattvagatasya yadāvaraṇaṃ kleśarūpaṃ tat kṣīyate vinaśyatītyarthaḥ ||52||

phalāntaramāha ---

dhāraṇāsu ca yogyatā manasaḥ ||sādhana 53||

vṛttiḥ --- dhāraṇā vakṣyamāṇalakṣaṇāstāsu prāṇāyāmaiḥ kṣīṇadoṣaṃ mano yatra yatra dhāryate tatra tatra sthirībhavati na vikṣepaṃ bhajate ||53||

pratyāhārasya lakṣaṇamāha ---

svaviṣayāsamprayoge cittasvarūpānukāra ivendriyāṇāṃ pratyāhāraḥ ||sādhana 54||

vṛttiḥ --- indriyāṇi viṣayebhyaḥ pratīpamāhriyante+asminniti pratyāhāraḥ| sa ca kathaṃ niṣpadyata ityāha --- cakṣurādīnāmindriyāṇāṃ svaviṣayo rūpādistena samprayogastadābhimukhyena vartanam tadabhāvastadābhimukhyaṃ parityajya svarūpamātre+avasthānam| tasmin sati cittamātrānukāriṇīndriyāṇi bhavanti yataścittamanuvartamānāni madhukararājamiva makṣikāḥ sarvāṇīndriyāṇi pratīyante| ataścittanirodhe tāni pratyāhṛtāni bhavanti| teṣāṃ tatsvarūpānukāraḥ pratyāhāra uktaḥ ||54||

pratyāhāraphalamāha ---

tataḥ paramā vaśyatendriyāṇām ||sādhana 55||

vṛttiḥ --- abhyasyamāne hi pratyāhāre tathā vaśyānyāyattānīndriyāṇi sampadyante yathā bāhyaviṣayābhimukhatāṃ nīyamānānyapi na yāntītyarthaḥ ||55||

tadevaṃ prathamapādoktalakṣaṇasya yogasyāṅgabhūtakleśatanūkaraṇaphalaṃ kriyāyogamabhidhāya kleśānāmuddeśaṃ svarūpaṃ kāraṇaṃ kṣetraṃ phalaṃ coktvā karmaṇāmapi bhedaṃ kāraṇaṃ svarūpaṃ phalaṃ cābhidhāya vipākasya kāraṇam svarūpaṃ cābhihitam| tatastyājyatvāt kleśādināṃ jñānavyatirekeṇa tyāgasyā+aśakyatvājjñānasya ca śāstrāyattatvāt śāstrasya heyahānakāraṇopādeyopādānakāraṇabodhakatvena caturvyūhatvāt heyasya hānavyatirekeṇa svarūpāniṣpatterhānasahitaṃ caturvyūhaṃ svasvakāraṇasahitamabhidhāya upādeyakāraṇabhūtāyā vivekakhyāteḥ kāraṇabhūtānāmantaraṅgabahiraṅgabhāvena sthitānāṃ yamādīnāṃ svarūpaṃ phalasahitaṃ vyākṛtya āsanādīnāṃ dhāraṇāparyantānāṃ parasparamupakāryopakārakabhāvenāvasthitānāmuddeśamabhidhāya pratyekaṃ lakṣaṇakaraṇapūvakaṃ phalamabhihitam | tadayaṃ yogo yamaniyamādibhiḥ prāptabījabhāva āsanaprāṇāyāmairaṅkuritaḥ pratyāhāreṇa puṣpito dhyānadhāraṇāsamādhibhiḥ phaliṣyatīti vyākhyātaḥ sādhanapādaḥ|

iti dhāreśvarabhojaviracitāyāṃ rājamārtaṇḍābhidhāyāṃ pātañjalavṛttau sādhanapādaḥ ||2|| iti sādhanapādaḥ ||2||

Vibhūtipāda

atha vibhūtipādaḥ ||3|| yatpādapadmasmaraṇādaṇimādivibhūtayaḥ | bhavanti bhavināmastu bhūtanāthaḥ sa bhūtaye ||

tadevaṃ pūrvoddiṣṭaṃ dhāraṇādyaṅgatrayaṃ nirṇetuṃ saṃyamasaṃjñābhidhānapūrvakaṃ bāhyābhyantarādisiddhipratipādanāya lakṣayitumupakramate| tatra dhāraṇāyāḥ svarūpamāha ---

deśabandhaścittasya dhāraṇā ||vibhūti 1||

vṛttiḥ --- deśe nābhicakranāsāgrādau cittasya bandho viṣayāntaraparihāreṇa yat sthirīkaraṇaṃ sā cittasya dhāraṇocyate| ayamarthaḥ --- maitryādicittaparikarmavāsitāntaḥkaraṇena yamaniyamavatā jitāsanena parihṛtaprāṇavikṣepeṇa pratyāhṛtendriyagrāmeṇa nirbādhe pradeśa ṛjukāyena jitadvandvena yoginā nāsāgrādau samprajñātasya samādherabhyāsāya cittasya sthirīkaraṇaṃ kartavyamiti ||1||

dhāraṇāmabhidhāya dhyānamabhidhātumāha ---

tatra pratyayaikatānatā dhyānam ||vibhūti 2||

vṛttiḥ --- tatra tasmin pradeśe yatra cittaṃ dhṛtaṃ tatra pratyayasya jñānasya yā ekatānatā visadṛśapariṇāmaparihāradvāreṇa yadeva dhāraṇāyāmavalambanīkṛtaṃ tadavalambanatayaiva nirantaramutpattiḥ sā dhyānamucyate ||2||

caramayogāṅgaṃ samādhimāha ---

tadevārthamātranirbhāsaṃ svarūpaśūnyamiva samādhiḥ ||vibhūti 3||

vṛttiḥ --- tadevoktalakṣaṇaṃ dhyānaṃ yatrārthamātranirbhāsamarthākārasamāveśādudbhūtārtharūpaṃ nyagbhūtajñānasvarūpatvena svarūpaśūnyatāmivā+a+apadyate sa samādhirityucyate| samyagādhīyata ekāgrīkriyate vikṣepān parihṛtya mano yatra sa samādhiḥ ||3||

uktalakṣaṇasya yogāṅgatrayasya vyavahārāya svaśāstre tāntrikīṃ saṃjñāṃ kartumāha ---

trayamekatra saṃyamaḥ ||vibhūti 4 ||

vṛttiḥ --- ekasmin viṣaye dhāraṇādhyānasamādhitrayaṃ pravartamānaṃ saṃyamasaṃjñayā śāstre vyavahriyate ||4||

tasya phalamāha ---

tajjayātprajñālokaḥ ||vibhūti 5 ||

vṛttiḥ --- tasya saṃyamasya jayādabhyāsena sātmyotpādanāt prajñāyā vivekakhyāterālokaḥ prasavo bhavati| prajñā jñeyaṃ samyagavabhāsayatītyarthaḥ ||5||

tasyopayogamāha ---

tasya bhūmiṣu viniyogaḥ ||vibhūti 6||

vṛttiḥ --- tasya saṃyamasya bhūmiṣu sthūlasūkṣmāvalambanabhedena sthitāsu cittavṛttiṣu viniyogaḥ kartavyaḥ| adharāmadharāṃ cittabhūmiṃ jitāṃ jitāṃ jñātvottarasyāṃ bhūmau saṃyamaḥ kāryaḥ| sa hyanātmīīkṛtādharabhūmiruttarasyāṃ bhūmau saṃyamaṃ kurvāṇaḥ phalabhāgbhavati ||6||

sādhanapāde yogāṅgānyaṣṭāvuddiśya pañcānāṃ lakṣaṇaṃ vidhāya trayāṇāṃ kathaṃ na kṛtamityāśaṅkyāha ---

trayamantaraṅgaṃ pūrvebhyaḥ ||vibhūti 7||

vṛttiḥ --- pūrvebhyo yamādibhyo yogāṅgebhyaḥ pāramparyeṇa samādherūpakārakebhyo dhāraṇādiyogāṅgatrayaṃ samprajñātasya samādherantaraṅgaṃ samādhisvarūpaniṣpādanāt ||7||

tasyāpi samādhyantarāpekṣayā bahiraṅgatvamāha ---

tadapi bahiraṅgaṃ nirbījasya ||vibhūti 8||

vṛttiḥ --- nirbījasya nirālambanasya śūnyabhāvanā+aparaparyāyasya samādheretadapi yogāṅgatrayaṃ bahiraṅgaṃ pāramparyeṇopakārakatvāt ||8||

idānīṃ yogasiddhīrvyākhyātukāmaḥ saṃyamasya viṣayaviśuddhiṃ kartuṃ krameṇa pariṇāmatrayamāha ---

vyutthānanirodhasaṃskārayorabhibhavaprādurbhāvau nirodhakṣaṇacittānvayo nirodhapariṇāmaḥ ||vibhūti 9||

vṛttiḥ --- vyutthānaṃ kṣiptamūḍhavikṣiptākhyaṃ bhūmitrayam| nirodhaḥ prakṛṣṭasattvasyāṅgitayā cetasaḥ pariṇāmaḥ| tābhyāṃ vyutthānanirodhābhyāṃ yau janitau saṃskārau tayoryathākramam abhibhavaprādurbhāvau yadā bhavataḥ| abhibhavo nyagbhūtatayā kāryakaraṇāsāmarthyenāvasthānam| prādurbhāvo vartamāne+adhvanyabhivyaktarūpatayā+a+avirbhābaḥ| tadā nirodhakṣaṇe cittasyobhayakṣaṇavṛttitvādanvayo yaḥ sa nirodhapariṇāma ucyate| ayamarthaḥ --- yadā vyutthānasaskārarūpo dharmastirobhūto bhavati nirodhasaṃskārarūpaścāvirbhavati dharmirūpatayā ca cittamubhayānvayitve+api nirodhātmanā+avasthitaṃ pratīyate tadā sa nirodhapariṇāmaśabdena vyavahriyate| calatvādguṇavṛttasya yadyapi cetaso niścalatvaṃ nāsti tathāpyevambhūtaḥ pariṇāmaḥ sthairyamucyate ||9||

tasyaiva phalamāha ---

tasya praśāntavāhitā saṃskārāt ||vibhūti 10||

vṛttiḥ --- tasya cetaso niruktānnirodhasaṃskārāt praśāntavāhitā bhavati| parihṛtavikṣepatayā sadṛśapravāhapariṇāmi cittaṃ bhavatītyarthaḥ ||10||

nirodhapariṇāmamabhidhāya samādhipariṇāmamāha ---

sarvārthataikāgratayoḥ kṣayodayau cittasya samādhipariṇāmaḥ ||vibhūti 11||

vṛttiḥ --- sarvārthatā calatvānnānāvidhārthagrahaṇaṃ cittasya vikṣepo dharmaḥ| ekasminnevālambane sadṛśapariṇāmitaikāgratā| sā+api cittasya dharmaḥ| tayoryathākramaṃ kṣayodayau sarvārthatālakṣaṇasya dharmasya kṣayo+atyantābhibhava ekāgratālakṣaṇasya dharmasya prādurbhāvo+abhivyaktiścittasyodriktasattvasyānvayitayā+avasthānaṃ samādhipariṇāma ityucyate| pūrvasmāt pariṇāmādasyāyaṃ viśeṣaḥ --- tatra saṃskāralakṣaṇayoḥ dharmayorabhibhavaprādurbhāvau pūrvasya vyutthānasaṃskārarūpasya nyagbhāva uttarasya nirodhasaṃskārarūpasyodbhavo+anabhibhūtatvenāvasthānam| iha tu kṣayodayāviti sarvātmatārūpasya vikṣepasyātyantatiraskārādanutpattiratīte+adhvani praveśaḥ kṣaya ekāgratālakṣaṇasya dharmasyodbhavo vartamāne+adhvani prakaṭatvam ||11||

tṛtīyamekāgratāpariṇāmamāha ---

śāntoditau tulyapratyayau cittasyaikāgratāpariṇāmaḥ ||vibhūti 12||

vṛttiḥ --- samāhitasyaiva cittasyaikapratyayo vṛttiviśeṣaḥ śānto+atītamadhvānaṃ praviṣṭaḥ| aparastūdito vartamāne+adhvani sphuritaḥ| dvāvapi samāhitacittatvena tulyāvekarūpālambanatvena sadṛśau pratyayau| ubhayatrāpi samāhitasyaiva cittasyānvayitvenāvasthānam| sa ekāgratāpariṇāma ityucyate ||12||

cittapariṇāmoktaṃ rūpamanyatrāpyatidiśannāha ---

etena bhūtendriyeṣu dharmalakṣaṇāvasthāpariṇāmā vyākhyātāḥ ||vibhūti 13||

vṛttiḥ --- etena trividhenoktena cittapariṇāmena bhūteṣu sthūlasūkṣmeṣvindriyeṣu buddhikarmāntaḥkaraṇabhedenāvasthiteṣu dharmalakṣaṇāvasthābhedena trividhaḥ pariṇāmo vyākhyāto+avagantavyaḥ| avasthitasya dharmiṇaḥ pūrvadharmanivṛttau dharmāntarāpattirdharmapariṇāmaḥ| yathā --- mṛllakṣaṇasya dharmiṇaḥ piṇḍarūpadharmaparityāgena ghaṭarūpadharmāntarasvīkāro dharmapariṇāma ityucyate| lakṣṇapariṇāmo yathā --- tasyaiva ghaṭasyānāgatādhvaparityāgena vartamānādhvasvīkāraḥ| tatparityāgenātītādhvaparigrahaḥ| avasthāpariṇāmo yathā --- tasyaiva ghaṭasya prathamadvitīyayoḥ sadṛśayoḥ kālalakṣaṇayoranvayitvena| yataśca guṇavṛttirnā+apariṇamyamānā kṣaṇamapyasti ||13||

nanu ko+ayaṃ dharmītyāśaṅkya dharmiṇo lakṣaṇamāha ---

śāntoditāvyapadeśyadharmānupātī dharmī ||vibhūti 14||

vṛttiḥ --- śāntā ye kṛtasvasvavyāpārā atīte+adhvani anupraviṣṭāḥ| uditā ya anāgatamadhvānaṃ parityajya vartamāne+adhvani svavyāpāraṃ kurvanti| avyapadeśyā ye śaktirūpeṇa sthitā vyapadeṣṭuṃ na śakyante| teṣāṃ yathāsvaṃ sarvātmakatvamityevamādayo niyatakāryakāraṇarūpayogyatayāvacchinnā śaktireveha dharmaśabdenābhidhīyate| taṃ trividhamapi dharmaṃ yo+anupatatyanuvartate+anvayitvena svīkaroti sa śāntoditāvyapadeśyadharmānupātī dharmītyucyate| yathā --- suvarṇaṃ rucakarūpadharmaparityāgena svastikarūpadharmāntaraparigrahe suvarṇarūpatayā+anuvartamānaṃ teṣu dharmeṣu kathaṃcidbhinneṣu dharmirūpatayā sāmānyātmanā dharmarūpatayā viśeṣātmanā sthitamanvayitvenāvabhāsate ||14||

ekasya dharmiṇaḥ kathamaneke pariṇāmā ityāśaṅkāmapanetumāha ---

kramānyatvaṃ pariṇāmānyatve hetuḥ ||vibhūti 15||

vṛttiḥ --- dharmāṇāmuktalakṣaṇānāṃ yaḥ kramastasya yat pratikṣaṇamanyatvaṃ paridṛśyamānaṃ pariṇāmasyoktalakṣaṇasyānyatve nānāvidhatve heturliṅgaṃ jñāpakaṃ bhavati| ayamarthaḥ --- yo+ayaṃ niyataḥ kramo mṛccūrṇānmṛtpiṇḍastataḥ kapālāni tebhyaśca ghaṭa ityevaṃ kramarūpaḥ paridṛśyamānaḥ pariṇāmasyā+anyatvamāvedayati| tasminneva dharmiṇi yo lakṣaṇapariṇāmasyā+avasthāpariṇāmasya ca kramaḥ so+apyanenaiva nyāyena pariṇāmānyatve gamako+avagantavyaḥ| sarva eva bhāvā niyatenaiva krameṇa pratikṣaṇaṃ pariṇamyamānāḥ paridṛśyante| ataḥ siddhaṃ kramānyatvāt pariṇāmānyatvam| sarveṣāṃ cittādīnāṃ pariṇamamānānāṃ keciddharmāḥ pratyakṣeṇaivopalabhyante| yathā sukhādayaḥ saṃsthānādayaśca| kecidekāntenānumānagamyāḥ| yathā dharmasaṃskāraśaktiprabhṛtayaḥ| dharmiṇaśca bhinnābhinnarūpatayā sarvatrānugamaḥ ||15||

idānīmuktasya saṃyamasya viṣayapradarśanadvāreṇa siddhīḥ pratipādayitumāha ---

pariṇāmatrayasaṃyamādatītānāgatajñānam ||vibhūti 16||

vṛttiḥ --- dharmalakṣaṇāvasthābhedena yat pariṇāmatrayamuktaṃ tatra saṃyamāt tasmin viṣaye pūrvoktasaṃyamasya karaṇādatītānāgatajñānaṃ yoginaḥ samādherbhavati| idamatra tātparyam --- asmin dharmiṇyayaṃ dharma idaṃ lakṣaṇamiyamavasthā cā+anāgatādadhvanaḥ sametya vartamāne+adhvani svavyāpāraṃ vidhāyātītamadhvānaṃ praviśatītyevaṃ parihṛtavikṣepatayā yadā saṃyamaṃ karoti tadā yatkiṃcidanutpannamatikrāntaṃ vā tat sarvaṃ yogī jānāti| yataścittasya śuddhasattvaprakāśarūpatvāt sarvārthagrahaṇasāmarthyamavidyādibhirvikṣepairapakriyate| yadā tu taistairupāyairvikṣepāḥ parihriyante tadā nivṛttamalasyevādarśasya sarvārthagrahaṇasāmarthyamekāgratābalādāvirbhavati ||16||

siddhyantaramāha ---

śabdārthapratyayānāmitaretarādhyāsātsaṅkarastatpravibhāgasaṃyamātsarvabhūtarutajñānam ||vibhūti 17||

vṛttiḥ --- śabdaḥ śrotrendriyagrāhyo niyatakramavarṇātmā niyataikārthapratipattyavacchinnaḥ| yadi vā kramarahitasphoṭātmā śāstrasaṃskṛtabuddhigrāhyaḥ 16 pā0 dhvanisaṃskṛtabuddhigrāhyaḥ| ubhayathā+api padarūpo vākyarūpaśca tayorekārthapratipattau sāmarthyāt| artho jātiguṇakriyādiḥ| pratyayo jñānaṃ viṣayākārā buddhivṛttiḥ| eṣāṃ śabdārthajñānānāṃ vyavahāre itaretarādhyāsādbhinnānāmapi buddhyekarūpatāsampādanāt saṃkīrṇatvam| tathāhi --- gāmānayetyukte kaścidgolakṣaṇamarthaṃ gotvajātyavacchinnaṃ sāsnādimat piṇḍarūpaṃ śabdaṃ ca tadvācakaṃ jñānaṃ ca tadgrāhakamabhedenaivādhyavasyati na tvasya gośabdo vācako+ayaṃ gośabdasya vācyastayoridaṃ grāhakaṃ jñānamiti bhedena vyavaharati| tathāhi --- ko+ayamarthaḥ ko+ayaṃ śabdaḥ kimidaṃ jñānamiti pṛṣṭaḥ sarvatraikarūpamevottaraṃ dadāti gauriti| sa yadyekarūpatāṃ na pratipadyate kathamekarūpamuttaraṃ prayacchati| evaṃ tasminnavasthite yo+ayaṃ 17 pā0 ekasmin viṣaye yo+ayam| etasmin sthite yo+ayam vā pravibhāga idaṃ śabdasya tattvaṃ yadvācakatvaṃ nāma idamarthasya yadvācyatvamidaṃ jñānasya yat prakāśakatvamiti pravibhāgaṃ vidhāya tasmin pravibhāge yaḥ saṃyamaṃ karoti tasya sarveṣāṃ bhūtānāṃ mṛgapakṣisarīsṛpādīnāṃ yadrutaṃ yaḥ śabdastatra jñānamutpadyate| anenaivābhiprāyeṇa tena prāṇināyaṃ śabdaḥ samuccārita iti sarvaṃ jānāti ||17||

siddhyantaramāha ---

saṃskārasākṣātkaraṇātpūrvajātijñānam ||vibhūti 18||

vṛttiḥ --- dvividhāścittasya vāsanārūpāḥ saṃskārāḥ| kecit smṛtimātrotpādanaphalāḥ kecijjātyāyurbhogalakṣaṇā vipākahetavo yathā dharmādharmākhyāḥ| teṣu saṃskāreṣu yadā saṃyamaṃ karoti evaṃ mayā so+artho+anubhūta evaṃ mayā sā kriyā niṣpāditeti pūrvavṛttamanusandadhāno bhāvayanneva prabodhakamantareṇodbuddhasaṃskāraḥ sarvamatītaṃ smarati| krameṇa sākṣātkṛteṣūdbuddheṣu saṃskāreṣu pūrvajanmāntarānubhūtānapi jātyādīn pratyakṣeṇa paśyati ||18||

siddhyantaramāha ---

pratyayasya paracittajñānam ||vibhūti 19||

vṛttiḥ --- pratyayasya paracittasya kenacinmukharāgādinā liṅgena gṛhītasya yadā saṃyamaṃ karoti tadā parakīyacittasya jñānamutpadyate sarāgamasya cittaṃ vītarāgaṃ veti| paracittagatān sarvānapi dharmān jānātītyarthaḥ ||19||

asyaiva paracittajñānasya viśeṣajñānamāha ---

na ca tatsālambanaṃ tasyāviṣayībhūtatvāt ||vibhūti 20||

vṛttiḥ --- tasya parasya yaccittaṃ tat sālambanaṃ svakīyenā+a+alambanena sahitaṃ na śakyate jñātumālambanasya kenacilliṅgenāviṣayīkṛtatvāt| liṅgāddhi cittamātraṃ parasyāvagataṃ na tu nīlaviṣayamasya cittaṃ pītaviṣayamiti vā| yacca na gṛhītaṃ tatra saṃyamasya kartumaśakyatvānna bhavati paracittasya yo viṣayastatra jñānam| tasmāt parakīyacittaṃ nā+a+alambanasahitaṃ gṛhyate tasyā+a+alambanasyā+agṛhītatvāt| cittadharmāḥ punargṛhyanta eva| yadā tu kimanenā+a+alambitamiti praṇidhānaṃ karoti tadā tatsaṃyamāttadviṣayamapi jñānamutpadyata eva ||20||

siddhyantaramāha ---

kāyarūpasaṃyamāttadgrāhyaśaktistambhe cakṣuṣprakāśāsaṃyoge+antardhānam ||vibhūti 21||

vṛttiḥ --- kāyaḥ śarīraṃ tasya rūpaṃ cakṣurgrāhyo guṇastasminnastyasmin kāye rūpamiti saṃyamāttasya rūpasya cakṣurgrāhyatvarūpā yā śaktistasyāḥ stambhe bhāvanāvaśāt pratibandhe cakṣuṣprakāśāsaṃyoge cakṣuṣaḥ prakāśaḥ sattvadharmastasyā+asaṃyoge tadgrahaṇavyāpārābhāve yogino+antardhānaṃ bhavati| na kenacidasau dṛśyata ityarthaḥ| etenaiva rūpāntardhānopāyapradarśanena śabdādīnāṃ śrotrādigrāhyāṇāmantardhānamuktaṃ veditavyam ||21||

siddhyantaramāha ---

sopakramaṃ nirupakramaṃ ca karma tatsaṃyamādaparāntajñānamariṣṭebhyo vā ||vibhūti 22||

vṛttiḥ --- āyurvipākaṃ yat pūrvakṛtaṃ karma taddviprakāraṃ sopakramaṃ nirupakramaṃ ca| tatra sopakramaṃ yat phalajananāya sahopakrameṇa kāryakaraṇābhimukhyena vartate yathoṣṇapradeśe prasāritārdravāsaḥ śīghrameva śuṣyati| uktaviparītaṃ nirupakramaṃ yathā tadevārdravāsaḥ saṃvartitamanuṣṇapradeśe cireṇa śuṣyati| tasmin dvividhe karmaṇi yaḥ saṃyamaṃ karoti --- kiṃ mama karma śīghravipākaṃ ciravipākaṃ vā --- evaṃ dhyānadārḍhyādaparāntajñānamasyotpadyate| aparāntaḥ śarīraviyogastasmiñjñānamamuṣmin kāle+amuṣmin deśe mama śarīraviyogo bhaviṣyatīti niḥsaṃśayaṃ jānāti| ariṣṭebhyo vā| ariṣṭāni trividhāni| ādhyātmikādhibhautikādhidaivikāni| tatrādhyātmikāni --- pihitakaraṇaḥ koṣṭhyasya vāyorghoṣaṃ na śṛṇotītyevamādīni| ādhibhautikāni --- akasmādvikṛtapuruṣadarśanādīni| ādhidaivikāni --- akāṇḍa eva draṣṭumaśakyāni svargādipadārthadarśanādīni| tebhyaḥ śarīraviyogakālaṃ jānāti| yadyapyayogināmapyariṣṭebhyaḥ prāyeṇa tajjñānamutpadyate tathāpi teṣāṃ sāmānyākāreṇa tat saṃśayarūpaṃ yogināṃ punarniyatadeśakālatayā pratyakṣavadavyabhicāri ||22||

parikarmaniṣpāditāḥ siddhīḥ pratipādayitumāha ---

maitryādiṣu balāni ||vibhūti 23||

vṛttiḥ --- maitrīkaruṇāmuditopekṣāsu yo vihitasaṃyamastadbalāni tāsāṃ maitryādīnāṃ sambandhīni prādurbhavanti| maitrīkaruṇāmuditopekṣāstathā+asya prakarṣaṃ gacchanti yathā sarvasya mitratvādikamay+aṃ pratipadyate ||23||

siddhyantaramāha ---

baleṣu hastibalādīni ||vibhūti 24||

vṛttiḥ --- hastyādisambandhiṣu baleṣu kṛtasaṃyamasya tadbalāni hastyādibalānyāvirbhavanti| tadayamarthaḥ --- yasmin hastibale vāyuvege siṃhavīrye vā tanmayībhāvenā+ayaṃ saṃyamaṃ karoti tattatsāmarthyayuktaṃ sattvamasya 18 pā0 tattatsāmarthyayuktatvātsarvamasya prādurbhavatītyarthaḥ ||24||

siddhyantaramāha ---

pravṛttyālokanyāsātsūkṣmavyavahitaviprakṛṣṭajñānam ||vibhūti 25||

vṛttiḥ --- pravṛttirviṣayavatī jyotiṣmatī ca prāguktā (1|35-36)| tasyā ya ālokaḥ sāttvikaprakāśastasya nikhileṣu viṣayeṣu nyāsāt tadvāsitānāṃ viṣayāṇāṃ bhāvanātaḥ santaḥkaraṇeṣu indriyeṣu ca prakṛṣṭaśaktimāpanneṣu susūkṣmasya paramāṇvādervyavahitasya bhūmyantargatasya nidhānāderviprakṛṣṭasya mervaparapārśvavartino rasāyanāderjñānamutpadyate ||25||

etatsamānavṛttāntasiddhyantaramāha ---

bhuvanajñānaṃ sūrye saṃyamāt ||vibhūti 26||

vṛttiḥ --- sūrye prakāśamaye yaḥ saṃyamaḥ karoti tasya saptasu bhūrbhuvaḥsvaḥprabhṛtiṣu lokeṣu yāni bhuvanāni tattatsanniveśabhāñji purāṇi 19 pā0 sthānāni teṣu yathāvadasya jñānamutpadyate| pūrvasmin sūtre sāttvikaprakāśa ālambanatayoktaḥ| iha tu bhautika iti viśeṣaḥ ||26||

bhautikaprakāśāntarālambanadvāreṇa siddhyantaramāha ---

candre tārāvyūhajñānam ||vibhūti 27||

vṛttiḥ --- tārāṇāṃ jyotiṣāṃ yo vyūho viśiṣṭaḥ sanniveśastasya candre kṛtasaṃyamasya jñānamutpadyate| sūryaprakāśena hatatejaskatvāttārāṇāṃ sūryasaṃyamāttajjñānaṃ na śakyaṃ bhavitumarhatīti pṛthagupāyo+abhihitaḥ ||27||

siddhyantaramāha ---

dhruve tadgatijñānam ||vibhūti 28||

vṛttiḥ --- dhruve niścale jyotiṣāṃ pradhāne kṛtasaṃyamasya tāsāṃ tārāṇāṃ yā gatiḥ pratyekaṃ niyatakālā niyatadeśā ca tasyā jñānamutpadyate --- iyaṃ tārā+ayaṃ graha iyatā kālenā+amuṃ rāśimidaṃ nakṣatraṃ yāsyatīti sarvaṃ jānāti| idaṃ kālajñānasya phalamityuktaṃ bhavati ||28||

bāhyāḥ siddhīḥ pratipādyā+antarāḥ siddhīḥ pratipādayitumupakramate ---

nābhicakre kāyavyūhajñānam ||vibhūti 29||

vṛttiḥ --- śarīramadhyavarti nābhisaṃjñakaṃ yat ṣoḍaśāraṃ cakraṃ tasmin kṛtasaṃyamasya yoginaḥ kāyagato yo+asau vyūho viśiṣṭarasamaladhātunāḍyādīnāmavasthānaṃ tatra jñānamutpadyate| idamuktaṃ bhavati --- nābhicakraṃ śarīramadhyavarti sarvataḥ prasṛtānāṃ nāḍyādīnāṃ mūlabhūtam| atastatra kṛtāvadhānasya samagrasanniveśo yathāvadābhāti ||29||

siddhyantaramāha ---

kaṇṭhakūpe kṣutpipāsānivṛttiḥ ||vibhūti 30||

vṛttiḥ --- kaṇṭhe gale kūpaḥ kaṇṭhakūpaḥ| jihvāmūle jihvātantoradhastāt kūpa iva kūpo gartākārapradeśaḥ prāṇāderyatsamparkāt kṣutpipāsādayaḥ prādurbhavanti tasmin kṛtasaṃyamasya yoginaḥ kṣutpipāsādayo nivartante| ghaṇṭikādhastāt srotasā dhāryamāṇe tasmin bhāvite bhavatyevaṃvidhā siddhiḥ ||30||

siddhyantaramāha ---

kūrmanāḍyāṃ sthairyam ||vibhūti 31||

vṛttiḥ --- kaṇṭhakūpasyādhastādyā kūrmākhyā nāḍī tasyāṃ kṛtasaṃyamasya cetasaḥ sthairyamutpadyate| tatsthānamanupraviṣṭasya cañcalatā na bhavatītyarthaḥ| yadi vā kāyasya sthairyamutpadyate na kenacit spandayituṃ śakyata ityarthaḥ ||31||

siddhyantaramāha ---

mūrdhajyotiṣi siddhadarśanam ||vibhūti 32||

vṛttiḥ --- śiraḥkapāle brahmarandhrākhye chidre prakāśādhāratvājjyotiṣi| yathā gṛhābhyantarasthasya maṇeḥ prasarantī prabhā kuñcitākāreva sarvapradeśe saṃghaṭate tathā hṛdayasthaḥ sāttvikaḥ prakāśaḥ prasṛtastatra sampiṇḍitatvaṃ bhajate| tatra kṛtasaṃyamasya ye dyāvāpṛthivyorantarālavartinaḥ siddhā divyāḥ puruṣāsteṣāmitaraprāṇibhiradṛśyānām tasya darśanaṃ bhavati| tān paśyati taiśca sa sambhāṣata ityarthaḥ ||32||

sarvajñatva upāyamāha ---

prātibhādvā sarvam ||vibhūti 33||

vṛttiḥ --- nimittānapekṣaṃ manomātrajanyamavisaṃvādakaṃ drāgutpadyamānaṃ 20 pā0 prāgutpadyamānaṃ jñānaṃ pratibhā| tasyāṃ saṃyame kriyamāṇe prātibhaṃ vivekakhyāteḥ pūrvabhāvi tārakaṃ jñānamudeti| yathodeṣyataḥ savituḥ pūrvaṃ prabhā prādurbhavati tadvadvivekakhyāteḥ pūrvaṃ tārakaṃ sarvaviṣayaṃ jñānamutpadyate| tasmin sati saṃyamāntarānapekṣaḥ sarvaṃ jānātītyarthaḥ ||33||

siddhyantaramāha ---

hṛdaye cittasaṃvit ||vibhūti 34||

vṛttiḥ --- hṛdayaṃ śarīrasya pradeśaviśeṣaḥ| tasminnadhomukhasvalpapuṇḍarīkābhyantare+antaḥkaraṇasattvasya sthānam| tatra kṛtasaṃyamasya svaparacittajñānamutpadyate| svacittagatāḥ sarvā vāsanāḥ paracittagatāṃśca rāgādīñjānātītyarthaḥ ||34||

siddhyantaramāha ---

sattvapuruṣayoratyantāsaṅkīrṇayoḥ pratyayāviśeṣo bhogaḥ parārthānyasvārthasaṃyamātpuruṣajñānam ||vibhūti 35||

21 parārthatvāt svārthasaṃyamāt ityeva bahusammataḥ sūtrapāṭhaḥ|

vṛttiḥ --- sattvaṃ prakāśasukhātmakaḥ prādhānikaḥ pariṇāmaviśeṣaḥ| puruṣo bhoktā+adhiṣṭhātṛrūpaḥ| tayoratyantāsaṃkīrṇayorbhogyabhoktṛrūpatvādacetanacetanatvācca bhinnayoryaḥ pratyayasyāviśeṣo bhedenāpratibhāsanaṃ tasmāt sattvasyaiva kartṛtāpratyayena yā sukhaduḥkhasaṃvit sa bhogaḥ| sattvasya svārthanairapekṣyeṇa parārthaḥ puruṣārthanimittaḥ| tasmādanyo yaḥ svārthaḥ puruṣasvarūpamātrālambanaḥ parityaktāhaṃkārasattve yā cicchāyāsaṃkrāntistatra kṛtasaṃyamasya puruṣaviṣayaṃ jñānamutpadyate| tatra tadevaṃ rūpaṃ svālambanaṃ jñānaṃ sattvaniṣṭhaṃ purūṣo 22 pā0 sattvaniṣṭhaḥ puruṣaḥ jānātītyarthaḥ| na punaḥ puruṣo jñātā jñānasya viṣayabhāvamāpadyate jñeyatvāpatterjñātṛjñeyatvayoratyantavirodhāt ||35||

asyaiva saṃyamasya phalamāha ---

tataḥ prātibhaśrāvaṇavedanādarśāsvādavārtā jāyante ||vibhūti 36||

vṛttiḥ --- tataḥ puruṣasaṃyamādabhyasyamānādvyutthitasyāpi jñānāni jāyante| tatra prātibhaṃ pūrvoktaṃ jñānaṃ tasyāvirbhavanāt sūkṣmādikamarthaṃ paśyati| śrāvaṇaṃ śrotrendriyajaṃ jñānaṃ tasmācca prakṛṣṭaṃ divyaṃ śabdaṃ jānāti| vedanā sparśendriyajaṃ jñānaṃ vedyate+anayeti kṛtvā tāntrikyā saṃjñayā vyavahriyate| tasmāddivyasparśaviṣayaṃ jñānaṃ samupajāyate| ādarśaścakṣurindriyajaṃ jñānam| ā samantāddṛśyate+anubhūyate rūpamaneneti kṛtvā tasya prakarṣāddivyaṃ rūpajñānamutpadyate| āsvādo rasanendriyajaṃ jñānam| āsvādyate+aneneti kṛtvā tasmin prakṛṣṭe divye rase saṃvidupajāyate| vārtā gandhasaṃvit| vṛttiśabdena tāntrikyā paribhāṣayā ghrāṇendriyamucyate| vartate gandhaviṣaye iti vṛtterghrāṇendriyājjātā vārtā gandhasaṃvit| tasyāṃ prakṛṣyamānāyāṃ divyagandho+anubhūyate ||36||

eteṣāṃ phalaviśeṣāṇāṃ viṣayavibhāgamāha ---

te samādhāvupasargā vyutthāne siddhayaḥ ||vibhūti 37||

vṛttiḥ --- te prākpratipāditāḥ phalaviśeṣāḥ samādheḥ prakarṣe gacchata upasargā upadravā vighnāḥ| tatra harṣasmayādikaraṇena 23 pā0 harṣavismayādikaraṇena samādhiḥ śithilībhavati| vyutthāne tu punarvyavahāradaśāyāṃ viśiṣṭaphaladāyakatvāt siddhayo bhavanti ||37||

siddhyantaramāha ---

bandhakāraṇaśaithilyātpracārasaṃvedanācca cittasya paraśarīrāveśaḥ ||vibhūti 38||

vṛttiḥ --- vyāpakatvādātmacittayorniyatakarmavaśādeva śarīrāntargatayoreva bhoktṛbhogyabhāvena yat saṃvedanamupajāyate sa eva śarīrabandha ityucyate| tadyadā samādhivaśādbandhakāraṇaṃ dharmādharmākhyaṃ śithilaṃ bhavati tānavamāpadyate| cittasya ca yo+asau pracāro hṛdayapraveśādindriyadvāreṇa viṣayābhimukhyena prasarastasya saṃvedanaṃ jñānam --- iyaṃ cittavahā nāḍī| anayā cittaṃ vahati| iyaṃ ca prāṇādivahābhyo 24 pā0 rasaprāṇādivahābhyo nāḍībhyo vilakṣaṇeti --- svaparaśarīrayoryadā saṃcāraṃ jānāti tadā parakīyaṃ mṛtaṃ jīvaccharīraṃ vā cittasañcāradvāreṇa praviśati| cittaṃ ca paraśarīre praviśadindriyāṇyapyanuvartante madhukararājamiva makṣikāḥ| atha paraśarīrapraviṣṭo yogī svaśārīravat tena sarvaṃ vyavaharati| yato vyāpakayościttapuruṣayorbhogasaṅkoce kāraṇaṃ karma taccet samādhinā kṣiptaṃ tadā svātantryāt sarvatraiva bhoganiṣpattiḥ ||38||

siddhyantaramāha ---

udānajayājjalapaṅkakaṇṭakādiṣvasaṅga utkrāntiśca ||vibhūti 39||

vṛttiḥ --- samastānāmindriyāṇāṃ tuṣajvālāvadyā yugapadutthitā vṛttiḥ sā jīvanaśabdavācyā| tasyāḥ kriyābhedāt prāṇāpānādisaṃjñābhirvyapadeśaḥ| tatra hṛdayānmukhanāsikādvāreṇa vāyoḥ prāyaṇāt prāṇa ityucyate| nābhideśāt pādāṅguṣṭhaparyantamapanayanādapānaḥ| nābhideśaṃ pariveṣṭya samantānnayanāt samānaḥ| kṛkāṭikādeśādāśirovṛtterunnayanādudānaḥ| vyāpya nayanāt sarvaśarīravyāpī vyānaḥ| tatrodānasya saṃyamadvāreṇa jayāditareṣāṃ vāyūnāṃ rodhādūrdhvagatitvena jale mahānadyādau mahati vā kardame tīkṣṇeṣu kaṇṭakeṣu vā na majjatyatilaghutvāt 25 pā0 na sajjate|tilaghutvāt | tūlapiṇḍavajjalādau majjito+apyudgacchatītyarthaḥ ||39||

siddhyantaramāha ---

samānajayātprajvalanam ||vibhūti 40||

26 jvalanam ityeva bahusammataḥ sūtrapāṭhaḥ|

vṛttiḥ --- agnimāveṣṭya vyavasthitasya samānākhyasya vāyorjayāt saṃyamena vaśīkārānnirāvaraṇasyāgnerudbhūtattvāttejasā 27 pā0 agnerūrdhvatvāt prajvalanniva yogī pratibhāti ||40|| siddhyantaramāha ---

śrotrākāśayoḥ sambandhasaṃyamāddivyaṃ śrotram ||vibhūti 41||

vṛttiḥ --- śrotraṃ śabdagrāhakamāhaṃkārikamindriyam| ākāśaṃ vyoma śabdatanmātrakāryam| tayoḥ sambandho deśadeśibhāvalakṣaṇastasmin kṛtasaṃyamasya yogino divyaṃ śrotraṃ pravartate| yugapat sūkṣmavyavahitaviprakṛṣṭaśabdagrahaṇasamarthaṃ bhavatītyarthaḥ ||41||

siddhyantaramāha ---

kāyākāśayoḥ sambandhasaṃyamāllaghutūlasamāpatteścākāśagamanam ||vibhūti 42||

vṛttiḥ --- kāyaḥ pāñcabhautikaṃ śarīram| tasyākāśenāvakāśadāyakena yaḥ sambandhastatra saṃyamaṃ vidhāya laghuni tūlādau samāpattiṃ tanmayībhāvalakṣaṇāṃ vidhāya prāptātilaghubhāvo yogī prathamaṃ yathāruci jale saṃcaraṇakrameṇorṇanābhatantujālena saṃcaramāṇa ādityaraśmibhiśca viharan yatheṣṭamākāśena gacchati ||42||

siddhyantaramāha ---

bahirakalpitā vṛttirmahāvidehā tataḥ prakāśāvaraṇakṣayaḥ ||vibhūti 43||

vṛttiḥ --- śarīrādbahiryā manasaḥ śarīranairapekṣyeṇa vṛttiḥ sā mahāvidehā nāma vigatāhaṃkārakāryavegā 28 pā0 vigataśarīrāhaṃkāradārḍhyadvāreṇa ucyate| tatastasyāṃ kṛtāt saṃyamāt prakāśāvaraṇakṣayaḥ sāttvikasya cittasya yaḥ prakāśaḥ tasya yadāvaraṇaṃ kleśakarmādi tasya kṣayaḥ pravilayo bhavati| ayamarthaḥ --- śarīrāhaṃkāre sati yā manaso bahirvṛttiḥ sā kalpitetyucyate| yadā punaḥ śarīrādahaṃkārabhāvaṃ parityajya svātantryeṇa manaso vṛttiḥ sā+akalpitā| tasyāṃ saṃyamādyoginaḥ sarve cittamalāḥ kṣīyante ||43||

tadevaṃ pūrvāntaviṣayāḥ parāntaviṣayā madhyabhāvāśca siddhīḥ pratipādyā+anantaraṃ bhuvanajñānādirūpā bāhyāḥ kāyavyūhādirūpā ābhyantarāḥ parikarmaniṣpannabhūtāśca maitryādiṣu balānītyevamādyāḥ samādhyupayoginīścāntaḥkaraṇabahiḥkaraṇalakṣaṇendriyabhavāḥ prāṇādivāyubhavāśca siddhīścittadārḍhyāya samādheścāśvāsotpattaye pratipādyedānīṃ svadarśanopayogisabījanirbījasamādhisiddhaye vividhopāyapradarśanāyāha ---

sthūlasvarūpasūkṣmānvayārthavattvasaṃyamādbhūtajayaḥ ||vibhūti 44||

vṛttiḥ --- pañcānāṃ pṛthivyādīnāṃ bhūtānāṃ ye pañcā+avasthāviśeṣarūpā dharmāḥ sthūlatvādayastatra kṛtasaṃyamasya bhūtajayo bhavati| bhūtānyasya vaśyāni bhavantītyarthaḥ| tathā hi --- bhūtānāṃ paridṛśyamānaṃ viśiṣṭākāravat sthūlarūpam| svarūpapañcaiṣāṃ yathākramaṃ kāryaṃ gandhasnehoṣṇatāpreraṇāvakāśadānalakṣaṇam| sūkṣmaṃ ca yathākramaṃ bhūtānāṃ kāraṇatvena vyavasthitāni gandhāditanmātrāṇi| anvayino guṇāḥ prakāśapravṛttisthitirūpatayā sarvatraivā+anvayitvena samupalabhyante| arthavattvaṃ teṣu eva guṇeṣu bhogāpavargasampādanākhyā śaktiḥ| tadevaṃ bhūteṣu pañcasu uktadharmalakṣaṇāvasthābhinneṣu pratyavasthaṃ saṃyamaṃ kurvan yogī bhūtajayī bhavati| tadyathā --- prathamaṃ sthūlarūpe saṃyamaṃ vidhāya tadanu svarūpe ityevaṃ krameṇa tasya kṛtasaṃyamasya saṃkalpānuvidhāyinyo vatsānusāriṇya iva gāvo bhūtaprakṛtayo bhavantītyarthaḥ ||44||

tasyaiva bhūtajayasya phalamāha ---

tato+aṇimādiprādurbhāvaḥ kāyasampattaddharmā+anabhighātaśca ||vibhūti 45||

vṛttiḥ ---

1| aṇimā paramāṇurūpatāpattiḥ|

2| mahimā mahattvprāptiḥ|

3| laghimā tūlapiṇḍavallaghutvaprāptiḥ|

4| garimā gurutvaprāptiḥ|

5| prāptiraṅgulyagreṇa candrādisparśanaśaktiḥ|

6| prākāmyamicchānabhighātaḥ|

7| śarīrāntaḥkaraṇeśvaratvamīśitvam|

8| sarvatra prabhaviṣṇutā vaśitvam| sarvāṇyeva bhūtānyanugāmitvāttaduktaṃ nātikrāmanti|

9| yatrakāmāvasāyo yasmin viṣaye+asya kāmaḥ svecchā bhavati tasmin viṣaye yogino+adhyavasāyo bhavati| taṃ viṣayaṃ svīkāradvāreṇābhilāṣasamāptiparyantaṃ nayatītyarthaḥ|

ta ete+aṇimādyāḥ samādhyupayogino bhūtajayādyoginaḥ prādurbhavanti| yathā paramāṇutvaṃ prāpto vajrādīnāmapyantaḥ praviśati| evaṃ sarvatra yojyam| ete+aṇimādayo+aṣṭau guṇā mahāsiddhaya ucyante| kāyasampadvakṣyamāṇā (3|46) tāṃ prāpnoti| taddharmā+anabhighātaśca tasya kāyasya ye dharmā rūpādayasteṣāmanabhighāto nāśo na kutaścidbhavati nāsya rūpamagnirdahati na vāyuḥ śoṣayatītyādi yojyam ||45||

kāyasampadamāha ---

rūpalāvaṇyabalavajrasaṃhananatvāni kāyasampat ||vibhūti 46||

vṛttiḥ --- rūpalāvaṇyabalāni prasiddhāni| vajrasaṃhananatvaṃ vajravat kaṭhinā saṃhatirasya śarīre bhavatītyarthaḥ| iti kāyasya āvirbhūtaguṇasampat ||46||

evaṃ bhūtajayamabhidhāya prāptabhūmikāviśeṣasyendriyajayamāha ---

grahaṇasvarūpāsmitānvayārthavattvasaṃyamādindriyajayaḥ ||vibhūti 47||

vṛttiḥ --- grahaṇamindriyāṇāṃ viṣayābhimukhī vṛttiḥ| svarūpaṃ sāmānyena prakāśakatvam| asmitā ahaṃkārānugamaḥ| anvayārthavattve pūrvavat (3|44)| eteṣāṃ indriyāṇāmavasthāpañcake pūrvavat saṃyamaṃ kṛtvendriyajayī bhavati ||47||

tasya phalamāha ---

tato manojavitvaṃ vikaraṇabhāvaḥ pradhānajayaśca ||vibhūti 48||

vṛttiḥ --- śarīrasya manovadanuttamagatilābho manojavitvam| kāyanirapekṣāṇāmindriyāṇāṃ vṛttilābho vikaraṇabhāvaḥ| sarvavaśitvaṃ pradhānajayaḥ| etāḥ siddhyayo jitendriyasya prādurbhavanti| tāścāsmin śāstre madhupratīkā ityucyante| yathā madhuna ekadeśo+api svadata evaṃ pratyekametāḥ siddhayaḥ svadanta iti madhupratīkāḥ ||48||

indriyajayamabhidhāyā+antaḥkaraṇajayamāha ---

sattvapuruṣānyatākhyātimātrasya sarvabhāvādhiṣṭhātṛtvaṃ sarvajñātṛtvaṃ ca ||vibhūti 49||

vṛttiḥ --- tasmin buddheḥ sāttvike pariṇāme kṛtasaṃyamasya yā sattvapuruṣayorutpadyate vivekakhyātirguṇānāṃ kartṛtvābhimānaśithilībhāvarūpā tanmāhātmyāt tatraiva sthitasya yoginaḥ sarvādhiṣṭhātṛtvaṃ sarvajñātṛtvaṃ ca samādherbhavati| sarveṣāṃ guṇapariṇāmānāṃ bhāvānāṃ svāmivadākramaṇaṃ sarvabhāvādhiṣṭhātṛtvam| teṣāmeva ca śāntoditāvyapadeśyadharmitvenāvasthitānāṃ yathāvadvivekajñānaṃ sarvajñātṛtvam| eṣāṃ cāsmiñchāstre parasyāṃ vaśīkārasaṃjñāyāṃ prāptāyāṃ viśokā nāma siddhirityucyate ||49||

krameṇa bhūmikāntaramāha ---

tadvairāgyādapi doṣabījakṣaye kaivalyam ||vibhūti 50||

vṛttiḥ --- tasyāmapi viśokāyāṃ siddhau yadā vairāgyamutpadyate yoginastadā tasmāddoṣāṇāṃ rāgādīnāṃ yadbījamavidyādayastasya kṣaye nirmūlane kaivalyamātyantikī duḥkhanivṛttiḥ puruṣasya guṇānāmadhikāraparisamāptau svarūpapratiṣṭhatvam 29 pā0 svarūpaniṣṭhatvam ||50||

tasminneva samādhau sthityupāyamāha ---

svāmyupanimantraṇe saṅgasmayā+akaraṇaṃ punaraniṣṭaprasaṅgāt ||vibhūti 51||

vṛttiḥ --- catvāro yogino bhavanti| tatrābhyāsavān pravṛttamātrajyotiḥ prathamaḥ| ṛtambharaprajño dvitīyaḥ| bhūtendriyajayī tṛtīyaḥ| atikrāntabhāvanīyaścaturthaḥ| tatra caturthasya samādheḥ prāptasaptavidhabhūmiprāntaprajño bhavati| ṛtambharaprajñasya dvitīyāṃ madhumatīsaṃjñāṃ bhūmikāṃ sākṣātkurvataḥ svāmino devā upanimantrayitāro bhavanti| divyastrīrasāyanādikam 30 divyastrīvasanādikam upaḍhaukayantīti tasminnupanimantraṇe nā+anena saṅgaḥ kartavyo nāpi smayaḥ| saṅgatikaraṇe punarviṣayabhoge patati smayakaraṇe kṛtakṛtyamātmānaṃ manyamāno na samādhāvutsahate| ataḥ saṅgasmayayostena varjanaṃ kartavyam ||51||

asyāmeva phalabhūtāyāṃ vivekakhyātau pūrvoktasaṃyamavyatiriktamupāyāntaramāha ---

kṣaṇatatkramayoḥ saṃyamādvivekajaṃ jñānam ||vibhūti 52||

vṛttiḥ --- kṣaṇaḥ sarvāntyaḥ kālāvayavo yasya kalāḥ prabhavituṃ na śakyante| tathāvidhānāṃ kālakṣaṇānāṃ yaḥ kramaḥ paurvāparyeṇa pariṇāmastatra saṃyamāt prāguktaṃ vivekajaṃ jñānamutpadyate| ayamarthaḥ --- ayaṃ kālakṣaṇo+amuṣmāt kālakṣaṇāduttaro+ayamasmāt pūrva ityevaṃvidhe krame kṛtasaṃyamasyātyantasūkṣme+api kṣaṇakrame yadā bhavati sākṣātkārastadā+anyadapi sūkṣmaṃ mahadādi sākṣātkarotīti vivekajñānotpattiḥ ||52||

asyaiva saṃyamasya viṣayavivekopakṣepaṇāyāha ---

jātilakṣaṇadeśairanyatānavacchedāttulyayostataḥ pratipattiḥ ||vibhūti 53||

vṛttiḥ --- padārthānāṃ bhedahetavo jātilakṣaṇadeśā bhavanti| kvacidbhedaheturjātiḥ| yathā gauriyaṃ mahiṣīyamiti| jātyā tulyayorlakṣaṇaṃ bhedahetuḥ| iyaṃ karbureyamaruṇeti| jātyā lakṣaṇenābhinnayorbhedaheturdeśo drṛṣṭaḥ| yathā tulyapramāṇayorāmalakayorbhinnadeśasthitayoḥ| yatra punarbhedo+avadhārayituṃ na śakyate yathā ekadeśasthitayoḥ śuklayoḥ pārthivayoḥ paramāṇvostathāvidhe viṣaye bhedāya kṛtasaṃyamasya bhedena jñānamutpadyate tadā tadabhyāsāt sūkṣmāṇyapi tattvāni bhedena pratipadyate| etaduktaṃ bhavati --- yatra kenacidupāyena bhedo nāvadhārayituṃ śakyastatra saṃyamādbhavatyeva bhedapratipattiḥ ||53||

sūkṣmāṇāṃ tattvānāmuktasya vivekajanyajñānasya saṃjñāviṣayasvābhāvyaṃ vyākhyātumāha ---

tārakaṃ sarvaviṣayaṃ sarvathāviṣayamakramaṃ ceti vivekajaṃ jñānam ||vibhūti 54||

vṛttiḥ --- uktasaṃyamabalādevā+antyāyāṃ bhūmikāyāmutpannaṃ jñānaṃ tārakamiti tārayatyagādhāt saṃsārasāgarādyoginamityānvarthikyā saṃjñayā tārakamityucyate| asya viṣayamāha --- sarvaviṣayamiti| sarvāṇi tattvāni mahadādīni viṣayo+asyeti sarvaviṣayam| svabhāvaścāsya sarvathāviṣayatvam| sarvābhiravasthābhiḥ sthūlasūkṣmādibhedena taistaiḥ pariṇāmaiḥ sarveṇa prakāreṇā+avasthitāni tattvāni viṣayo+asyeti sarvathāviṣayam| svabhāvāntaramāha --- akramaṃ ceti| niḥśeṣanānāvasthāpariṇatasyātmakabhāvagrahaṇenāsya 31 pā0 niḥśeṣanānā+avasthāpariṇatadvitryātmakabhāvagrahaṇe nā+asya kramo vidyata ityakramam| sarvaṃ karatalāmalakavadyugapat paśyatītyarthaḥ ||54||

asmācca vivekajāt tārakākhyājjñānāt kiṃ bhavatītyāha ---

sattvapuruṣayoḥ śuddhisāmye kaivalyam ||vibhūti 55||

vṛttiḥ --- sattvapuruṣāvuktalakṣaṇau (2|6, 2|18, 2|20)| tayoḥ śuddhisāmye kaivalyam| sattvasya sarvakartṛtvābhimānanivṛtyā svakāraṇānupraveśaḥ śuddhiḥ| puruṣasya śuddhirupacaritabhogābhāva iti dvayoḥ samānāyāṃ śuddhau puruṣasya kaivalyamutpadyate| mokṣo bhavatītyarthaḥ ||55||

tadevamantaraṅgaṃ yogāṅgatrayamabhidhāya tasya ca saṃyamasaṃjñāṃ kṛtvā saṃyamasya viṣayapradarśanārthaṃ pariṇāmatrayamupapādya saṃyamabalotpadyamānāḥ pūrvāntaparāntamadhyabhavāḥ siddhīrupadarśya samādhyabhyāsopapattaye 32 pā0 samādhyāśvāsotpattaye bāhyā bhuvanajñānādirūpā ābhyantarāśca kāyavyūhajñānādirūpāḥ pradarśya samādhyupayogāyendriyaprāṇajayādipūrvikāḥ paramapuruṣārthasiddhaye yathākramamavasthāsahitabhūtajayendriyasattvajayodbhavāśca vyākhyāya vivekajñānopapattaye tāṃstānupāyānupanyasya tārakasya sarvasamādhyavasthāparyantabhavasya svarūpamabhidhāya tatsamāpatteḥ kṛtādhikārasya cittasattvasya svakāraṇānupraveśāt kaivalyamutpadyata ityabhihitamiti nirṇīto vibhūtipādastṛtīyaḥ|

iti dhāreśvarabhojadevaviracitāyāṃ rājamārtaṇḍābhidhāyāṃ pātañjalavṛttau vibhūtipādastṛtīyaḥ| iti vibhūtipādaḥ|

Kaivalyapādaḥ

atha kaivalyapādaḥ yadājñayaiva kaivalyaṃ vinopāyaiḥ prajāyate| tamekamajamīśānaṃ cidānandamayaṃ stumaḥ||

idānīṃ vipratipattisamutthabhrāntinirākaraṇena yuktyā kaivalyasvarūpajñāpanāya 33 pā0 jñānāya kaivalyapādo+ayamārabhyate| tatra yāḥ pūrvamuktāḥ siddhayastāsāṃ nānāvidhajanmādikāraṇapratipādanadvāreṇaivaṃ bodhayati --- madīyā yā etāḥ siddhayastāḥ sarvāḥ pūrvajanmābhyastasamādhibalājjanmādinimittamātratvenā+a+aśritya pravartante| tataścānekabhavasādhyasya samādherna kṣatirastītyāśvāsotpādanāya samādhisiddheśca prādhānyakhyāpanārthaṃ kaivalyopayogārthaṃ cāha --- janmauṣadhimantratapaḥsamādhijāḥ siddhayaḥ ||kaivalya 1||

vṛttiḥ --- kāścana janmanimittā eva siddhayo yathā pakṣyādīnāmākāśagamanādayaḥ| yathā vā kapilamaharṣiprabhṛtīnāṃ janmasamanantaramevopajāyamānā jñānādayaḥ sāṃsiddhikā guṇāḥ| oṣadhisiddhayo yathā pāradādirasāyanādyupayogāt| mantrasiddhiryathā mantrajapāt keṣāṃcidākāśagamanādiḥ| tapaḥsiddhiryathā viśvāmitrādīnām| samādhisiddhiḥ prākpratipāditā| etāḥ siddhayaḥ pūrvajanmakṣayitakleśānāmevopajāyante| tasmāt samādhisiddhāvivā+anyāsāṃ siddhīnāṃ samādhireva janmāntarābhyastaḥ kāraṇm| mantrādīni nimittamātrāṇi ||1||

nanu nandīśvarādikānāṃ jātyādipariṇāmo+asminneva janmani dṛśyate| tat kathaṃ janmāntarābhyastasya samādheḥ kāraṇatvamucyata ityāśaṅkyāha ---

jātyantarapariṇāmaḥ prakṛtyāpūrāt ||kaivalya 2||

vṛttiḥ --- yo+ayamihaiva janmani nandīśvarādīnāṃ jātyādipariṇāmaḥ sa prakṛtyāpūrāt| pāścāttyā eva hi prakṛtayo+amuṣmiñjanmani vikārānāpūrayanti jātyantarākāreṇa pariṇamanti ||2||

nanu dharmādharmādayastatra kriyamānā upalabhyante| tat kathaṃ prakṛtīnāmāpūrakatvam ityāha ---

nimittamaprayojakaṃ prakṛtīnāṃ varaṇabhedastu tataḥ kṣetrikavat ||kaivalya 3||

vṛttiḥ --- nimittaṃ dharmādi| tat prakṛtīnāmarthāntarapariṇāme na prayojakam| na hi kāryeṇa kāraṇaṃ pravartate| kutra tarhi tasya dharmādervyāpāra ityāha --- varaṇabhedastu tataḥ kṣetrikavat| tatastasmādanuṣṭhīyamānāddharmādvaraṇamāvaraṇakamadharmādi tasyaiva virodhitvādbhedaḥ kṣayaḥ kriyate| tasmin pratibandhake kṣīṇe prakṛtayaḥ svayamabhimatakāryāya prabhavanti| dṛṣṭāntamāha --- kṣetrikavat| yathā kṣetrikaḥ kṛṣībalaḥ kedārāt kedārāntaraṃ jalaṃ ninīṣurjalapratibandhakāvaraṇabhedamātraṃ karoti| tasmin bhinne jalaṃ svayameva prasaradrūpaṃ pariṇāmaṃ gṛhṇāti na tu jalaprasaraṇe tasya kaścit prayatnaḥ| evaṃ dharmāderboddhavyam ||3||

yadā sākṣātkṛtatattvasya yogino yugapat karmaphalabhogāyā+a+atmīyaniratiśayavibhūtyanubhavād yugapadanekaśarīranirmitsā jāyate tadā kutastāni cittāni prabhavantītyāha ---

nirmāṇacittānyasmitāmātrāt ||kaivalya 4||

vṛttiḥ --- yoginaḥ svayaṃ nirmiteṣu kāyeṣu yāni cittāni tāni mūlakāraṇādasmitāmātrādeva tadicchayā prasaranti| agnervisphuliṅgā iva yugapat pariṇamanti ||4||

nanu bahūnāṃ cittānāṃ bhinnābhiprāyatvānnaikakāryakartṛtvaṃ syādityāha ---

pravṛttibhede prayojakaṃ cittamekamanekeṣām ||kaivalya 5||

vṛttiḥ --- teṣāmanekeṣāṃ cetasāṃ pravṛttibhede vyāpāranānātva eakaṃ yoginaścittaṃ prayojakaṃ prerakamadhiṣṭhātṛtvena| tena na bhinnamatatvam| ayamarthaḥ --- yathātmīyaśarīre manaścakṣuḥpāṇyādīni yathecchaṃ prerayatyadhiṣṭhātṛtvenaievaṃ kāyāntareṣvapīti ||5||

janmādiprabhavatvāt siddhīnāṃ cittamapi tatprabhavaṃ pañcavidhameva| ato janmādiprabhavāccittāt samādhiprabhavasya cittasya vailakṣaṇyamāha ---

tatra dhyānajamanāśayam ||kaivalya 6||

vṛttiḥ --- dhyānajaṃ samādhijaṃ yaccittaṃ tat pañcasu madhye+anāśayaṃ karmavāsanārahitamityarthaḥ ||6||

yathetaracittebhyo yoginaścittaṃ vilakṣaṇaṃ kleśādirahitaṃ tathā karmāpi vilakṣaṇamityāha ---

karmāśuklākṛṣṇaṃ yoginastrividhamitareṣām ||kaivalya 7||

vṛttiḥ --- śubhaphaladaṃ karma yāgādi śuklam| aśubhaphaladaṃ brahmahatyādi kṛṣṇam| ubhayasaṃkīrṇaṃ śuklakṛṣṇam| tatra śuklaṃ karma vicakṣaṇānāṃ dānatapaḥsvādhyāyādimatāṃ puruṣāṇām| kṛṣṇaṃ karma dānavānām 34 nārakānām | śuklakṛṣṇaṃ manuṣyāṇām| yogināntu saṃnyāsavatāṃ trividhakarmaviparītaṃ yat phalatyāgānusandhānenaivānuṣṭhānānna kiñcit phalamārabhate ||7||

asyaiva karmaṇaḥ phalamāha ---

tatastadvipākānuguṇānāmevābhivyaktirvāsanānām ||kaivalya 8||

vṛttiḥ --- iha hi dvividhā karmavāsanāḥ smṛtimātraphalā jātyāyurbhogaphalāśca| tatra jātyāyurbhogaphalā ekānekajanmabhavā ityanena pūrvameva (2|12--13) kṛtanirṇayāḥ| yāstu smṛtimātraphalāstāstataḥ karmaṇo yena karmaṇā yādṛk śarīramārabdhaṃ devamanuṣyatiryagādibhedena tasya vipākasyā+anuguṇā anurūpā yā vāsanāstāsāmeva tasmādabhivyaktirvāsanānāṃ bhavati| ayamarthaḥ --- yena karmaṇā pūrvaṃ devatādiśarīramārabdhaṃ jātyantaraśatavyavadhānena punastathāvidhasyaiva śarīrasyārambhe tadanurūpā eva smṛtiphalā vāsanāḥ prakaṭībhavanti| lokāntareṣvevārtheṣu tasya smṛtyādayo jāyante| itarāstu satyo+api avyaktasaṃjñāstiṣṭhanti na tasyāṃ daśāyāṃ nārakādiśarīrodbhavā vāsanā vyaktimāyānti ||8||

āsāmeva vāsanānāṃ kāryakāraṇābhāvānupapattimāśaṅkya samarthayitumāha ---

jātideśakālavyavahitānāmapyānantaryaṃ smṛtisaṃskārayorekarūpatvāt ||kaivalya 9||

vṛttiḥ --- iha nānāyoniṣu bhramatāṃ saṃsāriṇāṃ kāṃcidyonimanubhūya yadā yonyantarasahasravyavadhānena punastāmeva yoniṃ pratipadyate tadā tasyāṃ pūrvānubhūtāyāṃ yonau tathāvidhaśarīrādivyañjakāpekṣayā vāsanā yāḥ prakaṭībhūtā āsaṃstāstathāvidhavyañjakābhāvāttirohitāḥ punastathāvidhavyañjakaśarīrādilābhe prakaṭībhavanti| jātideśakālavyavadhāne+api tāsāṃ svānurūpasmṛtyādiphalasādhana ānantaryaṃ nairantaryam| kutaḥ| smṛtisaṃskārayorekarūpatvāt| tathāhi --- anuṣṭhīyamānāt karmaṇaścittasattve vāsanārūpaḥ saṃskāraḥ samutpadyate| sa ca svarganarakādīnāṃ phalānāṃ cāṅkurībhāvaḥ karmaṇāṃ vā yāgādīnāṃ śaktirūpatayā+avasthānam| karturvā tathāvidhabhogyabhoktṛtvarūpaṃ sāmarthyam| saṃskārāt smṛtiḥ smṛteśca sukhaduḥkhopabhogastadanubhavācca punarapi saṃskārasmṛtyādayaḥ| evaṃ ca yasya smṛtisaṃskārādayo bhinnāstasyā+a+anantaryābhāve durlabhaḥ kāryakāraṇabhāvaḥ| asmākaṃ tu yadānubhava eva saṃskārībhavati saṃskāraśca smṛtirūpatayā pariṇamate tadaikasyaiva cittasyānusandhātṛtvena sthitatvānna kāryakāraṇabhāvo durghaṭaḥ ||9||

bhavatvānantaryaṃ kāryakāraṇabhāvaśca vāsanānām yadā tu prathamamevānubhavaḥ pravartate tadā kiṃ vāsanānimitta uta nirnimitta iti śaṅkāṃ vyapanetumāha ---

tāsāmanāditvaṃ cā+a+aśiṣo nityatvāt ||kaivalya 10||

vṛttiḥ --- tāsāṃ vāsanānāmanāditvam| na vidyata ādiryasya tasya bhāvastattvaṃ tāsāmādirnāstītyarthaḥ| kuta iti| āśiṣo nityatvāt| yeyamāśīrmahāmoharūpā sadaiva sukhasādhanāni me bhūyāsurmā kadācana tairme viyogo bhūditi yaḥ saṃkalpaviśeṣo vāsanānāṃ kāraṇaṃ tasya nityatvādanāditvamityarthaḥ| etaduktaṃ bhavati --- kāraṇasya sannihitatvādanubhavasaṃskārādīnāṃ kāryāṇāṃ pravṛttiḥ kena vāryate| anubhavasaṃskārānubiddhaṃ saṃkocavikāśadharmi cittaṃ tattadabhivyañjakavipākalābhāt tattatphalarūpatayā pariṇamata ityarthaḥ ||10||

tāsāmānantyāddhānaṃ kathaṃ bhavatītyāśaṅkya hānopāyamāha ---

hetuphalāśrayālambanaiḥ saṃgṛhītatvādeṣāmabhāve tadabhāvaḥ ||kaivalya 11||

vṛttiḥ --- vāsanānāmanantarānubhavo hetustasyāpyanubhavasya rāgādayasteṣāmavidyeti sākṣāt pāramparyeṇa hetuḥ| phalaṃ śarīrādi smṛtyādi ca| āśrayo buddhisattvam| ālambanaṃ yadevānubhavasya tadeva vāsanānām| atastairhetuphalāśrayālambanairanantānāmapi vāsanānāṃ saṃgṛhītatvāt| eṣāṃ hetvādīnāmabhāve jñānayogābhyāṃ dagdhabījakalpatve vihite nirmūlatvānna vāsanāḥ prarohanti na kāryamārabhanta iti tāsāmabhāvaḥ ||11||

nanu pratikṣaṇaṃ cittasya naśvaratvopalabdhervāsanānāṃ tatphalānāṃ ca kāryakāraṇabhāvena yugapadabhāvitvādbhede kathamekatvamityāśaṅkyaikatvasamarthanāyāha ---

atītānāgataṃ svarūpato+astyadhvabhedāddharmāṇām ||kaivalya 12||

vṛttiḥ ---ihātyantamasatāṃ bhāvānāmutpattirna yuktimatī teṣāṃ sattvasambandhāyogāt| na hi śaśaviṣāṇādīnāṃ kvacidapi sattvasambandho dṛṣṭaḥ| nirupākhye ca kārye kimuddiśya kāraṇāni pravarteran| na hyasantaṃ viṣayamālocya kaścit pravartate| satāmapi virodhānnābhāvasambandho+asti| yat svarūpaṃ labdhasattākaṃ tat kathaṃ nirupākhyatāmabhāvarūpatāṃ vā bhajate na viruddhaṃ rūpaṃ svīkarotītyarthaḥ| tasmāt satāmabhāvāsambhavādasatāṃ cotpattyasambhavāt taistairdharmairvipariṇamamāno dharmī sadaikarūpa evāvatiṣṭhate| dharmāstu tryadhvakatvena 35 pā0 adhikatvena traikālikatvena tatra vyavasthitāḥ svasmin svasminnadhvani vyavasthitāḥ na svarūpaṃ tyajanti| vartamāne+adhvani vyavasthitāḥ kevalaṃ bhogyatāṃ bhajante| tasmāddharmāṇāmevātītānāgatādyadhvabhedāt tenaiva rūpeṇa kāryakāraṇabhāvo+asmin darśane pratipadyate| tasmādapavargaparyantamekameva cittaṃ dharmitayā+anuvartamānaṃ na nihnotuṃ pāryate ||12||

ta ete dharmadharmiṇaḥ kiṃrūpā ityāha ---

te vyaktasūkṣmā guṇātmānaḥ ||kaivalya 13||

vṛttiḥ --- ya ete dharmadharmiṇaḥ proktāste vyaktasūkṣmabhedena vyavasthitāḥ guṇāḥ sattvarajastamorūpāstadātmānastatsvabhāvāstatpariṇāmarūpā ityarthaḥ| yataḥ sattvarajastamobhiḥ sukhaduḥkhamoharūpaiḥ sarvāsāṃ bāhyābhyantarabhedabhinnānāṃ bhāvavyaktīnāmanvayānugamo dṛśyate| yadyadanvayi tattat pariṇāmarūpaṃ dṛṣṭam| yathā ghaṭādayo mṛdanvitā mṛtpariṇāmarūpāḥ ||13||

yadyete trayo guṇāḥ sarvatra mūlakāraṇaṃ kathameko dharmīti vyapadeśa ityāśaṅkyāha ---

pariṇāmaikatvādvastutattvam ||kaivalya 14||

vṛttiḥ --- yadyapi trayo guṇāstathāpi teṣāmaṅgāṅgibhāvagamanalakṣaṇo yaḥ pariṇāmaḥ kvacit sattvamaṅgi kvacidrajaḥ kvacicca tama ityevaṃrūpastasyaikatvādvastunastattvamekamucyate| yathā --- iyaṃ pṛthivī| ayaṃ vāyurityevamādi ||14||

nanu jñānavyatirikte satyarthe vastvekamanekaṃ vā vaktuṃ yujyate| yadā ca vijñānameva vāsanāvaśāt kāryakāraṇabhāvenāvasthitaṃ tathā tathā pratibhāti tadā kathametacchakyate vaktumityāśaṅkyāha ---

vastusāmye cittabhedāttayorviviktaḥ panthāḥ ||kaivalya 15||

vṛttiḥ --- tayorjñānārthayorviviktaḥ panthā vivikto mārgo deśa iti yāvat| katham| vastusāmye cittabhedāt| samāne vastuni stryādāvupalabhyamāne nānāpramātṝṇāṃ cittasya bhedaḥ sukhaduḥkhamoharūpatayā samupalabhyate| tathāhi ekasyāṃ rūpalāvaṇyavatyāṃ yoṣiti upalabhyamānāyāṃ sarāgasya sukhamutpadyate sapatnyāstu dveṣaḥ parivrājakāderghṛṇetyekasmin vastuni nānāvidhacittodayāt kathaṃ cittakāryatvaṃ vastuna ekacittakāryatve vastvekarūpatayaivā+avabhāseta| kiñca cittakāryatve vastuno yadīyasya cittasya tadvastu kāryaṃ tasminnarthāntaravyāsakte tadvastu na kiñcit syāt| bhavatviti cenna| tadeva kathamanyairbahubhirupalabhyeta| upalabhyate ca tasmānna cittakāryam| atha yugapadbahubhiḥ so+arthaḥ kriyate tadā bahunirmitasyārthasyaikanirmitādvailakṣaṇyaṃ syāt| yadā tu vailakṣaṇyaṃ neṣyate tadā kāraṇabhede sati kāryabhedasyābhāve nirhetukamekarūpaṃ vā jagat syāt| etaduktaṃ bhavati --- satyapi bhinne kāraṇe yadi kāryasyābhedastadā samagraṃ jagannānāvidhakāraṇajanyamekarūpaṃ syāt| kāraṇabhedānanugamāt svātantryeṇa nirhetukaṃ vā syāt| yadyevaṃ kathaṃ tena triguṇātmanā cittenaikasyaiva pramātuḥ sukhaduḥkhamohamayāni jñānāni janyante 36 pā0 kathaṃ tena triguṇātmanā+arthe naikasyaiva pramātuḥ sukhaduḥkhamohabhayāni jñānāni na janyante| maivam| yathā+arthastriguṇastathā cittamapi triguṇam| tasyārthapratibhāsotpattau dharmādayaḥ sahakārikāraṇam| tadudbhavābhibhavavaśāt kadāciccittasya tena tena rūpeṇābhivyaktiḥ| tathā ca --- kāmukasya sannihitāyāṃ yoṣiti dharmasahakṛtaṃ cittaṃ sattvasyāṅgitayā pariṇamamānaṃ sukhamayaṃ bhavati| tadevā+adharmasahakāri rajaso+aṅgitayā duḥkharūpaṃ sapatnīmātrasya bhavati| tīvrādharmasahakāritayā pariṇamamānaṃ tamaso+aṅgitvena kopanāyāḥ sapatnyā mohamayaṃ bhavati| tasmādvijñānavyatirekeṇāsti grāhyārthaḥ 37 pā0 grāhyo+arthaḥ| tadevaṃ vijñānārthayostādātmyavirodhānna kāryakāraṇabhāvaḥ| kāraṇābhede satyapi kāryabhedaprasaṅgāditi jñānādvyatiriktatvamarthasya vyavasthitam ||15||

yadyevaṃ jñānaṃ cet prakāśakatvādgrahaṇasvabhāvamarthaśca prakāśyatvādgrāhyasvabhāvastadā yugapat sarvānarthān kathaṃ na gṛhṇāti| na smarati cetyāśaṅkāṃ parihartumāha ---

taduparāgāpekṣitvāccittasya vastu jñātājñātam ||kaivalya 16||

vṛttiḥ --- tasyārthasyoparāgādākārasamarpaṇāccitte bāhyaṃ vastu jñātamajñātaṃ ca bhavati| ayamarthaḥ --- sarvaḥ padārtha ātmalābhe cittaṃ sāmagrīmapekṣate| nīlādijñānaṃ copajāyamānamindriyapraṇālikayā samāgatamarthoparāgaṃ sahakārikāraṇatvenāpekṣate| vyatiriktasyārthasya sambandhābhāvādgrahītumaśakyatvāt| tataśca yenaivārthenāsya svarūpoparāgaḥ kṛtastamevārthaṃ tajjñānaṃ vyavahārayogyatāṃ nayati| tataḥ so+artho jñāta ucyate| yena cā+a+akāro na samarpitaḥ sa na jñātatvena vyavahriyate| yasmiṃścānubhūte+arthe sādṛśyādirarthaḥ saṃskāramudbodhayan sahakāritāṃ pratipadyate tasminnevārthe smṛtirupajāyata iti na sarvatra jñānaṃ nāpi smṛtiriti na kaścidvirodhaḥ ||16||

yadyevaṃ pramātāpi puruṣo yasmin kāle nīlaṃ vedayate na tasmin kāle pītādimataścittasattvasyāpi kadācit grahītṛrūpatvādākāragrahaṇe pariṇāmitvaṃ prāptamityāśaṅkāṃ parihartumāha ---

sadā jñātāścittavṛttayaḥ tatprabhoḥ puruṣasyāpariṇāmitvāt ||kaivalya 17||

vṛttiḥ --- yā etāścittasya pramāṇaviparyayādirūpā vṛttayaḥ, tāstatprabhościttasya grahītuḥ puruṣasya sadā sarvakālameva jñātāḥ 38 pā0 ġyeyāḥ| tasya cidrūpatayā+apariṇāmitvāt pariṇāmitvābhāvādityarthaḥ| yadyasau pariṇāmī syāt tadā pariṇāmasya kādācitkatvāt tāsāṃ cittavṛttīnāṃ sadā jñātatvaṃ nopapadyeta| ayamarthaḥ --- puruṣasya cidrūpasya sadaivādhiṣṭhātṛtvena vyavasthitasya yadantaraṅgaṃ nirmalaṃ sattvam tasyāpi sadaivāvasthitatvādyenārthenoparaktaṃ bhavati tathāvidhasyārthasya sadaiva cicchāyāsaṃkrāntisadbhāvastasyāṃ satyāṃ siddhaṃ jñātṛtvamiti na kadācit kācit pariṇāmitvāśaṅkā ||17||

nanu cittameva yadi sattvotkarṣāt prakāśakam tadā svaparaprakāśarūpatvādātmānamarthaṃ ca prakāśayatīti tāvataiva vyavahārasamāptiḥ| kiṃ grahītrantareṇetyāśaṅkāmapanetumāha ---

na tatsvābhāsaṃ dṛśyatvāt ||kaivalya 18||

vṛttiḥ --- taccittaṃ svābhāsaṃ svaprakāśakaṃ na bhavati puruṣavedyaṃ bhavatīti yāvat| kutaḥ| dṛśyatvāt| yat kila dṛśyaṃ tat draṣṭṛvedyaṃ dṛṣṭaṃ yathā ghaṭādi| dṛśyaṃ ca cittaṃ tasmānna svābhāsam ||18||

nanu sādhyāviśiṣṭo+ayaṃ hetuḥ| dṛśyatvameva cittasyāsiddham| kiñca svabuddhisaṃvedanadvāreṇa hitāhitaprāptiparihārarūpā vṛttayo dṛśyante| tathāhi --- kruddho+ahaṃ bhīto+ahamatra me rāga ityevamādyā saṃvit buddherasaṃvedane nopapadyata ityāśaṅkāmapanetumāha ---

ekasamaye cobhayānavadhāraṇam ||kaivalya 19||

vṛttiḥ --- arthasya saṃvittiridantayā vyavahārayogyatāpādanam| ayamarthaḥ sukhaheturduḥkhaheturveti| buddheḥ saṃvidahamityevamākāreṇa sukhaduḥkharūpatayā vyavahārakṣamatāpādanam| evaṃvidhaṃ ca vyāpāradvayamarthapratyakṣakāle na yugapat kartuṃ śakyaṃ virodhāt| na hi viruddhayorvyāpārayoryugapat sambhavo+asti| ata ekasmin kāla ubhayasya svarūpasyā+arthasya cāvadhārayitumaśakyatvānna cittaṃ svaprakāśakaṃ bhavati| kintu evaṃvidhavyāpāradvayaniṣpādyasya phaladvayasyāsaṃvedanādbahirmukhatayaiva svaniṣṭhatvena cittasya svayaṃ vedanādarthaniṣṭhameva phalaṃ na svaniṣṭhamityarthaḥ ||19||

nanu mā bhūdbuddheḥ svayaṃ grahaṇaṃ buddhyantareṇa bhaviṣyatītyāśaṅkyāha ---

cittāntaradṛśye buddhibuddheratiprasaṅgaḥ smṛtisaṅkaraśca ||kaivalya 20||

vṛttiḥ --- yadi hi buddhirbuddhyantareṇa vedyate sā+api buddhiḥ svayamabuddhā buddhyantaraṃ prakāśayitumasamartheti tasyā grāhakaṃ 39 pā0 bodhakam buddhyantaraṃ kalpanīyaṃ tasyā+apyanyadityanavasthānāt puruṣāntareṇārthapratītirna syāt| na hi pratītavapratītāyāmarthaḥ pratīto bhavati| smṛtisaṃkaraśca prāpnoti --- rūpe rase vā samutpannāyāṃ buddhau tadgrāhikāṇāmanantānāṃ buddhīnāṃ samutpatterbuddhijanitaiḥ saṃskārairyadā yugapadbahvayaḥ smṛtayaḥ kriyante tadā buddheraparyavasānādbuddhismṛtīnāṃ ca bahvīnāṃ yugapadutpatteḥ kasminnarthe smṛtiriyamutpanneti jñātumaśkyatvāt smṛtīnāṃ saṃkaraḥ syāt| iyaṃ rūpe smṛtiriyaṃ rase smṛtiriti na jñāyeta ||20||

nanu buddheḥ svaprakāśatvābhāve buddhyantare cāsaṃvedane kathamayaṃ viṣayasaṃvedanarūpo vyavahāra ityāśaṅkya svasiddhāntamāha ---

citterapratisaṅkramāyāstadākārāpattau svabuddhisaṃvedanam ||kaivalya 21||

vṛttiḥ --- puruṣaścidrūpatvāccitiḥ sā+apratisaṃkramā| na vidyate pratisakramo+anyatra gamanaṃ yasyāḥ sā tathoktā| anyenāsaṅkīrṇeti yāvat| yathā guṇā aṅgāṅgibhāvalakṣaṇe pariṇāme aṅginaṃ guṇaṃ saṃkrāmanti tadrūpatāmivā+a+apadyante| yathā vā loke paramāṇavaḥ prasaranto viṣayamārūpayanti 40 pā0 āropayanti naivaṃ citiśaktistasyāḥ sarvadaikarūpatayā supratiṣṭhitatvena vyavasthitatvāt| atastatsannidhāne yadā buddhistadākāratāmāpadyate cetanevopajāyate 41 pā0 cetanopajāyate buddhivṛttipratisakrāntā ca yadā cicchaktirbuddhivṛttiviśiṣṭatayā saṃvedyate 42 pā0 buddhivṛttyāveśāttathā saṃpadyate tadā buddheḥ svasyā ātmano vedanaṃ saṃvedanaṃ bhavatītyarthaḥ ||21||

itthaṃ svasaṃviditaṃ cittaṃ sarvānugrahaṇasāmarthyena sakalavyavahāranirvāhakṣamaṃ bhaviṣyatītyāha ---

draṣṭṛdṛśyoparaktaṃ cittaṃ sarvārtham ||kaivalya 22||

vṛttiḥ --- draṣṭā puruṣastenoparaktaṃ tatsannidhānena tadrūpatāmiva prāpnoti dṛśyoparaktaṃ viṣayoparaktaṃ gṛhītaviṣayākārapariṇāmaṃ yadā bhavati tadā tadeva cittaṃ sarvārthagrahaṇasamarthaṃ bhavati| yathā nirmalaṃ sphaṭikadarpaṇādyeva pratibimbagrahaṇasamartham| evaṃ rajastamobhyāmanabhibhūtaṃ sattvaṃ śuddhatvāccicchāyāgrahaṇasamarthaṃ bhavati| na punaraśuddhatvādrajastamasī| tannyagbhūtarajastamorūpamaṅgitayā sattvaṃ niścalapradīpaśikhākāraṃ sadaikarūpatayā pariṇamamānaṃ cicchāyāgrahaṇasāmarthyādāmokṣaprāpteravatiṣṭhate| yathā+ayaskāntasannidhāne lohasya calanamāvirbhavatyevaṃ cidrūpapuruṣasannidhāne sattvasyābhivyaṅgyamabhivyajyate caitanyam| ata evāsmindarśane dve cicchaktī --- nityoditā+abhivyaṅgyā ca| nityoditā cicchaktiḥ puruṣasannidhānādabhivyaktamabhivyaṅgyacaitanyaṃ sattvam| abhivyaṅgyā cicchaktistadatyantasannihitatvādantaraṅgaṃ puruṣasya bhogyatāṃ pratipadyate| tadeva śāntabrahmavādibhiḥ sāṃkhyaiḥ puruṣasya paramātmano+adhiṣṭheyaṃ karmānurūpaṃ sukhaduḥkhabhoktṛtayā vyapadiśyate| yattvanudriktatvādekasyāpi guṇasya kadācit kasyacidaṅgitvāt triguṇaṃ pratikṣaṇaṃ pariṇamamānaṃ sukhaduḥkhamohātmakamanirmalaṃ tattasmin karmānurūpe śuddhe sattve svākārasamarpaṇadvāreṇa saṃvedyatāmāpādayati tacchuddhamādyaṃ cittasattvameveti pratisaṅkrāntacicchāyamanyato gṛhītaviṣayākāreṇa cittenopaḍhaukitamākāraṃ citsaṅkrāntibalāt cetanāyamānaṃ vāstavacaitanyābhāve+api sukhaduḥkhasvarūpaṃ bhogamanubhavati| sa evaṃ bhogo+atyantasannidhānena vivekāgrahaṇādabhokturapi puruṣasya bhoga iti vyapadiṣyate| anenaivābhiprāyeṇa vindhyavāsinoktam --- sattvatapyatvameva puruṣatapyatvamiti| anyatrāpi --- pratibimbe pratibimbamānacchāyāsadṛśacchāyodbhavaḥ pratibimbaśabdenocyate| evaṃ sattve+api pauruṣeyacicchāyāsadṛśacidabhivyaktiḥ pratisaṅkrāntiśavdārtha iti| nanu pratibimbaṃ nāma nirmalasya niyatapariṇāmasya nirmale dṛṣṭam| yathā mukhasya darpaṇe| atyantanirmalasya vyāpakasyāpariṇāminaḥ puruṣasya tasmādatyantanirmalāt puruṣādanirmale sattve kathaṃ pratibimbanamupapadyate| ucyate --- pratibimbanasya svarūpamanavagacchatā bhavatedamabhyadhāyi| yaiva sattvagatāyā abhivyaṅgyāyāścicchakteḥ puruṣasya sānnidhyādabhivyaktiḥ saiva pratibimbanamucyate| yādṛśī puruṣagatā cicchaktistacchāyāpyatrāvirbhavati| yadapyuktamatyantanirmalaḥ puruṣaḥ kathamanirmale sattve pratisaṃkrāmatīti tadapyanaikāntikam| nairmalyādapakṛṣṭe+api jalādāvādityādayaḥ pratisaṃkrāntāḥ samupalabhyante| yadapyuktamanavacchinnasya nāsti pratisaṃkrāntiriti tadapyayuktaṃ vyāpakasyāpyākāśasya darpanādau pratisaṃkrāntidarśanāt| evaṃ sati na kācidanupapattiḥ pratibimbadarśanasya| nanu sāttvikapariṇāmarūpe buddhisattve puruṣasannidhānādabhivyaṅgyāyāścicchakterbāhyākārasaṃkrāntau puruṣasya sukhaduḥkharūpo bhoga ityuktam tadanupapannam| tadeva cittasattvaṃ prakṛtāvapariṇatāyāṃ kathaṃ sambhavati kimarthaśca tasyāḥ pariṇāmaḥ| athocyeta puruṣasyārthopabhogasampādanaṃ tayā kartavyam| ataḥ puruṣārthakartavyatayā+asyā yukta eva pariṇāmaḥ| taccānupapannam| puruṣārthakartavyatāyā evānupapatteḥ| puruṣārtho mayā kartavya evaṃvidho+adhyavasāyaḥ puruṣārthakartavyatocyate| jaḍāyāśca prakṛteḥ kathaṃ prathamamevaṃvidho+adhyavasāyaḥ| asti cedadhyavasāyaḥ kathaṃ jaḍatvam| atrocyate --- anulomapratilomalakṣaṇapariṇāmadvaye sahajaṃ śaktidvayamasti| tadeva puruṣārthakartavyatocyate| sā ca śaktiracetanāyā api prakṛteḥ sahajaiva| tatra mahadādimahābhūtaparyanto+asyā bahirmukhatayā+anulomaḥ pariṇāmaḥ| punaḥ svakāraṇānupraveśanadvāreṇāsmitā+antaḥ pariṇāmaḥ pratilomaḥ| itthaṃ puruṣasya bhogaparisamāpteḥ 43 pā0 ā bhogaparisamapteḥ sahajaśaktidvayakṣayāt kṛtārthā prakṛtirna punaḥ pariṇāmamārabhate| evaṃvidhāyāṃ ca puruṣārthakartavyatāyāṃ jaḍāyā api prakṛterna kācidanupapattiḥ| nanu yadīdṛśī śaktiḥ sahajaiva pradhānasyāsti tat kimarthaṃ mokṣārthibhirmokṣāya yatnaḥ kriyate| mokṣasya cānarthanīyatve tadupadeśakaśāstrasyānarthakyaṃ syāt| ucyate --- yo+ayaṃ prakṛtipuruṣayoranādirbhogyabhoktṛtvalakṣaṇaḥ 44 pā0 bhoktṛbhābalakṣaṇaḥ sambandhastasmin sati vyaktacetanāyāḥ prakṛteḥ kartṛtvābhimānādduḥkhānubhave sati kathamiyaṃ duḥkhanivṛttirātyantikī mama syāditi bhavatyevādhyavasāyaḥ| ato duḥkhanivṛttyupāyopadeśakaśāstropadeśāpekṣā+astyeva pradhānasya| tathābhūtameva karmānurūpaṃ buddhisattvaṃ śāstropadeśasya viṣayaḥ| darśanāntareṣvapyevaṃvidha evāvidyāsvabhāvaḥ śāstre+adhikriyate 45 abhidhīyate | sa ca mokṣāya prayatamāna evaṃvidhaśāstropadeśaṃ sahakāriṇamapekṣya mokṣākhyaṃ phalamāsādayati| sarvāṇyeva kāryāṇi prāptāyāṃ sāmagryāmātmānaṃ labhante| asya pratilomapariṇāmadvāreṇaivotpādyasya mokṣākhyasya kāryasyedṛśyeva sāmagrī pramāṇena niścitā prakārāntareṇānupapatteḥ| atastāṃ vinā kathaṃ bhavitumarhati| ataḥ sthitametat --- saṃkrāntaviṣayoparāgamabhivyaktacicchāyaṃ buddhisattvaṃ viṣayaniścayadvāreṇa samagrāṃ lokayātrāṃ nirvāhayatīti| evaṃvidhameva cittaṃ paśyanto bhrāntāḥ svasaṃvedanaṃ cittaṃ cittamātraṃ ca jagadityevaṃ bruvāṇāḥ pratibodhitā bhavanti ||22||

nanu yadyevaṃvidhādeva cittāt sakalavyavahāraniṣpattiḥ kathaṃ pramāṇaśūnyo draṣṭā+abhyupagamyata ityāśaṅkya draṣṭuḥ pramāṇamāha ---

tadasaṅkhyeyavāsanābhiścitramapi parārthaṃ saṃhatyakāritvāt ||kaivalya 23||

vṛttiḥ --- tadeva cittaṃ saṃkhyātumaśakyābhirvāsanābhiścitramapi nānārūpamapi parārthaṃ parasya svāmino bhokturbhogāpavargalakṣaṇamarthaṃ sādhayatīti| kutaḥ| saṃhatyakāritvāt saṃhatya sambhūya militvā+arthakriyākāritvāt| yacca saṃhatyārthakriyākāri tat parārthaṃ dṛṣṭam| yathā śayanāsanādi| sattvarajastamāṃsi ca cittalakṣaṇapariṇāmabhāñji saṃhatyakārīṇi caātaḥ parārthāni| yaḥ paraḥ sa puruṣaḥ| nanu yādṛśena śayanāsanādīnāṃ pareṇa śarīravatā pārārthyamupalabdhaṃ taddṛṣṭāntabalena tādṛśa eva paraḥ sidhyati| yādṛśaśca bhavatāṃ paro+asaṃhatarūpo+abhipretastadviparītasya siddherayamiṣṭavighātakṛddhetuḥ| ucyate --- yadyapi sāmānyena parārthamātre vyāptirgṛhītā tathā+api sattvādivilakṣaṇadharmiparyālocanayā tadvilakṣaṇa eva bhoktā paraḥ sidhyati| yathā candanāvṛte śikhariṇi vilakṣaṇāddhūmādvahniranumīyamāna itaravahnivilakṣaṇaścandanaprabhava eva pratīyate| evamihāpi vilakṣaṇasya sattvākhyasya bhogyasya parārthatve+anumīyamāne tathāvidha eva bhoktā+adhiṣṭhātā paraścinmātrarūpo+asaṃhataḥ sidhyati| yadi ca tasya paratvaṃ sarvotkṛṣṭatvamevaṃ pratīyate tathāpi tāmasebhyo viṣayebhyaḥ prakṛṣyate śarīraṃ prakāśarūpendriyāśrayatvāt| tasmādapi prakṛṣyante indriyāṇi| tato+api prakṛṣṭaṃ sattvaṃ prakāśarūpam| tasyāpi yaḥ prakāśakaḥ prakāśyavilakṣaṇaḥ sa cidrūpa eva 46 pā0 iva bhavatīti kutastasya saṃhatatvam ||23||

idānīṃ śāstraphalaṃ kaivalyaṃ nirṇetuṃ daśabhiḥ sūtrairupakramate ---

viśeṣadarśina ātmabhāvabhāvanānivṛttiḥ ||kaivalya 24||

vṛttiḥ --- evaṃ sattvapuruṣayoranyatve sādhite yastayorviśeṣaṃ paśyati --- ayamasmādanya ityevaṃrūpam --- tasya vijñātacittarūpasattvasya citte yā+a+atmabhāvabhāvanā sā nivartate| cittameva kartṛ jñātṛ bhoktrityabhimāno nivartate ||24||

tasmin sati kiṃ bhavatītyāha ---

tadā vivekanimnaṃ kaivalyaprāgbhāraṃ cittam ||kaivalya 25||

vṛttiḥ --- yadasyājñānanimnapathaṃ bahirmukhaṃ viṣayopabhogaphalaṃ cittamāsīttadidānīṃ vivekanimnaṃ vivekamārgamantarmukhaṃ kaivalyaprāgbhāraṃ kaivalyaprārambhaṃ sampadyata iti ||25||

asmiṃśca vivekavāhini citte ye+antarāyāḥ prādurbhavantiteṣāṃ hetupratipādanadvāreṇa tyāgopāyamāha ---

tacchidreṣu pratyayāntarāṇi saṃskārebhyaḥ ||kaivalya 26||

vṛttiḥ --- tasmin samādhau sthitasya chidreṣvantarāyeṣu yāni pratyayāntarāṇi vyutthānarūpāṇi jñānāni prāgbhūtebhyaḥ vyutthānānubhavajebhyaḥ saṃskārebhyo+ahaṃ mametyevaṃrūpāṇi kṣīyamāṇebhyo+api prādurbhavanti| antaḥkaraṇocchittidvāreṇa teṣāṃ hānaṃ kartavyamityuktaṃ bhavati ||26||

hānopāyaśca pūrvamevokta ityāha ---

hānameṣāṃ kleśavaduktam ||kaivalya 27||

vṛttiḥ --- yathā kleśānāmavidyādīnāṃ hānaṃ pūrvamuktam (2|10--11) tathā saṃskārāṇāmapi kartavyam| yathā te jñānāgninā pluṣṭā dagdhabījakalpā na punaścittabhūmau prarohaṃ labhante tathā saṃskārā api ||27||

evaṃ ca pratyayāntarāntarānudaye sthirībhūte samādhau yādṛśasya yoginaḥ samādheḥ prakarṣaprāptirbhavati tathāvidhamupāyamāha ---

prasaṅkhyāne+apyakusīdasya sarvathā vivekakhyāterdharmameghaḥ samādhiḥ ||kaivalya 28||

vṛttiḥ --- prasaṃkhyānaṃ yāvatāṃ tattvānāṃ yathākramaṃ vyavasthitānāṃ parasparavilakṣaṇasvarūpavibhāvanam| tasmin satyapyakusīdasya phalamalipsoḥ pratyayāntarāṇāmanudaye sarvaprakāravivekakhyāteḥ pariśeṣāddharmameghaḥ samādhirbhavati| prakṛṣṭamaśuklakṛṣṇaṃ dharmaṃ paramapuruṣārthasādhakaṃ mehati siñcatīti dharmameghaḥ| anena prakṛṣṭadharmasyaiva jñānahetutvamityupapāditaṃ bhavati ||28||

tasmāddharmameghāt kiṃ bhavatītyāha ---

tataḥ kleśakarmanivṛttiḥ ||kaivalya 29||

vṛttiḥ --- kleśānāmavidyādīnāmabhiniveśāntānāṃ karmaṇāṃ ca śuklādibhedena trividhānāṃ jñānodayāt pūrvapūrvakāraṇanivṛtyā nivṛttirbhavati ||29||

teṣu nivṛtteṣu kiṃ bhavatītyāha ---

tadā sarvāvaraṇamalāpetasya jñānasyānantyājjñeyamalpam ||kaivalya 30||

vṛttiḥ --- āvriyate cittamebhirityāvaraṇāni kleśāsta eva malāstebhyo+apetasya tadvirahitasya jñānasya gagananibhasyānantyādanavacchedājjñeyamalpaṃ gaṇanāspadaṃ bhavati| akleśenaiva sarvaṃ jñeyaṃ jānātītyarthaḥ ||30||

tataḥ kimityāha ---

tataḥ kṛtārthānāṃ pariṇāmakramasamāptirguṇānām ||kaivalya 31||

vṛttiḥ --- kṛto niṣpādito bhogāpavargalakṣaṇaḥ puruṣārthaḥ prayojanaṃ yaiste kṛtārthāḥ| guṇāḥ sattvarajastamāṃsi| teṣāṃ pariṇāma āpuruṣārthasamāpterānulomyena prātilomyenāṅgāṅgibhāvaḥ sthitilakṣaṇaḥ| tasya yo+asau kramo vakṣyamāṇastasya parisamāptirniṣṭhā| na punarudbhava ityarthaḥ ||31||

kramasyoktasya lakṣaṇamāha ---

kṣaṇapratiyogī pariṇāmāparāntanirgrāhyaḥ kramaḥ ||kaivalya 32||

vṛttiḥ --- kṣaṇo+alpīyān kālastasya yo+asau pratiyogī kṣaṇavilakṣaṇaḥ pariṇāmāparāntanirgrāhyo+anubhūteṣu kṣaṇeṣu paścāt saṃkalanabuddhyaiva yo gṛhyate sa kṣaṇānāṃ krama ucyate| na hyananubhūteṣu kramaḥ parijñātuṃ śakyaḥ ||32||

idānīṃ phalabhūtasya kaivalyasyāsādhāraṇasvarūpamāha ---

puruṣārthaśūnyānāṃ guṇānāṃ pratiprasavaḥ kaivalyaṃ svarūpapratiṣṭhā vā citiśakteriti ||kaivalya 33||

47 citiśaktiḥ iti bahusammataḥ sūtrapāṭhaḥ|

vṛttiḥ --- samāptabhogāpavargalakṣaṇapuruṣārthānāṃ guṇānāṃ yaḥ pratiprasavaḥ pratilomasya pariṇāmasya samāptau vikārānudbhavo yadi va citiśaktervṛttisārūpyanivṛttau svarūpamātre+avasthānaṃ tat kaivalyamucyate ||33||

tadevaṃ siddhyantarebhyo vilakṣaṇāṃ sarvasiddhimūlabhūtāṃ samādhisiddhimabhidhāya jātyantarapariṇāmalakṣaṇasya ca siddhiviśeṣasya prakṛtyāpūraṇameva kāraṇamityupapādya dharmādīnāṃ pratibandhakanivṛttamātre eva sāmarthyamiti pradarśya nirmāṇacittānāmasmitāmātrādudbhava ityuktvā teṣāṃ ca yogicittamevādhiṣṭhāpakamiti pradarśya yogicittasya cittāntaravailakṣaṇyamabhidhāya tatkarmaṇāmalaukikatvaṃ copapādya vipākānuguṇānāṃ vāsanānāmabhivyaktisāmarthyaṃ kāryakāraṇayoścaikyapratipādanena vyavahitānāmapi vāsanānāmānantaryamupapādya tāsāmānantye+api hetuphalādidvāreṇa hānamupadarśya atītādiṣvadhvasu dharmāṇāṃ sadbhāvamupapādya vijñānavādaṃ nirākṛtya sākāravādaṃ ca pratiṣṭhāpya puruṣasya jñātṛtvamuktvā cittadvāreṇa sakalavyavahāraniṣpattimupapādya puruṣasattve pramāṇamupadarśya kaivalyanirṇayāya daśabhiḥ sūtraiḥ krameṇopayogino+arthānabhidhāya śāstrāntare+apyetadeva kaivalyamityupapādya kaivalyasvarūpaṃ nirṇītamiti vyākṛtaḥ kaivalyapādaḥ|

Extra pages

------------------------------------------------------------------------------------------------------------

iha śrībhojadevasya rājamārtaṇḍavṛttirvastutaḥ samāptā| tathā+api katipayāni pṛṣṭhāni pralāpapūrṇāni saṃyojitānyasmin sthāne kenacit pāṣaṇḍenā+ayauktikāni tiraskṛtāni ca sarvairapi yogibhiḥ| na kevalaṃ sarvānyapi darśanāni khaṇḍitāni kiñcidvedaviruddhaṃ matamapi tena pracāritam| jijñāsoḥ pāṭhakasya kautūhalanivṛttyarthametāni pṛṣṭhānyatra samāviṣṭāni|

------------------------------------------------------------------------------------------------------------

na kevalamasmaddarśane kṣetrajñaḥ kaivalyāvasthāyāmevaṃvidhaścidrūpaḥ yāvaddarśanāntareṣvapi vimṛṣyamāṇa evaṃrūpo+avatiṣṭhate| tathāhi --- saṃsāradaśāyāmātmā kartṛtvabhoktṛtvānusandhātṛtvamayaḥ pratīyate+anyathā yadyayamekaḥ kṣetrajñastathāvidho na syāttadā jñānakṣaṇānāmeva pūrvāparānusandhātṛśūnyānāmātmabhāve niyataḥ karmaphalasambandho na syāt kṛtahānākṛtābhyāgamaprasaṅgaśca| yadi yenaiva śāstropadiṣṭamanuṣṭhitaṃ karma tasyaiva bhoktṛtvaṃ bhavettadā hitāhitaprāptiparihārāya sarvasya pravṛttirghaṭeta sarvasyaiva vyavahārasya hānopādānalakṣaṇasyānusandhānenaiva prāptatvājjñānakṣaṇānāṃ parasparabhedenānusandhānaśūnyatvāt tadanusandhānābhāve kasyacidapi vyavahārānupapatteḥ kartā bhoktā+anusandhātā yaḥ sa ātmeti vyavasthāpyate| mokṣadaśāyāṃ tu sakalagrāhyagrāhakalakṣaṇavyavahārābhāvāccaitanyamātrameva tasyāvaśiṣyate taccaitanyaṃ citimātratvenaivopapadyate na punarātmasaṃvedanena| yasmādviṣayagrahaṇasamarthanameva cite rūpaṃ nātmagrāhakatvam| tathāhi --- arthaścityā gṛhyamāṇo+ayamiti gṛhyate svarūpaṃ gṛhyamāṇamahamiti na punaryugapadbahirmukhatā+antarmukhatālakṣaṇavyāpāradvayaṃ parasparaviruddhaṃ kartuṃ śakyam| ata ekasmin samaye vyāpāradvayasya kartumaśakyatvāccidrūpatayaivāvaśiṣyate| ato mokṣāvasthāyāṃ nivṛttādhikāreṣu guṇeṣu cinmātrarūpa evātmā+avatiṣṭhat ityeva yuktam| saṃsāradaśāyāṃ tu evambhūtasyaiva kartṛtvaṃ bhoktṛtvamanusandhātṛtvaṃ ca sarvamupapadyate| tathāhi --- yo+ayaṃ prakṛtyā sahānādirnaisargiko+asya bhogyabhoktṛtvalakṣaṇasambandho+avivekakhyātimūlaḥ| asmin sati puruṣārthakartavyatārūpaśaktidvayasadbhāve yā mahadādibhāvena pariṇatistasyāṃ saṃyoge sati yadātmano+adhiṣṭhātṛtvaṃ cicchāyāsamarpaṇasāmarthyaṃ buddhisattvasya ca saṃkrāntacicchāyāgrahaṇasāmarthyaṃ cidavaṣṭabdhāyāśca buddheryo+ayaṃ kartṛtvabhoktṛtvādhyavasāyastata eva sarvasyānusandhānapūrvakasya vyavahārasya niṣpatteḥ kimanyaiḥ phalgubhiḥ kalpanājalpaiḥ| yadi punarevambhūtamārgavyatirekeṇa pāramārthikamātmanaḥ kartṛtvādyaṅgīkriyeta tadā+asya pariṇāmitvaprasaṅgaḥ| pariṇāmitvāccānityatve tasyā+a+atmatvameva na syāt| yathā hyekasminneva samaye ekenaikarūpeṇa na parasparaviruddhāvasthānubhavaḥ sambhavati| tathāhi --- yasyāmavasthāyāmātmasamavete sukhe samutpanne tasyānubhavitṛtvaṃ na tasyāmevāvasthāyāṃ duḥkhānubhavitṛtvam| ato+avasthānānātvāt tadabhinnasyāvasthāvato nānātvam| nānātvācca pariṇāmitvānnātmatvam| nāpi nityatvam| ata eva śāntabrahmavādibhiḥ sāṃkhyairātmanaḥ sadaiva saṃsāradaśāyāṃ mokṣadaśāyāṃ caikaṃ rūpamaṅgīkriyate| ye tu vedāntavādinaścidānandamayatvamātmano mokṣaṃ manyante teṣāṃ na yuktaḥ pakṣaḥ| tathāhi --- ānandasya sukhasvarūpatvāt sukhasya ca sadaiva saṃvedyamānatayaiva pratibhāsāt saṃvedyamānatvaṃ ca saṃvedanavyatirekeṇānupapannamiti saṃbedyasaṃvedanayordvayorabhyupagamādadvaitahāniḥ| atha sukhātmakatvameva tasyocyeta tadviruddhadharmādhyāsādanupapannam| na hi saṃvedanaṃ saṃvedyaṃ caikaṃ bhavitumarhatīti| kiñcādvaitavādibhiḥ karmātmaparamātmabhedenātmā dvividhaḥ svīkṛtaḥ| itthaṃ ca tatra yenaiva rūpeṇa sukhaduḥkhabhoktṛtvaṃ karmātmanastenaiva rūpeṇa yadi paramātmanaḥ syāttadā karmātmavat paramātmanaḥ pariṇāmitvamavidyāsvabhāvatvaṃ ca syāt| atha na tasya sākṣādbhoktṛtvaṃ kintu tadupaḍhaukitamudāsīnatayā+adhiṣṭhātṛtvena svīkaroti tadā+asmaddarśanānupraveśaḥ| ānandarūpatā ca pūrvameva nirākṛtā| kiñcāvidyāsvabhāvatve niḥsvabhāvatvāt karmātmanāṃ kaḥ śāstrādhikārī| na tāvannityanirmuktatvāt paramātmā| nāpyavidyā svabhāvatvāt karmātmā| tataśca sakalaśāstravaiyarthyaprasaṅgaḥ| avidyāmayatve ca jagato+aṅgīkriyamāṇe kasyāvidyeti vicāryate| na tāvat paramātmano nityamuktatvādvidyārūpatvācca| karmātmano+api paramārthato niḥsvabhāvatayā śaśaviṣāṇaprakhyatve kathamavidyāsambandhaḥ| athocyate nama| etadevāvidyāyā avidyātvaṃ yadavicāraṇīyatvam| yaiva hi vicāreṇa dinakaraspṛṣṭanīhāravadvimalamupayāti sā+avidyetyucyate| maivam| yadvastu kiñcit kāryaṃ karoti tadavaśyaṃ kutaścidbhinnamabhinnaṃ vā vaktavyam| avidyāyāśca saṃsāralakṣaṇakāryakartṛtvamavaśyamaṅgīkartavyam| tasmin satyapi yadyanirvācyatvamucyate tadā kasyacidapi vācyatvaṃ na syāt brahmaṇo+apyavācyatvaprasaktiḥ| tasmādadhiṣṭhātṛtārūpavyatirekeṇa nānyadātmano rūpamupapadyate| adhiṣṭhātṛtvaṃ ca cidrūpatvameva tadvyatiriktasya dharmasya kasyacit pramāṇānupapatteḥ| yairapi naiyāyikādibhirātmā cetanāyogāccetana ityucyate cetanāpi tasya manaḥsaṃyogajā| tathāhi --- icchājñānaprayatnādayo ye guṇāstasya vyavahāradaśāyāmātmamanaḥsaṃyogādutpadyante taireva ca guṇaiḥ svayaṃ jñātā kartā bhokteti vyapadiśyate| mokṣadaśāyāṃ tu mithyājñānanivṛttau tanmūlānāṃ doṣāṇāmapi nivṛttiḥ| teṣāṃ buddhyādīnāṃ viśeṣaguṇānāmatyantocchittiḥ svarūpamātrapratiṣṭhatvamātmano+aṅgīkṛtaṃ teṣāmayuktaḥ pakṣaḥ| yatastasyāṃ daśāyāṃ nityatvavyāpakatvādayo guṇā ākāśādīnāmapi santi| atastadvailakṣaṇyenātmanaścidrūpatvamavaśyamaṅgīkāryam| ātmatvavilakṣaṇajātiyoga iti cenna| sarvasyaiva tajjātiyogaḥ sambhavati| ato jātibhyo vailakṣaṇyamātmano+avaśyamaṅgīkartavyam| tasyādhiṣṭhātṛtvaṃ cidrūpatayaiva ghaṭate nānyathā| yairapi mīmāṃsakaiḥ karmakartṛrūpa ātmā+aṅgīkriyate teṣāmapi na yuktaḥ pakṣaḥ| tathāhi --- ahaṃpratyayagrāhya ātmeti teṣāṃ pratijñā| ahaṃpratyaye ca kartṛtvaṃ karmatvaṃ cātmana eva| na caitadviruddhatvādupapadyate| kartṛtvaṃ pramātṛtvaṃ karmatvaṃ ca prameyatvam| na caitadviruddhadharmādhyāso yugapadekasya ghaṭate| yadviruddhadharmādhyastaṃ na tadekaṃ yathā bhāvābhāvau| viruddhe ca kartṛtvakarmatve| athocyate --- na kartṛtvakarmatvayorvirodhaḥ kintu kartṛtvakaraṇatvayoḥ| naitadyuktam| viruddhadharmādhyāsasya tulyatvāt kartṛtvakarmatvayoreva virodho na kartṛtvakarmatvayoḥ| tasmādahaṃpratyayagrāhyatvaṃparihṛtyātmano+adhiṣṭhātṛtvamevopapannam| tacca cetanatvameva| yairapi dravyabodhaparyāyabhedenātmano+avyāpakasya śarīraparimāṇasya pariṇāmitvamiṣyate teṣāmutthānaparāhata eva pakṣaḥ| pariṇāmitve cidrūpatāhāniḥ| cidrūpatā+abhāve kimātmana ātmatvam| tasmādātmana ātmatvamicchatā cidrūpatvamevāṅgīkartavyam| taccādhiṣṭhātṛtvameva| kecit kartṛrūpamevātmānamicchanti| tathāhi --- viṣayasānnidhye yā jñānalakṣaṇā kriyā samutpannā tasyā viṣayasaṃvittiḥ phalam| tasyāṃ ca phalarūpāyāṃ saṃvittau svarūpaṃ prakāśarūpatayā pratibhāsate| viṣayaśca grāhyatayā| ātmā ca grāhakatayā| ghaṭamahaṃ jānāmītyākāreṇa tasyāḥ samutpatteḥ| kriyāyāśca kāraṇaṃ karteva bhavatītyataḥ kartṛtvaṃ bhoktṛtvaṃ cātmano rūpamiti| tadanupapannam| yasmāttāsāṃ saṃvittīnāṃ sa kiṃ kartṛtvaṃ yugapat pratipadyate krameṇa vā| yugapat kartṛtve kṣaṇāntare tasya kartṛtvaṃ na syāt| atha krameṇa kartṛtvaṃ tadaikarūpasya na ghaṭate| ekena rūpeṇa cettasya katṛtvaṃ tadaikasya sadaiva sannihitatvāt sarvaṃ phalamekarūpaṃ syāt| atha nānārūpatayā tasya kartṛtvam| tadā pariṇāmitvam| pariṇāmitvācca na cidrūpatvam| ataścidrūpatvamātmana icchadbhirna sākṣātkartṛtvamaṅgīkartavyam| yādṛśamasmābhiḥ kartṛtvamātmanaḥ pratipāditaṃ kūṭasthasya nityasya cidrūpasya tadevopapannam| etena svaprakāśasyātmano viṣayasaṃvittidvāreṇa grāhakatvamabhivyajyata iti ye vadanti te+api anenaiva nirākṛtāḥ| kecidvimarśātmakatvenātmanaścinmayatvamicchanti| ta āhuḥ --- na vimarśavyatirekeṇa cidrūpatvamātmano nirūpayituṃ śakyam| jaḍādvailakṣaṇyameva cidrūpatvamucyate| tacca vimarśavyatirekeṇa nirūpyamāṇaṃ nānyathā+avatiṣṭhate| --- tadanupapannam| idamitthameva rūpamiti yo vicāraḥ saḥ vimarśa ityucyate| sa cāsmitāvyatirekeṇa notthānameva labhate| tathāhi --- ātmanyupajāyamāno vimarśo+ahamevambhūta ityanenā+a+akāreṇa saṃvedyate| tataścāhaṃśabdasambhinnasyātmalakṣaṇasyārthasya tatra sphuraṇānna tatra vikalpasvarūpatā+atikramaḥ| vikalpaścādhyavasāyātmā buddhidharmo na ciddharmaḥ| kūṭasthanityatvena citeḥ sadaikarūpatvānnityatvānnāhaṅkārānupraveśaḥ| tadanena savimarśatvamātmanaḥ pratipādayatā buddhirevātmatvena bhrāntyā pratipāditā na prakāśātmanaḥ parasya puruṣasya svarūpamavagatamiti| itthaṃ sarveṣveva darśaneṣvadhiṣṭhātṛtvaṃ vihāya nānyadātmano rūpamupapadyate| adhiṣṭhātṛtvaṃ ca cidrūpatvam| tacca jaḍādvailakṣaṇyameva| cidrūpatayā yadadhitiṣṭhati tadeva bhogyatāṃ nayati| yacca cetanādhiṣṭhitaṃ tadeva sakalavyāpārayogyaṃ bhavati| evaṃ ca sati nityatvāt pradhānasya vyāpāranivṛttau yadātmanaḥ kaivalyamasmābhiruktaṃ tadvihāya darśanāntarāṇāṃ nānyā gatiḥ| tasmādidameva yuktamuktaṃ vṛttisārūpyaparihāreṇa svarūpe pratiṣṭhā citiśakteḥ kaivalyam|

------------------------------------------------------------------------------------------------------------

sarve yasya vaśāḥ pratāpavasateḥ pādāntasevānati

prabhraśyanmukuṭeṣu mūrdhasu dadhatyājñāṃ dharitrībhṛtaḥ |

yadvaktrāmbujamāpya garvamasamaṃ vāgdevatā saṃśritā

sa śrībhojapatiḥ phaṇādhipatikṛtsūtreṣu vṛttiṃ vyadhāt ||

iti śrīdhāreśvarabhojadevaviracitāyāṃ rājamārtaṇḍābhidhāyāṃ pātañjalavṛttau kaivalyapādaścaturthaḥ | samāptaścāyaṃ granthaḥ | ||om śāntiḥ śāntiḥ śāntiḥ||

atha pātañjalayogasūtrāṇi |

atha samādhipādaḥ ||1||

atha yogānuśāsanam ||samādhi 1||

yogaścittavṛttinirodhaḥ ||samādhi 2||

tadā draṣṭuḥ svarūpe+avasthānam ||samādhi 3|| vṛttisārūpyamitaratra ||samādhi 4||

vṛttayaḥ pañcatayyaḥ kliṣṭākliṣṭāḥ ||samādhi 5|| pramāṇaviparyayavikalpanidrāsmṛtayaḥ ||samādhi 6|| pratyakṣānumānāgamāḥ pramāṇāni ||samādhi 7||

viparyayo mithyājñānamatadrūpapratiṣṭham ||samādhi 8|| śabdajñānānupātī vastuśūnyo vikalpaḥ ||samādhi 9|| abhāvapratyayālambanā vṛttirnidrā ||samādhi 10|| anubhūtaviṣayāsampramoṣaḥ smṛtiḥ ||samādhi 11|| abhyāsavairāgyābhyāṃ tannirodhaḥ ||samādhi 12||

tatra sthitau yatno+abhyāsaḥ ||samādhi 13||

sa tu dīrghakālādaranairantaryasatkārāsevito dṛḍhabhūmiḥ ||samādhi 14||

dṛṣṭānuśravikaviṣayavitṛṣṇasya vaśīkārasaṃjñā vairāgyam ||samādhi 15||

tatparaṃ puruṣakhyāterguṇavaitṛṣṇyam ||samādhi 16|| vitarkavicārānandāsmitārūpānugamātsamprajñātaḥ ||samādhi 17||

virāmapratyayābhyāsapūrvaḥ saṃskāraśeṣo+anyaḥ ||samādhi 18||

bhavapratyayo videhaprakṛtilayānām ||samādhi 19|| śraddhāvīryasmṛtisamādhiprajñāpūrvaka itareṣām ||samādhi 20||

tīvrasaṃvegānāmāsannaḥ ||samādhi 21|| mṛdumadhyādhimātratvāttato+api viśeṣaḥ ||samādhi 22|| īśvarapraṇidhānādvā ||samādhi 23|| kleśakarmavipākāśayairaparāmṛṣṭaḥ puruṣaviśeṣa īśvaraḥ ||samādhi 24||

tatra niratiśayaṃ sārvajñyabījam ||samādhi 25||

sa pūrveṣāmapi guruḥ kālenānavacchedāt ||samādhi 26|| tasya vācakaḥ praṇavaḥ ||samādhi 27|| tajjapastadarthabhāvanam ||samādhi 28||

tataḥ pratyakcetanā+adhigamo+apyantarāyābhāvaśca ||samādhi 29|| vyādhistyānasaṃśayapramādālasyāviratibhrāntidarśanālabdhabhūmikatvānava sthitatvāni cittavikṣepāste+antarāyāḥ ||samādhi 30|| duḥkhadaurmanasyāṅgamejayatvaśvāsapraśvāsā vikṣepasahabhuvaḥ ||samādhi 31||

tatpratiṣedhārthamekatattvābhyāsaḥ ||samādhi 32||

maitrīkaruṇāmuditopekṣāṇāṃ sukhaduḥkhapuṇyāpuṇyaviṣayānāṃ bhāvanātaścittaprasādanam ||samādhi 33||

pracchardanavidhāraṇābhyāṃ vā prāṇasya ||samādhi 34||

viṣayavatī vā pravṛtirutpannā sthitinibandhinī ||samādhi 35||

viśokā vā jyotiṣmatī ||samādhi 36||

vītarāgaviṣayaṃ vā cittam ||samādhi 37|| svapnanidrājñānālambanaṃ vā ||samādhi 38|| yathābhimatadhyānādvā ||samādhi 39|| paramāṇuparamamahattvānto+asya vaśīkāraḥ ||samādhi 40|| kṣīṇavṛtterabhijātasyeva maṇergrahītṛgrahaṇagrāhyeṣu tatsthatadañjanatā samāpattiḥ ||samādhi 41|| śabdārthajñānavikalpaiḥ saṅkīrṇā savitarkā samāpattiḥ ||samādhi 42||

smṛtipariśuddhau svarūpaśūnyevā+arthamātranirbhāsā nirvitarkā ||samādhi 43|| etayaiva savicārā nirvicārā ca sūkṣmaviṣayā vyākhyātā ||samadhi 44||

sūkṣmaviṣayatvaṃ cāliṅgaparyavasānam ||samādhi 45||

tā eva sabījaḥ samādhiḥ ||samādhi 46|| nirvicāravaiśāradye+adhyātmaprasādaḥ ||samādhi 47||

ṛtambharā tatra prajñā ||samadhi 48||

śrutānumānaprajñābhyāmanyaviṣayā viśeṣārthatvāt ||samādhi 49||

48 prajñābhyāṃ sāmānyaviṣayā iti pāṭho+api dṛśyate| tajjaḥ saṃskāro+anyasaṃskārapratibandhī ||samādhi 50||

tasyāpi nirodhe sarvanirodhānnirbījaḥ samādhiḥ ||samādhi 51||

iti samādhipādaḥ ||1||

atha sādhanapādaḥ ||2||

tapaḥ svādhyāyeśvarapraṇidhānāni kriyāyogaḥ ||sādhana 1|| samādhibhāvanārthaḥ kleśatanūkaraṇārthaśca ||sādhana 2|| avidyā+asmitārāgadveṣābhiniveśāḥ kleśāḥ ||sādhana 3||

avidyā kṣetramuttareṣāṃ prasuptatanuvicchinnodārāṇām ||sādhana 4|| anityāśuciduḥkhānātmasu nityaśucisukhātmakhyātiravidyā ||sādhana 5||

dṛgdarśanaśaktyorekātmatevāsmitā ||sādhana 6|| sukhānuśayī rāgaḥ ||sādhana 7||

duḥkhānuśayī dveṣaḥ ||sādhana 8||

svarasavāhī viduṣo+api tathārūḍho+abhiniveśaḥ ||sādhana 9||

te pratiprasavaheyāḥ sūkṣmāḥ ||sādhana 10|| dhyānaheyāstadvṛttayaḥ ||sādhana 11||

kleśamūlaḥ karmāśayo dṛṣṭādṛṣṭajanmavedanīyaḥ ||sādhana 12||

sati mūle tadvipāko jātyāyurbhogāḥ ||sādhana 13||

te hlādaparitāpaphalāḥ puṇyāpuṇyahetutvāt ||sādhana 14|| pariṇāmatāpasaṃskāraduḥkhairguṇavṛttivirodhācca duḥkhameva sarvaṃ vivekinaḥ ||sādhana 15||

heyaṃ duḥkhamanāgatam ||sādhana 16||

draṣṭṛdṛśyayoḥ saṃyogo heyahetuḥ ||sādhana 17||

prakāśakriyāsthitiśīlaṃ bhūtendriyātmakaṃ bhogāpavargārthaṃ dṛśyam ||sādhana 18|| viśeṣāviśeṣaliṅgamātrāliṅgāni guṇaparvāṇi ||sādhana 19|| draṣṭā dṛśimātraḥ śuddho+api pratyayānupaśyaḥ ||sādhana 20|| tadartha eva dṛśyasyātmā ||sādhana 21||

49 = tadarthaḥ eva kṛtārthaṃ prati naṣṭamapyanṣṭaṃ tadanyasādhāraṇatvāt ||sādhana 22||

svasvāmiśaktyoḥ svarūpopalabdhihetuḥ saṃyogaḥ ||sādhana 23||

tasya heturavidyā ||sādhana 24||

tadabhāve saṃyogābhāvo hānaṃ taddṛśeḥ kaivalyam ||sādhana 25|| vivekakhyātiraviplavā hānopāyaḥ ||sādhana 26||

tasya saptadhā prāntabhūmau prajñā ||sādhana 27||

50 tasya saptadhā prāntabhūmiḥ prajñā iti vā bahusammataḥ sūtrapāṭhaḥ yogāṅgānuṣṭhānādaśuddhikṣaye jñānadīptirāvivekakhyāteḥ ||sādhana 28|| yamaniyamāsanaprāṇāyāmapratyāhāradhāraṇādhyānasamādhayo+aṣṭāvaṅgāni ||sādhana 29||

ahiṃsāsatyāsteyabrahmacaryāparigrahā yamāḥ ||sādhana 30||

jātideśakālasamayānavacchinnāḥ sārvabhaumā mahāvratam ||sādhana 31|| śaucasantoṣatapaḥsvādhyāyeśvarapraṇidhānāni niyamāḥ ||sādhana 32||

vitarkabādhane pratipakṣabhāvanam ||sādhana 33||

vitarkā hiṃsādayaḥ kṛtakāritānumoditā lobhakrodhamohapūrvakā mṛdumadhyādhimātrā duḥkhājñānānantaphalā iti pratipakṣabhāavanam ||sādhana 34|| ahiṃsāpratiṣṭhāyāṃ tatsannidhau vairatyāgaḥ ||sādhana 35|| satyapratiṣṭhāyāṃ kriyāphalāśrayatvam ||sādhana 36|| asteyapratiṣṭhāyāṃ sarvaratnopasthānam ||sādhana 37|| brahmacaryapratiṣṭhāyāṃ vīryalābhaḥ ||sādhana 38|| aparigrahasthairye janmakathantāsambodhaḥ ||sādhana 39|| śaucātsvāṅgajugupsā parairasaṃsargaḥ ||sādhana 40|| sattvaśuddhisaumanasyaikāgratendriyajayātmadarśanayogyatvāni ca ||sādhana 41||

santoṣādanuttamaḥ sukhalābhaḥ ||sādhana 42||

kāyendriyasiddhiraśuddhikṣayāttapasaḥ ||sādhana 43|| svādhyāyādiṣṭadevatāsamprayogaḥ ||sādhana 44|| samādhisiddhirīśvarapraṇidhānāt ||sādhana 45|| sthirasukhamāsanam ||sādhana 46|| prayatnaśaithilyānantyasamāpattibhyām ||sādhana 47||

tato dvandvānabhighātaḥ ||sādhana 48||

tasminsati śvāsapraśvāsayorgativicchedaḥ prāṇāyāmaḥ ||sādhana 49||

sa tu bāhyābhyantarastambhavṛttirdeśakālasaṅkhyābhiḥ paridṛṣṭo dīrghasūkṣmaḥ ||sādhana 50||

bāhyābhyantaraviṣayākṣepī caturthaḥ ||sādhana 51||

tataḥ kṣīyate prakāśāvaraṇam ||sādhana 52||

dhāraṇāsu ca yogyatā manasaḥ ||sādhana 53|| svaviṣayāsamprayoge cittasvarūpānukāra ivendriyāṇāṃ pratyāhāraḥ ||sādhana 54||

tataḥ paramā vaśyatendriyāṇām ||sādhana 55||

iti sādhanapādaḥ ||2||

atha vibhūtipādaḥ ||3||

deśabandhaścittasya dhāraṇā ||vibhūti 1||

tatra pratyayaikatānatā dhyānam ||vibhūti 2|| tadevārthamātranirbhāsaṃ svarūpaśūnyamiva samādhiḥ ||vibhūti 3||

trayamekatra saṃyamaḥ ||vibhūti 4 ||

tajjayātprajñālokaḥ ||vibhūti 5 ||

tasya bhūmiṣu viniyogaḥ ||vibhūti 6|| trayamantaraṅgaṃ pūrvebhyaḥ ||vibhūti 7||

tadapi bahiraṅgaṃ nirbījasya ||vibhūti 8|| vyutthānanirodhasaṃskārayorabhibhavaprādurbhāvau nirodhakṣaṇacittānvayo nirodhapariṇāmaḥ ||vibhūti 9||

tasya praśāntavāhitā saṃskārāt ||vibhūti 10|| sarvārthataikāgratayoḥ kṣayodayau cittasya samādhipariṇāmaḥ ||vibhūti 11||

śāntoditau tulyapratyayau cittasyaikāgratāpariṇāmaḥ ||vibhūti 12||

etena bhūtendriyeṣu dharmalakṣaṇāvasthāpariṇāmā vyākhyātāḥ ||vibhūti 13|| śāntoditāvyapadeśyadharmānupātī dharmī ||vibhūti 14|| kramānyatvaṃ pariṇāmānyatve hetuḥ ||vibhūti 15|| pariṇāmatrayasaṃyamādatītānāgatajñānam ||vibhūti 16|| śabdārthapratyayānāmitaretarādhyāsātsaṅkarastatpravibhāgasaṃyamātsarvabh ūtarutajñānam ||vibhūti 17|| saṃskārasākṣātkaraṇātpūrvajātijñānam ||vibhūti 18|| pratyayasya paracittajñānam ||vibhūti 19||

na ca tatsālambanaṃ tasyāviṣayībhūtatvāt ||vibhūti 20|| kāyarūpasaṃyamāttadgrāhyaśaktistambhe cakṣuṣprakāśāsaṃyoge+antardhānam ||vibhūti 21||

sopakramaṃ nirupakramaṃ ca karma tatsaṃyamādaparāntajñānamariṣṭebhyo vā ||vibhūti 22||

maitryādiṣu balāni ||vibhūti 23||

baleṣu hastibalādīni ||vibhūti 24|| pravṛttyālokanyāsātsūkṣmavyavahitaviprakṛṣṭajñānam ||vibhūti 25||

bhuvanajñānaṃ sūrye saṃyamāt ||vibhūti 26||

candre tārāvyūhajñānam ||vibhūti 27||

dhruve tadgatijñānam ||vibhūti 28||

nābhicakre kāyavyūhajñānam ||vibhūti 29|| kaṇṭhakūpe kṣutpipāsānivṛttiḥ ||vibhūti 30||

kūrmanāḍyāṃ sthairyam ||vibhūti 31||

mūrdhajyotiṣi siddhadarśanam ||vibhūti 32||

prātibhādvā sarvam ||vibhūti 33||

hṛdaye cittasaṃvit ||vibhūti 34||

sattvapuruṣayoratyantāsaṅkīrṇayoḥ pratyayāviśeṣo bhogaḥ parārthānyasvārthasaṃyamātpuruṣajñānam ||vibhūti 35||

51 parārthatvāt svārthasaṃyamāt ityeva bahusammataḥ sūtrapāṭhaḥ| tataḥ prātibhaśrāvaṇavedanādarśāsvādavārtā jāyante ||vibhūti 36|| te samādhāvupasargā vyutthāne siddhayaḥ ||vibhūti 37|| bandhakāraṇaśaithilyātpracārasaṃvedanācca cittasya paraśarīrāveśaḥ ||vibhūti 38|| udānajayājjalapaṅkakaṇṭakādiṣvasaṅga utkrāntiśca ||vibhūti 39||

samānajayātprajvalanam ||vibhūti 40||

52 jvalanam ityev bahusammataḥ sūtrapāṭhaḥ śrotrākāśayoḥ sambandhasaṃyamāddivyaṃ śrotram ||vibhūti 41||

kāyākāśayoḥ sambandhasaṃyamāllaghutūlasamāpatteścākāśagamanam ||vibhūti 42||

bahirakalpitā vṛttirmahāvidehā tataḥ prakāśāvaraṇakṣayaḥ ||vibhūti 43|| sthūlasvarūpasūkṣmānvayārthavattvasaṃyamādbhūtajayaḥ ||vibhūti 44||

tato+aṇimādiprādurbhāvaḥ kāyasampattaddharmānabhighātaśca ||vibhūti 45|| rūpalāvaṇyabalavajrasaṃhananatvāni kāyasampat ||vibhūti 46|| grahaṇasvarūpāsmitānvayārthavattvasaṃyamādindriyajayaḥ ||vibhūti 47||

tato manojavitvaṃ vikaraṇabhāvaḥ pradhānajayaśca ||vibhūti 48|| sattvapuruṣānyatākhyātimātrasya sarvabhāvādhiṣṭhātṛtvaṃ sarvajñātṛtvaṃ ca ||vibhūti 49||

tadvairāgyādapi doṣabījakṣaye kaivalyam ||vibhūti 50||

svāmyupanimantraṇe saṅgasmayā+akaraṇaṃ punaraniṣṭaprasaṅgāt ||vibhūti 51|| kṣaṇatatkramayoḥ saṃyamādvivekajaṃ jñānam ||vibhūti 52|| jātilakṣaṇadeśairanyatānavacchedāttulyayostataḥ pratipattiḥ ||vibhūti 53||

tārakaṃ sarvaviṣayaṃ sarvathāviṣayamakramaṃ ceti vivekajaṃ jñānam ||vibhūti 54||

sattvapuruṣayoḥ śuddhisāmye kaivalyam ||vibhūti 55||

iti vibhūtipādaḥ ||3||

atha kaivalyapādaḥ ||4||

janmauṣadhimantratapaḥsamādhijāḥ siddhayaḥ ||kaivalya 1||

jātyantarapariṇāmaḥ prakṛtyāpūrāt ||kaivalya 2||

nimittamaprayojakaṃ prakṛtīnāṃ varaṇabhedastu tataḥ kṣetrikavat ||kaivalya 3||

nirmāṇacittānyasmitāmātrāt ||kaivalya 4||

pravṛttibhede prayojakaṃ cittamekamanekeṣām ||kaivalya 5||

tatra dhyānajamanāśayam ||kaivalya 6|| karmāśuklākṛṣṇaṃ yoginastrividhamitareṣām ||kaivalya 7|| tatastadvipākānuguṇānāmevābhivyaktirvāsanānām ||kaivalya 8|| jātideśakālavyavahitānāmapyānantaryaṃ smṛtisaṃskārayorekarūpatvāt ||kaivalya 9||

tāsāmanāditvaṃ cā+a+aśiṣo nityatvāt ||kaivalya 10||

hetuphalāśrayālambanaiḥ saṃgṛhītatvādeṣāmabhāve tadabhāvaḥ ||kaivalya 11|| atītānāgataṃ svarūpato+astyadhvabhedāddharmāṇām ||kaivalya 12||

te vyaktasūkṣmā guṇātmānaḥ ||kaivalya 13|| pariṇāmaikatvādvastutattvam ||kaivalya 14||

vastusāmye cittabhedāttayorviviktaḥ panthāḥ ||kaivalya 15|| taduparāgāpekṣitvāccittasya vastu jñātājñātam ||kaivalya 16||

sadā jñātāścittavṛttayaḥ tatprabhoḥ puruṣasyāpariṇāmitvāt ||kaivalya ||17||

na tatsvābhāsaṃ dṛśyatvāt ||kaivalya 18||

ekasamaye cobhayānavadhāraṇam ||kaivalya 19||

cittāntaradṛśye buddhibuddheratiprasaṅgaḥ smṛtisaṅkaraśca ||kaivalya 20|| citterapratisaṅkramāyāstadākārāpattau svabuddhisaṃvedanam ||kaivalya 21||

draṣṭṛdṛśyoparaktaṃ cittaṃ sarvārtham ||kaivalya 22||

tadasaṅkhyeyavāsanābhiścitramapi parārthaṃ saṃhatyakāritvāt ||kaivalya 23||

viśeṣadarśina ātmabhāvabhāvanānivṛttiḥ ||kaivalya 24||

tadā vivekanimnaṃ kaivalyaprāgbhāraṃ cittam ||kaivalya 25||

tacchidreṣu pratyayāntarāṇi saṃskārebhyaḥ ||kaivalya 26||

hānameṣāṃ kleśavaduktam ||kaivalya 27||

prasaṅkhyāne+apyakusīdasya sarvathā vivekakhyāterdharmameghaḥ samādhiḥ ||kaivalya 28|| tataḥ kleśakarmanivṛttiḥ ||kaivalya 29||

tadā sarvāvaraṇamalāpetasya jñānasyānantyājjñeyamalpam ||kaivalya 30||

tataḥ kṛtārthānāṃ pariṇāmakramasamāptirguṇānām ||kaivalya 31||

kṣaṇapratiyogī pariṇāmāparāntanirgrāhyaḥ kramaḥ ||kaivalya 32||

puruṣārthaśūnyānāṃ guṇānāṃ pratiprasavaḥ kaivalyaṃ svarūpapratiṣṭhā vā citiśakteriti ||kaivalya 33||

53 citiśaktiḥ iti bahusammataḥ sūtrapāṭhaḥ| iti kaivalyapādaḥ ||4||

iti pātañjalayogasūtrāṇi |

Notes

1 | (dhā0 pā0 4|67) Return
2 | pā0 pratyakṣāyamāṇāḥ svapnāḥ Return
3 | āvirbhūtā eva saṃsāre te Return
4 | prajñābhyāṃ sāmānyaviṣayā iti pāṭho+api dṛśyate| Return
5 | pā0 tasyāṃ ca Return
6 | pā0 yathā prakṛtivatā kartṛtvarahitenāpi kartāhamityabhimanyate Return
7 | = tadarthaḥ eva Return
8 | pā0 sa ca sahajabhogyabhoktṛbhāvasvarūpānnānyaḥ Return
9 | pā0 naitasya mūrtadravyavat parityāgo yujyate Return
10 | tasya saptadhā prāntabhūmiḥ prajñā iti vā bahusammataḥ sūtrapāṭhaḥ| Return
11 | pā0 sātmībhūtaśca Return
12 | pā0 na punaḥ paricchinnāvadhāraṇam Return
13 | pā0 hiṃsrā api hiṃsratvaṃ parityajantītyarthaḥ Return
14 | pā0 avyavadhānena Return
15 | pā0 niṣpadyate Return
16 | pā0 dhvanisaṃskṛtabuddhigrāhyaḥ Return
17 | pā0 ekasmin viṣaye yo+ayam| etasmin sthite yo+ayam vā Return
18 | pā0 tattatsāmarthyayuktatvātsarvamasya Return
19 | pā0 sthānāni Return
20 | pā0 prāgutpadyamānaṃ Return
21 | parārthatvāt svārthasaṃyamāt ityeva bahusammataḥ sūtrapāṭhaḥ| Return
22 | pā0 sattvaniṣṭhaḥ puruṣaḥ Return
23 | pā0 harṣavismayādikaraṇena Return
24 | pā0 rasaprāṇādivahābhyo Return
25 | pā0 na sajjate|tilaghutvāt Return
26 | jvalanam ityeva bahusammataḥ sūtrapāṭhaḥ| Return
27 | pā0 agnerūrdhvatvāt Return
28 | pā0 vigataśarīrāhaṃkāradārḍhyadvāreṇa Return
29 | pā0 svarūpaniṣṭhatvam Return
30 | divyastrīvasanādikam Return
31 | pā0 niḥśeṣanānā+avasthāpariṇatadvitryātmakabhāvagrahaṇe nā+asya Return
32 | pā0 samādhyāśvāsotpattaye Return
33 | pā0 jñānāya Return
34 | nārakānām Return
35 | pā0 adhikatvena Return
36 | pā0 kathaṃ tena triguṇātmanā+arthe naikasyaiva pramātuḥ sukhaduḥkhamohabhayāni jñānāni na janyante Return
37 | pā0 grāhyo+arthaḥ Return
38 | pā0 ġyeyāḥ Return
39 | pā0 bodhakam Return
40 | pā0 āropayanti Return
41 | pā0 cetanopajāyate Return
42 | pā0 buddhivṛttyāveśāttathā saṃpadyate Return
43 | pā0 ā bhogaparisamapteḥ Return
44 | pā0 bhoktṛbhābalakṣaṇaḥ Return
45 | abhidhīyate Return
46 | pā0 iva Return
47 | citiśaktiḥ iti bahusammataḥ sūtrapāṭhaḥ| Return
48 | prajñābhyāṃ sāmānyaviṣayā iti pāṭho+api dṛśyate| Return
49 | = tadarthaḥ eva Return
50 | tasya saptadhā prāntabhūmiḥ prajñā iti vā bahusammataḥ sūtrapāṭhaḥ Return
51 | parārthatvāt svārthasaṃyamāt ityeva bahusammataḥ sūtrapāṭhaḥ| Return
52 | jvalanam ityev bahusammataḥ sūtrapāṭhaḥ Return
53 | citiśaktiḥ iti bahusammataḥ sūtrapāṭhaḥ| Return